
MINUTI

Il-Minuti tas-Seduta Nru 310 li saret fil-31 ta’ Ottubru, 2005 ġew  konfermati.

INFORMAZZJONI 

  MR SPEAKER (Onor. Anton Tabone):  Inqiegħed fuq il-mejda tal-Kamra:

Tweġiba għal mistoqsija parlamentari magħmula lis-Sedja mill-Onor. Michael Asciak dwar spejjeż tas-safar.


PETIZZJONI

  ONOR. CARMELO ABELA:  Mr Speaker, nippreżentalek  petizzjoni ffirmata mir-residenti ta’ Triq l-Għassies, Wied il-Għajn li qegħdin jitolbu li t-triq tagħhom tiġi rranġata. 

Dawn l-imsejkna residenti ilhom snin twal jilmentaw li f'din it-triq qatt ma sar xejn, sena wara l-oħra jsofru minn trabijiet kbar fis-sajf meta t-triq tkun qisha deżert u tajn u ċaflis enormi fix-xitwa.  Wara ftit xita, Triq l-Għassies tinbidel fi xmara minħabba l-istat diżastruż li tinsab fih.  Ommijiet f’din it-triq ma jistgħux jużaw pushchair u lanqas min irid juża siġġu tar-roti ma jista’ jinqeda, Sur President.

Sadanittant dawn ir-residenti qegħdin iżommu lill-istess ministeru responsabbli għad-danni li qed isofru jew li għad jistgħu jsofru.  Grazzi.

  MR SPEAKER:  Grazzi.  Hon. Members of Parliament, allow me to greet the Rt. Hon. Lord George Robertson of Port Ellen who is attending a  CPA workshop here in Malta.  

Lord Robertson, you are indeed welcome to the  House of Representatives and I know that the CPA workshop being held within the Palace precincts will come out with the best results possible for onward transmission to the Commonwealth Heads of Government Meeting later on this month.    

Lord Robertson, once again I thank you for being with us.


MISTOQSIJIET - TWEĠIBIET ORALI
ESPERTI TAL-QORTI
13876. L-ONOR. JASON AZZOPARDI  staqsa lill-Viċi Prim Ministru u Ministru tal-Ġustizzja u Intern: Jista’ il-Viċi Prim Ministru jgħid kemm tħallsu l-esperti nominati mill-magistrati fis-snin 2001, 2002, 2003, 2004 u 2005?
  ONOR. TONIO BORG (Viċi Prim Ministru u Ministru tal-Ġustizzja u Intern):  Ninsab informat illi l-ħlas li sar lill-esperti nominati mill-maġistrati hu kif ġej:

	Sena
	    Malta
	Għawdex

	2001
	Lm256,645
	Lm13,300

	2002
	     297,768
	     10,051

	2003
	     326,794
	     18,383

	2004
	     274,488
	     11,155

	2005
	     266,403*
	       7,291**


*sal-31 ta' Awissu.
**sad-19 ta' Settembru.

  MR SPEAKER:  L-Onor. Azzopardi, mistoqsija supplimentari.

  ONOR. JASON AZZOPARDI:  Mr Speaker, nagħmel riferenza għad-diskors tal-President tal-Qorti fil-bidu tas-sena forensi, fejn fost affarijiet oħra aċċenna għall-fatt li ħafna mill-ħatriet ta' l-esperti jsiru kontra d-dispożizzjonijiet tal-Kodiċi Kriminali.  Jista' il-Viċi Prim Ministru jgħid x'inhuma l-veduti tiegħu f'dan ir-rigward u jekk jaqbilx li dawn iċ-ċifri huma għolja, anzi nazzarda ngħid inaċċettabbli?  

  MR SPEAKER:  Il-Viċi Prim Ministru.

  ONOR. TONIO BORG:  Iva, jiddispjaċini ninnota li kważi  kulħadd huwa liberali bi flus ħaddieħor għax anke l-ġudikanti jaħtru esperti biex tinstema' ix-xiehda meta ma jkollhomx għalfejn.  Fejn m'hemmx ħtieġa li jinħatru esperti m’għandhomx jinħatru, sempliċi daqshekk.  Ix-xiehda  għandha tinstema' mill-maġistrat innifsu, anke sabiex mill-mod kif iġib ruħu x-xhud ikun jaf il-maġistrat jekk min qed jixhed huwiex kredibbli jew le.  Jista' ikun li affidavit temmnu imma jekk l-istess persuna tixhed quddiemek, forsi mill-mod kif iġġib ruħha jew mill-mod kif twieġeb għad-domandi tkun taf jekk hijiex kredibbli jew le.  

L-esperti għandhom jinħatru meta jkun hemm kwestjoni teknika li  l-maġistrat ma jkunx jifhem fiha, bħal meta jkun hemm kolliżjoni bejn żewġ karozzi u wieħed irid jara jekk il-ħabta kenitx dovuta għall-ħsara fil-makna jew għax forsi ħarġet karozza oħra meta ma kellhiex toħroġ.  M'għandniex nippretendu li minbarra li jkun jaf il-liġi, il-maġistrat ikun jaf ukoll kif taħdem makna ta' karozza – jien żgur ma nifhimx u ħlief puncture ma nafx nagħmel!  - u allura maġistrat għandu jaħtar espert tekniku għal dan l-iskop.  

Anke f'każ ta’ awtopsja din żgur mhux se jagħmilha l-maġistrat.  Imma mbagħad fejn jidħlu affarijiet oħra m'għandniex inqabbdu nies biex sempliċement jagħtuna pariri fuq il-liġi meta l-maġistrat qiegħed hemmhekk sabiex japplika l-liġi hu.  Fuq kollox  aħna lill-maġistrat innominajna mhux lill-espert.  Fl-2003, per eżempju, infaqna Lm327,000 f'esperti tal-qorti u għall-grazzja t'Alla, anke minħabba ċerti kontrolli li għamilna fuq kemm jitħallsu l-esperti, fl-2004 din in-nefqa niżlet għal Lm274,000.  

Aħna nixtiequ li anke jkun hemm kontroll fuq min jinħatar u kien għalhekk li għamilna emenda fil-liġi f’dan is-sens.  Il-ministru diġa' kellu d-dritt li jagħmel lista ta' esperti li għandhom jintgħażlu f'oqsma differenti u issa permezz ta' din l-emenda, il-lista xorta waħda se ssir -  naturalment issir wara konsultazzjoni mal-Prim'Imħallef -  pero' imbagħad l-ebda maġistrat ma jista' jaħtar espert jekk mhux minn dik il-lista.  Din għamilniha wkoll biex nikkontrollaw il-fedina penali ta' l-esperti, Sur President.  

Mela għax darba kien hemm medjatur illi kellu kawża għax ma ħallasx il-bolol ta' l-impjegati tgħidx x'għagħa qamet hawnhekk u dik il-persuna kellha tirtira għax ġiet meqjusa bħala xi kriminali, mentri m'hi kriminali xejn u mbagħad jinħatru esperti tal-qorti li jista' ikollhom xi ħaġa fil-kondotta tagħhom!  Għalhekk aħna rridu li jkun hemm aktar kontroll fuq l-esperti u in oltre, dawk li huma kompetenti u jixtiequ jkunu esperti tal-qorti għandu jmisshom biċċa minn dan ix-xogħol, għax le?  

Jiena mhux qed nikkritika lil dawk li matul is-snin kienu disponibbli biex fis-2.00 a.m. jew fit-3.00 a.m. imorru fuq il-post  fejn issir kolliżjoni  li ġieli tkun fatali -   ma naħsibx li huwa xogħol sabiħ li tmur f'dawk il-ħinijiet tara bniedem mejjet fuq l-isteering jew minxur fl-art – imma jekk hemm persuni oħra kompetenti li kapaċi jagħmlu dak ix-xogħol m'għandhomx jiġu esklużi.  U nisperaw li jekk nużaw dan il-poter li tagħtina l-liġi kif emendata jkollna wkoll tqassim aħjar tax-xogħol, basta jkunu nies kompetenti u lesti jidħlu għal dan ix-xogħol għax dan mhux xogħol taċ-ċajt.  Pero' importanti wkoll li meta jinħatru l-esperti jagħmlu r-rapport tagħhom mingħajr dewmien, Sur President. 

Ħafna drabi jkollna inċidenti gravi illi meta l-familja tipprova tirkupra mix-shock, parti mill-proċess hu li tkun tixtieq taf x'ġara.  Naturalment tkun tixtieq li kieku qatt ma ġara dak li ġara imma ġaladarba ġara dak li ġara, b'effett trawmatiku fuq il-familja, il-familja tkun trid tkun taf eżattament x'ġara.  U dawn il-persuni m'għandhomx jistennew is-snin biex ikunu jafu jekk it-tifel tagħhom mietx b'overdose, jekk mietx b'kawża naturali, jekk mietx għax waqa' xi bini fuqu, eċċ.  Jiġfieri dawn m'għandhomx idumu b'mod esaġerat.  Allura nappella wkoll lill-esperti biex meta jingħataw id-data mill-maġistrat, jippruvaw ma jtawlux iżżejjed.  Ma ninsewx li jkun hemm nies li jkunu qed jistennew b'ħerqa kbira r-rapport tagħhom, Sur President.
  MR SPEAKER: L-Onor. Azzopardi.

  ONOR. JASON AZZOPARDI:  Xtaqt ukoll nieħu spunt mid-diskors tal-Prim'Imħallef fil-bidu tas-sena forensi, fejn għamel aċċenn għall-proċedura viġenti, bix-xiehda tinstema' fl-inkjesta, imbagħad terġa' tinstema' fil-kumpilazzjoni u mbagħad terġa' tinstema' fil-ġuri.  Jista' il-Ministru jaċċetta s-suġġeriment tal-Prim'Imħallef u jikkontempla emenda li permezz tagħha x-xiehda  ma jkollhiex għalfejn tinstema' tliet darbiet,  b'telf ta' ħin u spejjeż żejda?

  MR SPEAKER:  Il-Viċi Prim Ministru.

  ONOR. TONIO BORG:  Huwa veru li f'rtċei każi serji ta' kumpilazzjoni dak li jkun jixhed fl-inkjesta, jixhed fil-kumpilazzjoni u jerġa’ jixhed fil-ġuri.  Aħna qegħdin nipproponu li nagħmlu l-affarijiet iktar sempliċi u nagħti eżempju, Sur President.

Illum is-sistema hi li tingħalaq il-kumpilazzjoni u l-ġbir tal-provi fl-istadju inizjali qabel ma jiġi deċiż jekk persuna tmurx ġuri jew le.  Dan importanti wkoll għax ix-xhieda jistgħu jmutu jew isiefru u allura tajjeb li jkun hemm a tempo vergine, il-ġbir tax-xiehda dwar dak li jkunu raw il-bieraħ jew il-bieraħt lura u mhux x'raw sena ilu.  

Malli tinqata’ il-kumpilazzjoni, il-proċess imur għand l-avukat ġenerali, imbagħad wara xi tliet ġimgħat l-avukat ġenerali jerġa' jibagħtu lura, imbagħad nerġgħu nagħmlu seduta, il-pulizija jew tal-posta jridu jmorru jfittxuh ħalli jerġa' jidher u jekk ma jsibuhx ma jista' jsir xejn ...  Issa aħna qed nippruvaw nagħmlu proċedura iktar sempliċi, Sur President.  

Naħseb li tista' faċilment issir kopja tal-proċess, bil-maġistrat ma jkunx jista' jgħaddi għas-sentenza jew għall-kawża u jismagħha b'mod definittiv qabel ma jagħti l-green light l-avukat ġenerali.  Iva, naħseb li dawn il-ħafna proċessi ġejjin u sejrin li jtawlu l-proċess innifsu, wieħed jista' jagħmel xi ħaġa dwarhom.   L-istess f'każ li xi ħadd ikun xehed f'inkjesta, jekk din tistax tittieħed bħala prova fil-każ ta' kumpilazzjoni.  

Naturalment fil-każ ta' ġuri, il-ġurati jkunu jridu jisimgħu viva voce x-xhud u allura hemmhekk ikun diffiċli li wieħed juża sistema ta' karti biss quddiem il-ġurati għax il-ġurati għandhom dritt, bħala ġudikanti tal-fatt, li jaraw lix-xhud u anke jikkonstataw kif iġib ruħu.  

  MR SPEAKER:  L-Onor. Carmelo Abela, mistoqsija supplimentari.

  ONOR. CARMELO ABELA: Mr Speaker, jiena m'iniex avukat u allura ma nafx eżatt kif taħdem is-sistema.  Jista' il-Viċi Prim Ministru jgħid jekk hemmx linji gwida dwar il-ħatra ta' esperti mill-qorti?  

  MR SPEAKER:  Il-Viċi Prim Ministru.

  ONOR. TONIO BORG: Iva, hemm ċerti kriterji.  Naturalment jinħatar espert għax ikun jenħtieġ parir fuq xi punt tekniku, jew inkella minħabba li jipposjedi l-kwalifiki dwar sengħa u arti, pero' mbagħad m'hemmx mezz kif wieħed jista' jikkontrolla dan ħlief b’mod intern.  Per eżempju, il-Prim'Imħallef jista' jiġbed l-attenzjoni tal-ġudikanti li importanti ...  Fil-fatt hekk għamel fil-ftuħ tas-sena forensi, li tixbaħ ħafna wkoll il-ftuħ tas-sena skolastika, Sur President. 

Il-Prim'Imħallef kien appella lil sħabu biex ma jaħtrux esperti fil-vojt – ngħiduha kif inhi, din ma kienet xejn ħlief awtokritika min-naħa tal-Prim'Imħallef - mhux biss għax il-gvern irid iħallashom mit-taxxi tal-poplu imma anke minħabba t-telf ta' żmien.  Jiġifieri aħna nemmnu li hemm ġudikanti biżżejjed biex ix-xogħol li mhux tekniku jagħmluh huma u x-xogħol tekniku jgħadduh lil esperti tekniċi.  

Diffiċli li ssib soluzzjoni ta' x'rimedju tagħmel f'każi fejn xi ħadd ma jimxix strettament ma' dawn il-krtierji għax lill-ġudikant trid tħallilu ċerta liberta'.  Għalhekk jiena għedt ukoll li fejn tidħol l-għażla ta' l-esperti, flimkien mal-Prim'Imħallef se titfassal din il-lista ħalli dak li jkun jagħżel minnha biss u jbiddel l-ismijiet ukoll.  

Naħseb it's only fair li dawn it-Lm300,000 li l-gvern jonfoq ma jmorrux għand il-ftit  biss, imma jmorru għand dawk kollha li huma disposti u kompetenti biżżejjed biex jagħmlu dan ix-xogħol.

  MR SPEAKER: L-Onor. Noel Farrugia, mistoqsija supplimentari.

  ONOR. NOEL FARRUGIA:  Jista' il-Viċi Prim Ministru jgħid fejn se jiġu żviluppati l-imħażen il-ġodda f'Ta' Qali?    

  MR SPEAKER:  Il-Viċi Prim Ministru.

  ONOR. TONIO BORG:  Mr Speaker, mhux biex naħrab milli nwieġeb imma jidhirli li din id-domanda m'għandhiex tiġi indirizzata lili.  Ma nafx jekk l-Onor. Interpellant hux qed jirriferi għall-crafts village jew għal xi mħażen oħra f'Ta' Qali.

  MR SPEAKER:  L-Onor. Farrugia.

  ONOR. NOEL FARRUGIA:  Qed nirriferi għall-imħażen fejn se tittieħed zona għall-iżvilupp ta’ ambaxxata.  

  MR SPEAKER:  Il-Viċi Prim Ministru.

  ONOR. TONIO BORG:  Skużani, fhimtek ħażin.  F'dak il-każ hemm il-proċedura tas-soltu, Sur President.  

L-ewwelnett min għandu kirja m'għandux garanzija li jekk il-gvern ikun se jbigħ l-art fl-interess pubbliku, dik il-persuna għandha dritt bil-liġi għal xi post alternattiv.  Pero' ħafna drabi l-gvern joffri post alternattiv -  fejn jista' u fejn għandu proprjeta' oħra li jista' jagħti - bħal meta jkun se jsir  xi proġett fl-interess nazzjonali.  F'dan il-każ partikolari ma nistax inwiegħdu li se jiġri hekk u nkun irrid nara l-każ sewwa.  Pero' il-poter tal-gvern jeżisti li mingħajr ma toħroġ tender jagħtik post alternattiv.  

  MR SPEAKER:  L-Onor. Farrugia.

  ONOR. NOEL FARRUGIA:  Jekk qed nifhem sew, il-Viċi Prim Ministru qed jiddikjara li għalkemm il-gvern informa lil dawn l-operaturi li l-imħażen se jittieħdu għall-iżvilupp, għadu ma ħax pożizzjoni fejn se jiġu rilokati.

  MR SPEAKER:  Il-Viċi Prim Ministru.

  ONOR. TONIO BORG: Mr Speaker, jekk l-Onor. Interpellant jagħmilli domanda bil-miktub inkun nista' nwieġbu.  Naturalment jiena ma nistax inkun naf il-mijiet u l-eluf ta' proprjetajiet tal-gvern u x’jiġri jekk taqa' il-kirja.   Xtaqt li kieku kelli dan id-don imma s'issa m'għandix!  Meta tkun kwestjoni teknika ta' dan it-tip, jekk dak li jkun huwiex se jingħata maħżen ieħor u ta' liema proġett ...  Għall-grazzja t'Alla l-gvern huwa enerġiku biżżejjed li għandu ħafna proġetti għaddejjin f'salt, imma dwar  dan il-proġett partikolari ma nafx għax kieku kont inwieġbu liberament.  Jien sempliċement weġibt b'mod ġenerali dwar kif jimxi l-gvern f'sitwazzjonijiet simili.  

Żgur li l-gvern m'għandux obbligu li jagħti post alternattiv, Sur President.  Ara kieku l-post ikun ta' dak li jkun, hemmhekk il-gvern jagħti kumpens, imma l-fatt li hemm kirja ma jagħtikx id-dritt li inti tibqa' hemmhekk għal dejjem.  Jiġifieri jekk il-gvern għandu bżonnha għal xi ħaġa, għalkemm ma jistax ikeċċik qabel ma jagħlaq iż-żmien, jista' ma jġeddidlekx il-kirja.  Din dejjem hekk kienet taħt kwalunkwe gvern, Sur President.  

Pero' f'dan l-istadju m'għandix informazzjoni biżżejjed biex inwiegħed dak li jixtieq l-Onor. Interpellant, imma nassigurah li aħna nippruvaw nimxu bħalma nimxu f'każi simili.

  MR SPEAKER: L-Onor. Farrugia.

  ONOR. NOEL FARRUGIA: Jista' il-Viċi Prim Ministru jgħid jekk il-gvern huwiex beħsiebu jagħti lil dawn l-imprendituri mħażen oħra biex ikunu jistgħu jibqgħu  għaddejjin bil-proċess ta' l-esportazzjoni tal-patata? 

  MR SPEAKER: Il-Viċi Prim Ministru.

  ONOR. TONIO BORG:  Safejn naf jien, l-area fejn ġejja l-ambaxxata ma tkoprix kompletament l-imħażen li hemm għall-esportazzjoni tal-patata.  Pero' issa se jsiru diskussjonijiet mal-ministeru għall-affarijiet rurali u ambjent u jekk ikun hemm bżonn li dawn l-imprendituri jingħataw post alternattiv, dak il-post jingħatalhom.

INĊIDENTI TAT-TRAFFIKU

13877. L-ONOR. JASON AZZOPARDI  staqsa lill-Viċi Prim Ministru u Ministru tal-Ġustizzja u Intern: Jista’ il-Viċi Prim Ministru jgħid kemm inċidenti tat-traffiku kien hemm fis-snin 2002, 2003, 2004 u 2005?
  ONOR. TONIO BORG:  Ninsab informat illi n-numru ta’ inċidenti tat-traffiku irrapportati lill-pulizija bejn is-snin 2002 u l-2005 hu kif ġej:

	2002
	14,062

	2003
	13,982

	2004
	  5,866

	  2005*
	  3,101


*sa 30.09.05

Informat ukoll li minn Marzu 2004, fejn ma jkunx hemm korrimenti jew ħsarat fi proprjeta’ tal-gvern, l-inċidenti tat-traffiku jkunu rrapportati u investigati mill-gwardjani lokali.
Nispjega li dan it-tnaqqis huwa dovut għall-fatt li minn ċerta data 'l quddiem, bdew jiġu rrapportati lill-pulizija biss kwalunkwe inċident fejn anke jkun hemm l-inqas ferita.  Jiġifieri anke jekk xi ħadd għandu girfa, f’dak il-każ ukoll jiġi l-pulizija u jagħmel l-iskizz.  U wkoll fejn issir ħsara fi proprjeta' tal-gvern,  bħal arblu jew roundabout.   

Il-gvern għandu interess li juża l-pulizija ħalli jikkonserva dak li hemm fix-xena tal-kolliżjoni, biex jissalvagwarda l-interessi tiegħu.   U allura li niżlu ċ-ċifri f’daqqa waħda minn 13,900 għal 5,800 u 3,100, huwa dovut għall-fatt li ċ-ċifri ta' l-2004 u l-2005 huma limitati minħabba dan il-kriterju ġdid ta' meta jmorru l-pulizija fuq ix-xena tal-kolliżjoni.

  MR SPEAKER:  L-Onor. Azzopardi, mistoqsija supplimentari.

  ONOR. JASON AZZOPARDI: Il-fatt li minn Marzu 2004 l-inċidenti tat-traffiku bdew ikunu rrapportati u investigati mill-gwardjani lokali -  naturalment fejn ma jkunx hemm korrimenti jew ħsarat fil-proprjeta' tal-gvern - ifisser li issa hemm ħafna iktar pulizija available li jistgħu jikkonċentraw fuq xogħolhom bħala pulizija?

  MR SPEAKER: Il-Viċi Prim Ministru.

  ONOR. TONIO BORG: Bla dubju ta' xejn, hekk hu.  Naħseb li din il-bidla ma ħolqitx xi chaos jew inkonvenjenza.  Għal dan l-iskop qed ikun hemm il-gwardjani lokali li fil-fatt għandhom sistema kif imorru fuq l-inċident u l-pulizija jmorru biss f'każi  serji jew kull meta jkun hemm korriment, għax jista' ikollok korriment li jkun jidher li m'huwiex serju u mbagħad jaggrava.  

Pero' f'każi  fejn issir biss ħsara fuq vettura m'għadhomx imorru l-pulizija, Sur President.

  MR SPEAKER:  L-Onor. Carmelo Abela.

  ONOR. CARMELO ABELA: Kultant f'toroq arterjali naraw kemm gwardjani lokali kif ukoll pulizija tat-traffiku, l-aktar dawk li jkunu bil-mutur.  Proprjament ta’  min hi l-kompetenza?

  MR SPEAKER:  Il-Viċi Prim Ministru.

  ONOR. TONIO BORG:  Mr Speaker, ħa nibdew minn hawnhekk.  Il-pulizija għandhom kompetenza kullimkien, anke fuq farm road.  Jekk ikun hemm inċident, iktar u iktar jekk jammonta għal reat kriminali - għax kwalunkwe inċident, anke ta' negliġenza, huwa reat kriminali - dak fil-kompetenza tal-pulizija.  

Fil-leġislatura l-oħra, il-ministru responsabbli mill-kunsilli lokali ddelega wkoll l-enforcement tat-toroq arterjali lill-gwardjani lokali, taħt il-liġi li tirrigwarda l-istess kunsilli.  Mela allura jekk nieħdu Regional Road, hemmhekk għandek kemm l-enforcement tal-pulizija kif ukoll l-infurzar tal-gwardjani lokali.

  MR SPEAKER:  L-Onor. Farrugia.

  ONOR. NOEL FARRUGIA:  Jista' il-Viċi Prim Ministru jgħid x'ġara mill-aħħar sejħa għal reklutaġġ fil-korp tal-pulizija?  Għaliex għadu ma daħal ħadd? 

  MR SPEAKER:  Il-Viċi Prim Ministru.

  ONOR. TONIO BORG:  Naħseb li l-Onor. Interpellant għandu xi żball għax f'Settembru daħlu 100 kuntistabbli fil-korp tal-pulizija.  Jista' ikun li dak iż-żmien l-Onor. Farrugia ma kienx qed jaqra gazzetti biżżejjed!  (Interruzzjonijiet)  Iva, kienet saret sejħa.  Għamilna anke ċerimonja bil-banda b'kollox u ntweriet fuq it-television.  Jiena niskanta kif l-Onor. Farrugia li normalment tant huwa attent, din id-darba qabiżlu dan id-dettall!
CRUISELINERS

13878. L-ONOR. JASON AZZOPARDI  staqsa lill-Ministru għat-Turiżmu u Kultura: Jista’ il-Ministru jgħid x'inhu n-numru ta' cruiseliners li daħlu Malta fis-snin 2001, 2002, 2003, 2004 u 2005?
  ONOR. ĊENSU GALEA (Ministru għall-Kompetittivita' u Komunikazzjoni) (f'isem il-Ministru għat-Turiżmu u Kultura):  Ninsab informat li n-numru ta' cruiseliners li daħlu Malta fis-snin 2001, 2002, 2003, 2004 u 2005 (sa Awissu) hu kif ġej:

	2001
	2002
	2003
	2004
	2005

	 358
	 408
	 416
	 327
	 185


  MR SPEAKER:  L-Onor. Carmelo Abela, mistoqsija supplimentari.

  ONOR. CARMELO ABELA:  X'inhi r-raġuni li bejn l-2004 u l-2005 kien hemm tnaqqis pjuttost notevoli u donnu li din is-sena l-istess?

  MR SPEAKER:  Il-Ministru.

  ONOR. ĊENSU GALEA:  Għalkemm in-numru ta' cruiseliners kien ta' 185 minn Jannar sa Awissu, l-indikazzjonijiet kollha juru li għall-kumplament tas-sena, prattikament sa Novembru, se nilħqu - jekk mhux se ma naqbżu -  in-numru tas-sena li għaddiet.  

Dan xorta waħda jħallilna numru ta' cruiseliners inqas milli kellna fl-2003, pero' nafu wkoll li l-ewwelnett kien hemm xi operaturi li ma komplewx joperaw għal Malta u fl-istess ħin l-operaturi l-ġodda, il-VISET, li qegħdin joperaw fl-inħawi, kienu għamlu dikjarazzoni anke fil-pubbliku li minħabba x-xogħol li kien qed isir fl-inħawi tal-Port il-Kbir, fejn hemm il-cruiseliner terminal, huma stess ħadu d-deċiżjoni li ma jagħmlux promozzjoni kif normalment kien isir, ħalli t-turisti li jiġu ma jsibux ruħhom affaċċjati b'diffikultajiet tas-sit.

Irrid ngħid ukoll li l-istess operaturi qegħdin jgħidu li għas-sena d-dieħla, l-indikazzjonijiet huma li se jkun hemm żieda fuq is-sena li għaddiet, fuq din is-sena u li probabbilment naqbżu anke s-sena 2003, meta kellna l-akbar ammont ta' cruiseliners u l-akbar numru ta' turisti li qatt ġew.  

GĦAJNUNA MILL-GVERN TALJAN

13879. L-ONOR. JASON AZZOPARDI  staqsa lill-Viċi Prim Ministru u Ministru tal-Ġustizzja u Intern: Jista’ il-Viċi Prim Ministru jgħid fiex tikkonsisti l-għajnuna mill-Gvern Taljan lid-dipartiment tal-protezzjoni ċivili f'dawn l-aħħar snin?
  ONOR. TONIO BORG:  Ninsab informat illi l-għajnuna mogħtija mill-Gvern Taljan permezz tal-protokoll Taljan lid-dipartiment tal-protezzjoni ċivili f'dawn l-aħħar snin tikkonsisti f'makkinarju għat-tifi tan-nar u salvataġġ, żewġ laneċ u vapur ta' l-irmonk, kif ukoll tagħmir għaċ-ċentru ta' operazzjoni f'Ta' Kandja.

Barra minn hekk ingħata taħriġ lil diversi membri tad-dipartiment fuq l-użu ta' dan l-apparat.

Mr Speaker, inżid ngħid li din l-għajnuna li ngħatat kollha mill-Gvern Taljan qamet madwar Lm7 miljun.

  MR SPEAKER:  Grazzi.  Il-ħin tal-Mistoqsijiet għadda.  Ngħaddu għal Tqegħid ta' Karti u nerġa’ nsejjaħ lill-Viċi Prim Ministru.


TQEGĦID TA’ KARTI
  ONOR. TONIO BORG:  Sur President, f’isem il-Prim Ministru u Ministru tal-Finanzi nqiegħed fuq il-mejda tal-Kamra:

Avviż Legali 351 ta’ l-2005 – Insurance Business (Insurers’ Assets and Liabilities) (Amendment) Regulations, 2005;

Avviż Legali 352 ta’ l-2005  -  Insurance Business (Supplementary Supervision of Insurance Undertakings in an Insurance Group) (Amendment) Regulations, 2005; 

Avviż Legali  353 ta’ l-2005  -  Insurance Business (Linked Long Term Contracts) (Amendment) Regulations, 2005;

Tagħrif dwar il-popolazzjoni attiva ekonomikament, bi tweġiba għall-mistoqsija parlamentari 15186; u

Tabella dwar l-istokk ta’ djar f’Għawdex, bi tweġiba għall-mistoqsija parlamentari  15187. 

  MR SPEAKER:  Grazzi. Il-Ministru Louis Galea.

  ONOR. LOUIS GALEA (Ministru ta’ l-Edukazzjoni, Żgħażagħ u Impjiegi): Sur President, inqiegħed fuq il-mejda tal-Kamra:

Avviż Legali 347 ta’ l-2005 –  Regolamenti ta’ l-2005 dwar il-Kunsill Malti għall-Kwalifiki.

  MR SPEAKER:  Grazzi. Il-Ministru Ċensu Galea.

  ONOR. ĊENSU GALEA: Sur President, f’isem il-Ministru għall-Investiment, Industrija u Teknoloġija ta’ l-Informazzjoni nqiegħed fuq il-mejda tal-Kamra:

Tagħrif dwar l-għadd ta’ persuni li vvjaġġaw mal-Gozo Channel bejn l-2003 u l-2005, bi tweġiba għall-mistoqsija parlamentari 15068;

Tagħrif dwar telf ta’ ilma skond l-infrastructure leakage index  bejn l-2001 u l-2005, bi tweġiba għall-mistoqsija parlamentari 15129;

Tagħrif dwar l-effiċjenza tat-turbini fil-power stations tal-Marsa u Delimara, bi tweġiba għall-mistoqsija parlamentari 15130; u

f’isem il-Ministru għall-Affarijiet Rurali u Ambjent inqiegħed fuq il-mejda tal-Kamra:

Avviż Legali 350 ta’ l-2005 – Regoli ta’ l-2005 dwar Attivitajiet li jirrigwardaw l-Użu Professjonali ta’ Prodotti Tossiċi; u

Avviż Legali 354 ta’ l-2005 – Regoli ta’ l-2005 dwar Miżuri għall-Kontroll ta’ Mard tal-Ħut.

  MR SPEAKER:  Grazzi. Il-Ministru Jesmond Mugliett

 ONOR. JESMOND MUGLIETT (Ministru għall-Iżvilupp Urban u t-Toroq): Sur President, inqiegħed fuq il-mejda tal-Kamra:

Avviż Legali 348 ta’ l-2005 –  Regolamenti ta’ l-2005 li jemendaw Regolamenti dwar il-Piżijiet, Dimensjonijiet u Tagħmir tal-Vetturi bil-Mutur; u

Avviż Legali 349 ta’ l-2005 –  Regolamenti ta’ l-2005 li jemendaw Regolamenti dwar il-Ġarr Stradali ta’ Merkanzija Perikoluża bil-Vetturi bil-Mutur.
  MR SPEAKER: Grazzi. Il-Ministru Dolores Cristina

 ONOR. DOLORES CRISTINA (Ministru tal-Familja u Solidarjeta’ Soċjali): Sur President, inqiegħed fuq il-mejda tal-Kamra:

Kopja tas-CV ta’ żewġ impjegati fit-taqsima tar-riċerka fi ħdan l-Awtorita` tad-Djar, bi tweġiba għall-mistoqsija parlamentari 14972; u 

f’isem il-Ministru għal Għawdex inqiegħed fuq il-mejda tal-Kamra:

Tabella li turi l-għajnuna li ta l-gvern lid-djar għall-anzjani li joperaw fis-settur privat f’Għawdex bejn l-1999 u l-2004, bi tweġiba għall-mistoqsija parlamentari  15184; u 

Tagħrif dwar organizzazzjonijiet sportivi Għawdxin li ngħataw għajnuna finanzjarja mill-gvern bejn l-1990 u l-2005, bi tweġiba għall-mistoqsija parlamentari 15185.

  MR SPEAKER: Stqarrijiet Ministerjali? Mozzjonijiet. Il-Ministru Louis Galea.


MOZZJONIJIET

ESTIMI TAD-DĦUL U NFIQ 
TAL-KORPORAZZJONI  
GĦAX–XOGĦOL U  TAĦRIĠ 
GĦAS-SENA 2005 – 2006
  ONOR. LOUIS GALEA: Sur President, nipproponi:

Illi l-Kamra tapprova l-estimi tad-dħul u nfiq tal-Korporazzjoni għax-Xogħol u t-Taħriġ għas-sena finanzjarja mill-1 ta’ Ottubru 2005 sat-30 ta’ Settembru 2006 skond l-Att dwar is-Servizzi ta’ Impieg u Taħriġ, Kap. 343.

  MR SPEAKER:  Min jissekonda?

  ONOR. JASON AZZOPARDI: Nissekonda.

  MR SPEAKER: Infakkar lill-Kamra li d-diskussjoni fuq din il-mozzjoni għandha tieħu żewġ seduti bil-ħin jinqasam eżatt bejn il-kelliema tal-gvern u l-kelliema ta’ l-oppożizzjoni,  bil-winding up għan-naħa tal-gvern.

  Rimarki? Il-Ministru.

  ONOR. LOUIS GALEA:  Sur President, qabel ma nibda biex nitkellem fuq l-operat ta’ l-ETC, nixtieq inrodd ħajr liċ-chairman, lill-bord u lill-membri kollha tal-management u ta’ l-istaff ta’ din il-korporazzjoni.  Qegħdin nitkellmu fuq sena ta’ ħidma ta’ korporazzjoni li hija għodda importanti ħafna fis-servizzi li l-gvern jagħti lill-ħaddiema u lil min iħaddem.  L-ETC hija għodda tas-suq tax-xogħol importanti ferm għall-isħab soċjali. Din kienet sena ta’ ħidma li, fil-fehma tiegħi, turi impenn u dedikazzjoni ta’ din il-korporazzjoni fil-ħidma soċjali u ekonomika tal-pajjiż tagħna b’risq dawk li jkunu qed ifittxu x-xogħol. Dan huwa mertu anke tal-bord tal-korporazzjoni li huwa mmexxi miċ-chairman Dr Robert Tufigno u b’mod iżjed dirett mit-team ta’ management u staff li tmexxi ċ-chief executive,  is-Sinjura Sue Vella. Jien nixtieq nirringrazzjhom kif nirringrazzja lill-unions u lill-employers li jieħdu sehem fil-ħidma tal-korporazzjoni u jagħtu l-kontribut tagħhom. Fil-każ ta’ l-employers, nirringrazzjhom ukoll tal-parteċipazzjoni tagħhom fl-iskemi li tmexxi l-ETC. 

Aħna llum qed niltaqgħu biex nagħtu ħarsa lura lejn is-sena finanzjarja ta’ l-ETC li għalqet fl-aħħar ta’ Settembru kif ukoll biex nagħtu ħarsa ‘l quddiem. F’dan il-budget aħna qed nipproponu nefqa ta’ ftit iżjed minn Lm2.5 miljun u ma’ dan wieħed irid iżomm quddiem għajnejh l-ispiża li l-ETC hi responsabbli għaliha sabiex inkomplu nwettqu programmi b’finanzjament mill-fond soċjali Ewropew u mill-fond reġjonali għall-iżvilupp, finanzjament li jammonta għal Lm 2.3 miljun. 

Jekk wieħed iħares lejn is-sena finanzjarja li bdiet f’dan ix-xahar u tibqa’ sejra sa l-aħħar ta’ Settembru tas-sena d-dieħla, dan jara li l-ETC trid tħaddem budget pjuttost qawwi ta’ kważi Lm5 miljun. Apparti dan, hemm ukoll l-apprentistati li għalihom il-gvern jalloka kważi Lm0.25 miljun għall-iskema teknika u Lm260,000 għall-Extended Skills Training Scheme, l-ESTS. Biċċa sostanzjali minn dan il-budget huma flus li l-ETC tuża f’dawk li huma inizjattivi u programmi. Naturalment hemm dawk li għandhom x’jaqsmu ma’ l-ispiża rikorrenti tal-korporazzjoni stess għaliex biċċa mis-servizzi jridu jingħataw mill-uffiċjali u mill-impjegati tagħha, sew jekk ikunu servizzi ta’ taħriġ, sew jekk ikunu pariri u anke jekk ikun inforzar tal-liġi. Dawn huma koperti mill-ispiża rikorrenti li aħna qegħdin nivvotaw, imbagħad hemm l-ispiża tal-programmi u ta’ l-inizjattivi li hija spiża sostanzjali u importanti ħafna għaliex huwa proprju minn dawn il-programmi u inizjattivi li wieħed ikun jista’ joħroġ is-servizzi u l-miżuri li tieħu ħsieb l-ETC.  

Sur President, aħna qegħdin niddiskutu l-estimi ta’ din il-korporazzjoni proprju l-għada li l-gvern ħabbar il-budget tiegħu għas-sena finanzjarja 2006. Jekk qed nitkellmu fuq l-ETC, qegħdin nitkellmu fuq wieħed mill-oqsma l-aktar importanti fl-iżvilupp ekonomiku u soċjali ta’ pajjiżna u ċioe` l-qasam tax-xogħol li huwa s-sinsla ta’ l-ekonomija u ta’ l-iżvilupp ekonomiku. Meta jien inħares lejn kif qiegħed jiżviluppa s-suq tax-xogħol f’pajjiżna, mill-ewwel nett ngħid li b’saqajna ma’ l-art għandna suq tax-xogħol li qiegħed iżomm il-pożizzjoni tiegħu minkejja diffikultaijiet kbar li s-swieq tax-xogħol fil-pajjiżi żviluppati kollha qegħdin jiffaċċjaw. Meta nitkellmu fuq is-sitwazzjoni sew ta’ dawk li qed jaħdmu kif ukoll ta’ dawk li m’humiex qed jaħdmu, bilfors irridu npoġġuha f’kontest tas-sitwazzjoni ekonomika ta’ pajjiżna.  Din hija ekonomija li qed topera f’kontest ekonomiku reġjonali u internazzjonali u lkoll nafu x’inhuma l-karatteristiċi tiegħu.

Sur President, il-mira tal-gvern hi dik ta’ full employment. Aħna rridu li f’pajjiżna kemm jista’ jkun ma jkun hawn ħadd li kapaċi jaħdem u jkun bla xogħol. Nixtieq li kulħadd jaħdem sabiex in-nies ikunu jistgħu jseddqu d-dinjita` tagħhom ta’ bnedmin, sabiex jaqilgħu l-għajxien tagħhom u tal-familja tagħhom u jtejbu l-kwalita` tal-ħajja tagħhom u sabiex jagħtu kontribut lis-soċjeta` u lill-pajjiż li jgħixu fih. Hija ta’ preokkupazzjoni għall-gvern anke jekk ikollna persuna li mhux taħdem, aħseb u ara meta jkollna eluf ta’ Maltin u Għawdxin li qegħdin jirreġistraw għax-xogħol jew li għandhom ix-xogħol tagħhom li jinsab fil-periklu. Din hija sitwazzjoni ta’ żvilupp ekonomiku li l-gvern il-ħin kollu qiegħed attent għaliha għaliex il-mira tagħna hi li min qiegħed ifittex ix-xogħol isibu kemm jista’ jkun malajr u min qed jaħdem, iżomm ix-xogħol tiegħu.

Bħala gvern, aħna nifhmu l-ambjent ekonomiku li fih qed noperaw fiż-żmenijiet tal-lum. Dan hu ambjent ekonomiku li rridu nħarsu lejh b’mod oġġettiv u b’mod realistiku. Jekk il-politiku jagħmel analisi żbaljata ta’ l-ambjent ekonomiku li fih qed naħdmu u jekk il-politiku jkun motivat minn motivi partiġġjani u ulterjuri kif jinterpreta s-sinjali, il-fatti u l-istatistika ta’ l-ambjent ekonomiku, allura l-politiku ma jkunx qiegħed ikun ta’ servizz għall-ħaddiema u ma jkunx qed jerfa’ r-responsabbilita` vera tiegħu. Jekk hemm xi ħaġa li fil-qasam tax-xogħol aħna bħala politiċi rridu noqogħdu attenti għaliha, hija proprju li nifhmu x’inhuma l-fatturi u l-karatteristiċi ta’ l-ekonomija biex nagħmlu l-aħjar li nistgħu ħalli bi programmi, miżuri, liġijiet u strateġiji ekonomiċi, inkunu nistgħu nirbħu l-isfidi.

Sur President, l-ewwel mistoqsija li tqum meta qed niddiskutu l-estimi ta’ l-ETC hija proprju: Liema hu l-ambjent ekonomiku Malti li fih qegħdin naħdmu? Illum għandna l-vantaġġ li proprju l-bieraħ il-prim ministru poġġa fuq il-mejda tal-Kamra l-“Economic Survey” li huwa x-ray ekonomiku oġġettiv ta’ kif l-ekonomija tagħna qiegħda taħdem. Nixtieq nenfasizza li jekk wieħed iħares lejn l-“Economic Survey” -  dan huwa dokument li joħroġ kull sena mal-budget u li hu wieħed mill-aktar dokumenti importanti fl-analisi ta’ l-ekonomija ta’ pajjiżna – isib li dan id-dokument m’huwiex xi dokument ta’ xi partit politiku imma huwa dokument li hu mibni fuq regoli internazzjonalment stabbiliti dwar kif tibni l-istatistika, kif tkejjel kif qed jikber il-ġid nazzjonali u l-prodott gross domestiku, kif inti tanalizza s-sitwazzjoni ta’ l-employment fil-pajjiż, kif inti tanalizza l-impatt tar-regolamentazzjoni fiskali, tas-sitwazzjoni finanzjarja u tad-deficit.
Dawn huma kollha affarijiet li f’dan id-dokument huma mibnijin fuq dawn il-prinċipji ta’ statistika li huma stabbiliti mhux mill-gvern Malti imma fuq regoli li huma aċċettati internazzjonalment. Pero` mhux biss, Sur President. Economic surveys ilna nagħmlu f’Malta imma mill-mument li aħna sirna membri ta’ l-Unjoni Ewropea, il-mekkaniżmi ta’ l-uffiċċju ta’ l-istatistika huma mekkaniżmi li l-ħin kollu huma soġġetti għas-sorveljar u għall-awditjar ta’ l-awtoritajiet ta’ l-Unjoni Ewropea. Barra minn dawk għandek organizzazzjonijiet oħrajn internazzjonali fil-qasam finanzjarju li huwa fl-interess tagħhom li jagħmluha ta’ watchdog fuq il-manjiera kif qed tiġi analizzata l-istatistika u l-fatti ta’ l-ekonomija Maltija għaliex fuq dik l-analisi, huma jkunu jridu jagħmlu assessment tal-kredibilita` finanzjarja ta’ pajjiżna.

Sur President, dan qed ngħidu bħala premessa għax jidhirli li meta se nfakkar lill-Kamra dwar x’inhi s-sitwazzjoni fil-qasam ta’ l-impjiegi, se nkun qed nagħmel dan abbażi ta’ din ir-riċerka li proprju ġiet ippubblikata l-bieraħ u li ġiet impoġġija fuq il-mejda tal-Kamra. Dan id-dokument juri xi ħaġa importanti, cioe` li l-ekonomija ta’ pajjiżna hija ekonomija li qed jirnexxielha tiġġieled il-mewġ li qed jiġi kontra tagħha, mewġ li kif se naraw huwa fil-biċċa l-kbira minnu kkawżat minn fatturi li ma jiddependux minn pajjiżna. L-“Economic Survey” igħidilna li l-ekonomija Maltija qed jirnexxielha tkun resilient, jiġifieri qed jirnexxielha timxi bil-mod il-mod ‘il quddiem u qed jirnexxielha b’xi mod tilqa’ għad-diffikultajiet li l-ambjent internazzjonali qed iġib miegħu. Fil-fatt l-“Economic Survey” jgħid:
“The Maltese economy has started to register a gradual but consistent turnaround from the challenging environment it was operating during the past few years”. 

Dan qed igħid li l-ekonomija tagħna qed turi sinjali li qed tibda tegħleb id-diffikultajiet b’mod gradwali imma konsistenti.  Sur President, żgur li l-gvern jixtieq ikollu ritmu ta’ tkabbir ekonomiku ħafna aktar qawwi milli rreġistrajna fl-aħħar snin u ġieli l-gvern Nazzjonalista bl-istrateġija ekonomika, soċjali u politika tiegħu rreġistra tkabbir fl-ekonomija b’rati li huma qawwijin ħafna pero` meta wieħed iqis f’liema ambjent qed naħdmu, allura l-ġudizzju ta’ nies li huma esperti f’dan il-qasam kif jistqarru fl-“Economic Survey” jidhirli li għandu jkun ġudizzju li għandna nikkonsidraw realistiku u pożittiv u li fuqu rridu nibnu. Kif qal il-prim ministru l-bieraħ, din il-pożizzjoni pożittiva ma ġietx mill-ajru imma ġiet bil-ħidma tal-Maltin u l-Għawdxin kollha kemm huma.  Sur President, irridu nirrikonoxxu li hawn din il-pożizzjoni realistika u pożittiva ta’ gradual but consistent turnaround from the challenging environment li qed ngħixu fih.  L-“Economic Survey” igħidilna li qed naraw li l-prodott gross domestiku qed jiżdied u li s-suq tax-xogħol qiegħed jaħdem b’mod li huwa pożittiv.  Dan jitkellem dwar is-sinjal pożittiv fejn il-gvern, bi sforzi kbar u bil-ħidma ta’ kulħadd,  qed jirnexxielu jikkontrolla d-deficit finanzjarju pubbliku b’mod u manjiera li l-miri li ġew stabbiliti bħal-lum sena ntlaħqu u qed jiġu stabbiliti miri li l-previżjoni hija li sena oħra wkoll jerġgħu jintlaħqu u nkunu wasalna f’sitwazzjoni immensament tajba għaliex id-deficit ikun niżel taħt it-3% tal-prodott gross domestiku.

Dawn is-sinjali pożittivi qed narawhom jiġu realizzati fil-konfront ta’ sfidi kbar li qegħdin irendu mhux ekonomija ċkejkna kif inhi dik Maltija imma ekonomiji kbar bħalma huma dawk tal-Ġermanja, dawk ta’ Franza u dawk tal-kontinent Ewropew in ġenerali. Wieħed malajr jibda jara li fuq il-front internazzjonali, hawn diffikultajiet li qed ikollhom impatt ekonomiku fuq kulħadd. Jekk aħna naraw ma’ min l-aktar li ninnegozjaw, li huma l-pajjiżi Ewropej, b’mod partikolari l-Ġermanja u Franza, naraw li qegħdin nikkummerċjaw ma’ partners li l-ekonomiji tagħhom qed juru ċerti diffikultajiet. Qegħdin f’ambjent fejn il-prezz taż-żejt u tal-prodotti tiegħu ġabu terremot kullimkien. Per eżempju, f’dak li għandu x’jaqsam ma’ kompetizzjoni internazzjonali, daħlu fix-xena ekonomiji li sa ftit snin ilu ma konniex nagħtu kashom, bħall-ekonomija Ċiniża u dik Indjana, u dawn  qed joffru sfida lil kulħadd speċjalment f’fattur partikolari, dak li jirrigwarda l-pagi baxxi. 

Allura qed naraw li min irid jipproduċi, issa qiegħed ukoll jiġi ttantat li jitlaq mill-pajjiż fejn qiegħed biex imur f’dawn il-pajjiżi li qed joffru spiża ta’ produzzjoni f’termini ta’ pagi li huma bil-bosta irħas minn dawk li aħna mdorrijin bihom. F’ pajjiżna, fattur ieħor li ma nistgħux ninjorawh hu li l-ekonomija Maltija qed tiġi influwenzata mill-fatt li l-gvern innifsu qed jagħmel sforzi biex inaqqas l-ispiża tiegħu. Malli l-gvern Malti jibda jnaqqas l-ispiża tiegħu, awtomatikament ikun qiegħed jeffettwa l-ekonomija in ġenerali għaliex l-ekonomija ta’ pajjiżna kienet u għadha, f’ċertu sens, imdorrija li tkun alimentata anke min-nefqa pubblika. Għalhekk meta wieħed iħares lejn l-“Economic Survey” u jara li fil-fatt aħna kellna tkabbir fil-prodott gross domestiku ta’ 1.7%, jinduna li morna tajjeb għaliex, per eżempju, il-Ġermanja kellha tkabbir ta’ 0.8%, Franza kellha tkabbir ta’ 2%, l-Italja kellha tkabbir ta’  1.2% u l-area ta’ l-euro kellha tkabbir ta’ 1.6%.

Għalhekk sewwa qed igħid il-prim ministru li meta nitqabblu ma' ħaddieħor aħna realistikament għandna għaliex nagħmlu ġudizzju pożittiv tal-manjiera kif ħadmet l-ekonomija tagħna.  Naturalment din xejn m'hi qrib kif ħadmet l-ekonomija taċ-Ċina għax ir-rata tat-tkabbir fiċ-Ċina kienet 8.6% mhux 1.7%.  L-“Economic Survey” jgħid ukoll li t-trading partners tagħna, bħall-Ġermanja u Franza, qegħdin jaħsbu li s-sena d-dieħla jridu jirrevedu 'l isfel, jiġifieri jkunu ftit iktar pessimisti dwar it-tkabbir ekonomiku tagħhom, ħaġa li lilna żgur tista' tolqotna.  Naturalment wieħed mill-fatturi importanti huwa l-qasam tax-xogħol.  Jekk inħarsu lejn il-qasam tax-xogħol insibu li l-unemployment juri rata ta' 4.5% li jekk inqabbluha ma' dik ta' pajjiżi oħrajn insibu li l-Ġermanja qiegħda 8.8%, Franza qiegħda 9.7%, l-Italja 7.9%, fil-25 pajjiż ta' l-Unjoni Ewropea qiegħda 9%, il-Ġappun 4.4%, l-Ingilterra 4.7% u l-Istati Uniti 5.2%.  Ir-rata ta’ qgħad ta' 4.5% ġejja minn ċerta żieda fin-numru ta' nies li jaħdmu u minn ċertu shift li qed issir fil-kompożizzjoni tas-suq tax-xogħol.  Apparti dawn is-sinjali pożittivi, irridu ngħidu wkoll li kellna inflazzjoni ta' 2.7%, għoli tal-ħajja u rridu nissieltu biex ma nħalluhx jerfa' rasu, anke jekk dan, f'ċertu sens, kien kompensat mill-fatt li l-paga medja fil-ġimgħa żdiedet bi 3.5%.

Sur President, rajna s-settur ta' l-esportazzjoni jinżel b'10.6% fl-ewwel disa' xhur ta' din is-sena filwaqt li t-turiżmu żamm il-pożizzjoni tiegħu, anzi żdied għax kellna żieda modesta ta' 1.2%.   B’mod ġenerali dawn il-fatturi huma pożittivi pero` qed naraw ukoll fejn huma l-partijiet dgħajfa ta' din l-ekonomija li rridu nsaħħu biex nilħqu l-miri tagħna.  Wieħed irid igħid li dan kollu qed jiġri meta fil-pajjiż għaddej ristrutturar sħiħ, sew fil-qasam tal-manifattura, sew fil-qasam tas-servizzi, kif ukoll fis-settur pubbliku.  Imma b'saqajna fl-art, jekk wieħed ikun oġġettiv irid jgħid li għandna settur privat li ma niżilx taħt l-ilma imma baqa' għaddej bir-ristrutturar tiegħu.  Kif ġara dejjem u jibqa' jiġri għal dejjem, is-settur privat huwa bħal bniedem; għandek attivita` ekonomika li titwieled, tikber, tixjieħ u mbagħad tmut.  Dan huwa ċ-ċiklu.  Imma ċ-ċiklu tas-settur privat għadu għaddej b'attivitajiet ekonomiċi li qegħdin jiltaqgħu ma' diffikultajiet u wħud minnhom ma jirnexxilhomx ikampaw u jkollhom jagħlqu pero` hemm oħrajn li jimxu.  Pero`, minkejja dan ir-ristrutturar li ġab miegħu telf ta' impjiegi, kellna attivita` ekonomika li rnexxielha tassorbi u toħloq impjiegi oħrajn b'mod u manjiera li kellna dawk ir-riżultati li kont qed nitkellem fuqhom.  

Tajjeb ngħid ukoll li kellna tnaqqis anke fin-numru ta' dawk li jaħdmu fis-settur pubbliku.  Minkejja dan it-taqlib kollu, minkejja telf ta' impjiegi f'diversi oqsma u ħolqien ta' impjiegi f'oqsma oħra tas-settur privat, u minkejja t-tnaqqis tal-ħaddiema fis-settur pubbliku, sa Settembru ta' din is-sena n-numru ta' ħaddiema full-time żdied – għalkemm huwa veru li żdiedu b'213 jiġifieri bi ftit – għax filwaqt li l-ħolqien ta' impjiegi mis-settur privat kien ta' 1,515 is-settur pubbliku niżel b'1,302.  Din hija kisba importanti.  F'pajjiż li għal snin twal konna mdorrijin b’ċertu mod, fejn kollox kien jiddependi mill-gvern, f'dawn id-diffikultajiet kollha li diġa` rriferejt għalihom naraw is-settur privat iżid in-numru ta' impjiegi b'1,515, jiġifieri żieda ta' 1.7%, u s-settur pubbliku jnaqqas b'1,302, jiġifieri bi 2.8%.  

Għalhekk ngħid li din il-Kamra għandha tirrikonoxxi li l-ekonomija tagħna qiegħda tiffaċċja s-sitwazzjoni kollha kemm hi b'mod realistiku u b'mod pożittiv għaliex, minkejja dawn id-diffikultajiet li qed iġġib magħha l-ekonomija internazzjonali, minkejja l-kompetizzjoni qawwija mill-pajjiżi li qed jiżviluppaw, minkejja li s-settur pubbliku qed inaqqas il-ħaddiema, in-numru ta' nies jaħdmu mhux talli ma naqasx iżda żamm il-pożizzjoni tiegħu u anke żdied f'diversi setturi.  M'iniex se noqgħod nirriferi għad-diversi setturi li rajna żieda fihom, fosthom il-qasam ta' l-agrikoltura u tal-manifattura bħall-kimika, kostruzzjoni, tiswija ta' karozzi, bejgħ bl-imnut, trasport u oqsma oħrajn bħalma huma s-servizzi.  Naturalment kellna t-telf ta' impjiegi fl-oqsma li ilna nistennew u ilna naraw telf fihom, bħall-qasam tal-manifattura tal-ħwejjeġ, tal-manifattura ta' l-ikel, tal-manifattura tal-ġilda u xi oqsma oħrajn.  

Importanti ħafna li wieħed isemmi l-impatt taż-żieda ta' l-impjiegi part-time.  Kellna żieda ta' 3,821 impjieg part-time, jew żieda ta' 10.3%, sa Settembru 2005.  Jiġifieri hemm 41,003 li għandhom impjieg part-time bħala l-impjieg prinċipali.  In-numru ta' nies li qed jaħdmu part-time bħala impjieg prinċipali tagħhom żdied b'2,190.  Meta naraw din iż-żieda rridu nirriflettu x'qed jiġri fis-suq tax-xogħol.  Naturalment hawn min qed iħares lejha b'mod negattiv għax jirraġuna li l-impjieg part-time huwa inqas mill-impjieg full-time.  Pero` hemm ħafna mistoqsijiet li jridu jsiru qabel wieħed jaqbad u jasal għal ċerti konklużjonijiet.  

L-ewwelnett it-tkabbir fl-impjiegi part-time huwa fenomenu li jidher ċar ħafna fl-ekonomiji avvanzati kollha.  It-tieni nett it-tkabbir fl-impjieg part-time jagħti wkoll kontribut importanti u qawwi fl-ekonomija tal-pajjiż.  It-tielet l-impjiegi part-time normalment jissarrfu fi qligħ tajjeb ħafna filwaqt li jagħtu l-flessibilita` neċessarja lil ħafna minn dawk li jkunu qegħdin jagħmluhom għax ikunu jixtiequ.  Barra minn hekk, l-impjiegi part-time huma neċessarji għal diversi setturi ta' l-ekonomija tagħna għax joħolqu ċerta flessibilita` fis-sistema ekonomika li normalment iżżid il-kompetittivita` ta' l-impriżi tagħna u mhux il-kontra.  

L-impjiegi part-time huwa fenomenu li ma naħsibx li se jonqos għaliex, kif nispjega iktar tard, in-natura tas-suq tax-xogħol f'Malta u Għawdex hija tali li min irid jaħdem se jkun jista' jieħu opportunita` b'iktar faċilita` jekk jagħżel li jmur għal part-time milli għal full-time.  Dan qed ngħidu għax importanti ħafna li npoġġu kollox fil-kontest.  Naturalment jien, bħal ħafna f'din il-Kamra, inħares b'importanza kbira ħafna lejn in-nies li jkunu qed jaħdmu bi qligħ li jkunu fil-kategorija ta' dawn li nsejħulhom full-time employees.  Għalkemm aħna mdorrijin hekk u għalkemm il-gvern jibqa' jagħti importanza u għalkemm anke fl-ekonomija fih iktar valur li tkun taħdem full-time milli li tkun taħdem part-time, ma nistgħux ninjoraw jew innaqqsu l-valur tal-fenomenu ta' impjieg part-time li qiegħed jiġi sforzat mhux biss miċ-ċirkostanzi ekonomiċi ta' kompetittivita` u ta' flessibilita` imma anke mill-kwalita` ta' ħaddiema li huma disposti li jidħlu fis-suq tax-xogħol kif nispjega iktar tard.  

Sur President, ridt ngħid li n-numru ta' dawk li qed jirreġistraw fuq l-ewwel parti tar-reġistru niżel bi 874 jiġifieri bi 11.8% u l-“Economic Survey”  ipoġġi r-rata ta' l-unemployment tagħna għal 4.5%, livell ta' qgħad li huwa fost l-inqas li kellna fl-aħħar għaxar snin.  Allura wieħed irid jifhem x'qed jiġri b'mod kostruttiv u pożittiv fil-pajjiż.  Għandna ekonomija li minkejja l-irwiefen kbar li qed topera fihom, kif diġa` spjegajt, minkejja li għandna gvern li hu determinat li jibqa' jnaqqas l-ispiża pubblika billi ma jżidx l-impjiegi miegħu, anzi jnaqqas in-numru ta' dawk impjegati miegħu, minkejja li qegħdin naraw dawn il-prezzijiet taż-żejt li qed ikollhom impatt fuq il-fatturi ta' produzzjoni, anke fuq l-inflazzjoni, għandna ekonomija li xorta qed jirnexxielha tagħti lill-pajjiż dik l-attivita` ekonomika li tagħtina r-riżultati li qed nitkellem fuqhom fis-suq tax-xogħol.  Naturalment is-suq tax-xogħol f'pajjiżna jiddependi minn ħafna fatturi u rridu nipprovaw nifhmu liema hi l-istrateġija li rridu naħdmu biha.  

Jidhirli li huwa rilevanti li nirriferu għad-diskors tal-bieraħ tal-prim ministru meta kien qed jagħtina l-ispjegazzjoni dwar l-istrateġija tal-gvern għas-sena finanzjarja li jmiss, fejn qiegħed joħroġ biċ-ċar li n-nies li lesti li jidħlu fil-labour supply irid ikollhom min-naħa l-waħda l-istrutturi u s-servizzi meħtieġa għal taħriġ, għal edukazzjoni, għal żvilupp tal-ħiliet ta' kull wieħed u waħda minna għax jidher ċar li l-iktar żvilupp importanti fis-suq tax-xogħol f'pajjiżna se jiġi u qed jiġi mill-investiment li qed nagħmlu fis-sistema edukattiva formali, fit-taħriġ vokazzjonali, inkluż dak li tagħti l-ETC, imbagħad anke f'dawk il-programmi ta' żvilupp u twettiq ta' ħiliet li jfittxu dawk li qed ifittxu x-xogħol.  Huwa dan l-investiment li se jgħin biex is-suq tax-xogħol tagħna jkun jista' jiżviluppa.  

Għalhekk fid-diskors tal-budget il-prim ministru qal li l-gvern se jkompli jisħaq fuq taħlita komplimentari ta' miżuri u servizzi proattivi u oħrajn ta' inforzar.  Il-korporazzjoni għax-xogħol u t-taħriġ u l-ministeru tal-familja u s-solidarjeta` soċjali se jkomplu joffru servizzi u skemi sew lil min qed ifittex ix-xogħol kif ukoll lil min iħaddem li għandhom x'jaqsmu ma' taħriġ, childcare, esperjenza ta' xogħol, gwida għall-karrieri u servizzi bħal dawn, min-naħa l-waħda.  Min-naħa l-oħra l-gvern beħsiebu jintensifika l-inforzar tal-liġijiet permezz ta' kollaborazzjoni akbar bejn id-diversi aġenziji bħall-ETC, is-sigurta` soċjali, id-dipartiment tat-taxxi interni, it-tax compliance unit u d-dipartiment tal-VAT biex nikkontrollaw kemm nistgħu l-abbużi.  

Dan iwassalni biex proprju niżviluppa t-tema ta' din l-istrateġija fil-qasam tax-xogħol.  Nistgħu ngħidu ħafna diskors, fost affarijiet oħra kemm hi r-rata tal-qgħad, kemm għandna nies jaħdmu, kemm żdiedu full-time, kemm żdiedu part-time, liema huma s-setturi li tilfu l-impjiegi, liema huma s-setturi fil-manifattura li qed jagħlqu u liema huma dawk li qed iżidu l-impjiegi.  Dan kollu nistgħu ngħiduh, imma hawnhekk irridu nistaqsu x'inhu dak il-fattur li fuqu rridu nagħfsu fil-qasam tax-xogħol.  Liema hi dik il-figura li fl-aħħar mill-aħħar hija l-iktar rilevanti?  

Naħseb li l-iktar figura rilevanti f'dan il-kontest hija r-rata ta' parteċipazzjoni fis-suq tax-xogħol.  Meta nħarsu lejn din ir-rata nindunaw li għalkemm huwa tajjeb li nkunu realistiċi u pożittivi, irridu ngħidu wkoll li t-triq quddiemna hija twila, triq iebsa u triq li tirrikjedi ħafna u ħafna ħidma.  Dan għaliex aħna nafu li r-rata ta' parteċipazzjoni fis-suq tax-xogħol hija ta' 54% ta' dawk li huma meqjusa bħala l-popolazzjoni attiva.  Il-figura tinsilet billi naqbdu l-popolazzjoni kollha kemm hi, inħallu barra dawk li għadhom m'għalqux il-15-il sena, naqtgħu barra dawk li għalqu l-65 sena u dawk li jifdal suppost li hija l-working population.  Naturalment din hija ftit teoretika għax minn dik il-popolazzjoni kollha ta' bejn il-15-il sena u 65 sena xorta għandek dawk li għadhom studenti.  Aħna qegħdin ninsistu li jibqgħu jistudjaw sa 22 sena u allura kif iddaħħalhom fil-labour force meta jagħlqu 15-il sena?  Pero` aħna nieħdu l-bażi statistika tal-pajjiżi li magħhom qed naħdmu fl-Unjoni Ewropea.  U meta naraw kemm għandna popolazzjoni attiva minn din il-popolazzjoni ta' bejn 15-il sena u 65 sena, insibu li għandna 54%, u meta mqabblin mal-pajjiżi l-oħra fl-Unjoni Ewropea nsibu li aħna wieħed mill-pajjiżi li għandna rata baxxa ta' parteċipazzjoni fis-suq tax-xogħol.  
Issa l-“Economic Survey” qed igħid li għandna 4.5% unemployed u allura jekk minn dawn il-54% inneħħu 4.5% li huma unemployed jiġi li għandna 50% tal-popolazzjoni ta' l-eta` tax-xogħol li qegħdin jaħdmu.  Naħseb li dan huwa fattur li madwaru rridu nagħmlu r-riflessjoni dwar l-istrateġija li l-gvern qed jipproponi li jsegwi fil-qasam tal-ħolqien ta' l-impjiegi.  

Din il-figura uffiċjali ta' 54% participation rate fil-labour market tqanqal tliet mistoqsijiet importanti li rridu nirriflettu fuqhom.  L-ewwelnett x'inhuma l-konsegwenzi ta' dan il-livell ta' parteċipazzjoni fuq it-tkabbir ekonomiku ta' pajjiżna u fuq il-miri tal-gvern, il-miri fiskali tad-dħul u ta' kontroll tad-deficit?  Din ir-rata ta' parteċipazzjoni hija biżżejjed biex aħna nsostnu budgets bilanċjati u jekk jista' jkun niġu b'budgets li jagħtuna surplus?  Fi kliem aktar sempliċi, inqas ma tiżdied ir-rata ta' parteċipazzjoni inqas ikun hawn ritmu fl-attivita` ekonomika u allura jkun hawn inqas nies li jkunu qed jikkontribwixxu fit-tkabbir ta' l-ekonomija.  Għalhekk ikun hemm inqas nies li jkunu qegħdin jagħtu l-kontributi tagħhom biex ikun hemm id-dħul meħtieġ fil-qasam soċjali, fil-qasam tas-saħħa, fil-qasam ta' l-edukazzjoni u fl-oqsma l-oħrajn biex inkunu nistgħu nżommu l-kwalita` tal-ħajja li għandna.

It-tieni mistoqsija hi:  Għaliex f'Malta għandna 54% parteċipazzjoni fis-suq tax-xogħol?  Għaliex hemm pajjiżi fl-Ewropa li għandhom 60% jew 65%?  Din hija sempliċement xi ħaġa li ġiet fuqna, xi ħaġa li m'aħniex niġġildulha?  Din ir-rata ta' parteċipazzjoni mhux biss ma rriduhiex talli fil-pjan ta' azzjoni nazzjonali qed nimmiraw għal rata ta' parteċipazzjoni iktar għolja u qed nieħdu kwantita` ta' miżuri, kif nindika iktar tard.  Mela x'inhuma l-elementi li qed jikkawżaw din il-parteċipazzjoni baxxa fis-suq tax-xogħol.  Insibu li għandna żewġ elementi prinċipali.  Wieħed huwa li n-numru ta' nisa li qegħdin jipparteċipaw fil-labour market huwa baxx, u fost l-iktar baxxi fl-Ewropa.  Dan huwa wieħed mill-iktar fatturi importanti.  Kieku l-irġiel kollha li jistgħu jaħdmu qed jaħdmu u m'hemm ħadd minnhom qiegħed, xorta ma nilħqux rata ta' parteċipazzjoni għolja daqskemm hemm f'pajjiżi oħrajn.  Għaliex?  Għax il-fattur dominanti li jżomm il-parteċipazzjoni tagħna fis-suq tax-xogħol daqshekk baxxa huwa l-fatt li f'pajjiżi oħra n-numru ta' nisa li jidħlu fis-suq tax-xogħol huwa bil-bosta ikbar min-numru ta' nisa Maltin u Għawdxin li jidħlu fis-suq tax-xogħol tagħna.

Insemmi fatturi oħrajn.  Hemm il-fatt li n-numru ta’ anzjani, jiġifieri ta' dawk li għandhom iktar minn 60 sena, li wkoll għadu baxx.  Raġuni oħra għaliex għandna low participation rate hija li għaddejjin minn ristrutturar ekonomiku kbir minħabba dak li qed jiġri fis-suq internazzjonali. Irridu nifhmu li r-rata ta' parteċipazzjoni fis-suq tax-xogħol hija baxxa prinċipalment minħabba l-fatturi li n-numru ta' nisa jaħdmu m'huwiex ta' l-istess livell kif inhu f'pajjiżi oħra, li ma tantx għandna dak li nsejħulhom active ageing u għaddejjin minn dan il-proċess ta' ristrutturar. Pero` hemm it-tielet mistoqsija, Sur President. Meta nħarsu lejn kif miexja l-ekonomija tagħna u x'qed tirrendi l-ekonomija tagħna, insibu li r-rata ta' parteċipazzjoni ta' 54% tirrifletti r-realta` ekonomika? Meta wieħed jara l-ekonomija kif qed taħdem u meta wieħed jara l-konsum kif inhu għaddej fil-pajjiż, wieħed jista' jasal għall-konklużjoni li dan il-kosnum ġej biss minn 54% participation rate jew hemm xi biċċa oħra li qed topera u m'hijiex qed tidher? 

Il-fatti huma li iva, fl-ekonomija ta' pajjiżna hemm biċċa ekonomija sewda fejn hemm xi nies li qed jaħdmu u li qed jaqilgħuha u li m'humiex qegħdin jiddikjaraw din il-preżenza tagħhom fl-attivita` ekonomika.  Jidher biċ-ċar li aħna rridu naħdmu ħafna biex ninċentivaw it-tkabbir ta’ l-ekonomija u biex nieħdu l-miżuri li trid tagħmel l-ETC flimkien mal-ministeru tal-politika soċjali biex ninkoraġġixxu iktar taħriġ, iktar gwida u iktar childcare services sabiex niffaċilitaw l-affarijiet biex in-nisa u jekk jista' jkun anke dawn l-anzjani jibqgħu jagħtu l-kontribut ekonomiku tagħhom pero` ma' dan irridu niddikjaraw ġlieda bla ħniena fuq min qed jirrifjuta li jipparteċipa b'mod legali u onest fl-ekonomija ta' pajjiżna għax jidher biċ-ċar li għandna bżonn nassiguraw li jkun hawn ċertu level playing field. 

Ma jistax ikun li nibqgħu f’sitwazzjoni fejn għandna l-parti kbira tan-nies li qed jiddikjaraw li qed jaħdmu, li jħallsu l-bolla u li jħallsu l-income tax imbagħad għandna grupp ta' nies li ma jiddikjarawx  li qed jaħdmu u li qed jaqilgħuha tajjeb u li x'aktarx ikollok numru minnhom li jieħdu l-benefiċċji soċjali. Naħseb li dan huwa fattur li wieħed irid jagħtih l-importanza tiegħu u għalhekk meta nħarsu lejn il-parti tad-diskors tal-budget, naraw din ir-riferenza importanti mhux biss fuq is-servizzi li l-ETC diġa` qed tagħti u trid tkompli tagħti u trid tissaħħaħ imma anke rridu nagħmlu l-ħila tagħna biex niffaċilitaw id-dħul tal-mara fid-dinja tax-xogħol billi ngħinuha tikkombina aħjar il-ħajja tal-familja mal-ħajja tax-xogħol. Biex dan isir, aħna l-irġiel irid ikollna kultura differenti minn dik li aħna mdorrijin biha. Hemm bżonn li min iħaddem jirrealizza li jekk mhux se jipprovdi servizzi biex jiffaċilita l-ħajja lil dik il-mara li trabbi u li tieħu ħsieb id-dar, mhux se jsib lil min iħaddem.  

Irridu nindirizzaw ukoll din il-kwestjoni tax-xogħol illegali, xogħol li m'huwiex dikjarat u xogħol li, fil-fehma tagħna, qed jagħmel ħsara lill-ekonomija in ġenerali u qed ikun ta' għajn ta' inġustizzja għax filwaqt li ħaddieħor qed jaħdem u jagħti l-kontributi tiegħu, għandek min qed jerda’ minn fuq ħaddieħor b'abbużi u bi ksur tal-liġijiet. Huwa għalhekk li l-gvern beħsiebu jindirizza u jirregola aħjar ix-xogħol temporanju u dan diġa` bdejna nagħmluh. Waħda mir-raġunijiet għaliex ikollna min jista' jidħol fl-attivita` ekonomika anke fuq bażi part-time imma ma jidħolx hi proprju għax il-kondizzjonjiet ta' rimunerazzjoni u tax-xogħol ma jkunux attraenti biżżejjed. Se naħdmu wkoll biex inkomplu nimbottaw ‘il quddiem is-servizz taċ-childcare għax dan huwa fattur li żgur li aktar ma jgħaddi ż-żmien aktar se jsir importanti u huwa għalhekk li l-gvern qed jipprovdi s-somma ta' Lm130,000 biex nassistu 45 ċentru li diġa` jeżistu u li jeħtieġu għajnuna biex jilħqu standards mitluba mir-regolamenti li se nkunu qegħdin nippubblikaw fiż-żmenijiet li ġejjin.  Dawn huma ħwejjeġ li, fil-fehma tiegħi, irridu nqisuhom u nagħtuhom l-ogħla konsiderazzjoni.

Sur President, irrid ngħid li matul is-sena li għaddiet l-ETC wettqet ħidma importanti. Wieħed jista' jgħid li tista' tagħmel aktar u tista' tagħmel aħjar imma jien nemmen li jekk naraw, per eżempju, is-sistemi ta' teknoloġija li daħħlet l-ETC  biex tejbet il-maintenance ta' l-apprenticeship scheme u biex daħħlet il-client profiling system fejn kull klijent li jiġi reġistrat ma' l-ETC, ikollu CV li huwa ta' kwalita`, nifhmu li din qed tagħmel mill-aħjar li tista’. Din għandha sistema ta' informatika tal-vacancy profile system u tal-matching system li jqabblu l-bżonnijiet ta' min iħaddem u l-kwalitajiet tal-persuni li qed jirreġistraw għax-xogħol.  Fil-fatt hemm diversi sistemi oħrajn maħsuba wkoll biex l-ETC issir iktar effettiva u effiċjenti. Hemm is-sistema tal-caseload, is-sistema ta' l-appelli quddiem l-awtorita` nazzjonali għall-impjiegi dwar il-work permits li issa l-ETC daħlet responsabbli għalihom. Jien ngħid li matul din l-aħħar sena daħħalna erba' touch screen systems li ġew stallati fil-job centres u dawn jintużaw minn madwar 1,300 persuna kull xahar. Dawn huma sistemi effiċjenti ħafna ta' teknoloġija ta' l-informatika. Apparti minn dan se jkun hemm fibre optic link bejn l-uffiċini kollha mxerrdin bejn Malta u Għawdex u l-computer labs tal-korporazzjoni qegħdin jiġu mġedda. Mhux ta' b'xejn li l-korporazzjoni rebħet in-National Information and Communication Technology Achievement Award li huwa organizzat mill-Computer Society ta' Malta li huwa premju prestiġjuż u mistħoqq għall-isforzi u l-kisbiet li kellha l-korporazzjoni f’dan is-settur. 

Kif kont qed ngħid, wieħed mill-fatturi l-aktar importanti huwa dak tal-preżenza tan-nisa fis-suq tax-xogħol u fuq dan il-qasam, l-ETC hija attiva immens u għandha taqsima apposta biex tassigura li tonqos id-diskrepanza bejn ir-rati ta’ l-impjieg tan-nisa u dawk ta' l-irġiel.  L-ETC għandha programmi li huma maħsubin biex jipprovdu taħriġ għall-uffiċjali ta' unions, taħriġ ta' individwi, taħriġ biex il-collective aagreements li jsiru jagħtu kas ta' dan il-fattur importanti, ta' policies u strutturi ta' kura tat-tfal, parental leave għall-ġenituri u policies oħrajn li jgħinu lil-ħaddiema jirrikonċiljaw il-ħajja tal-familja mal-ħajja tax-xogħol.  Il-Gender Unit ta' l-ETC organizzat riċerka, seminars u studji u imbottat servizzi biex jiġi assigurat li negħlbu kemm jista' jkun din is-sitwazzjoni għax mingħajrha r-rata ta’ parteċipazzjoni ma tista' qatt tilħaq il-livelli li għandhom pajjiżi oħrajn.  Dan huwa settur fejn qegħdin naħdmu fuq proġetti b'finanzjament tal-fond soċjali Ewropew.  

Fil-qasam tas-servizzi ta' l-impjiegi, li hija taqsima mill-aktar importanti, naraw li bejn Ottubru ta' l-2004 u Settembru ta' l-2005, l-ETC irċeviet 7,531 notifikazzjoni ta' job vacancies u dan jirrappreżenta żieda ta' 11% fuq is-sena ta' qabel. Iż-żieda fil-job vacancies kienet turi domanda aktar għal professjonisti, nies tekniċi u skrivani.  Mit-total ta' 7,531 job vacancy li rċeviet l-ETC, 86% minnhom ġew mis-settur privat u din hija indikazzjoni oħra ta' kif is-settur privat qed jaħdem.  In-numru ta’ persuni li l-ETC irnexxielha tiffaċilita l-impjieg tagħhom kien ta' 4,568 li hija żieda ta' 37% fuq is-sena ta' qabel.  Irrid ngħid li minn dan in-numru, 54% kienu żgħażagħ ta' bejn is-16-il sena u l-24 sena u 22% kienu persuni li kienu ta' iktar minn 40 sena. Hemm diversi inizjattivi li l-ETC qed tieħu. Naturalment dan ma ġiex għax l-ETC qagħdet b'idejha fuq żaqqha. L-ETC kienet proattiva, ħadmet biex tattira aktar job vacancies mingħand l-employers u jidher biċ-ċar li din hija politika li qed tirnexxi. Dawk li jirreġistraw l-ewwel darba jiġu mogħtija servizz intensiv aktar minn qabel.  Fil-fatt dawn iridu jattendu job search seminar u mbagħad isirilhom profil jew pjan ta' azzjoni personali. Hemm diversi skemi li aħna spjegajna u kkommettejna ruħna għalihom fil-pjan nazzjonali ta' l-impjiegi bħalma huma l-employment training placement scheme, il-job experience scheme, il-work start scheme, ir-redeployment scheme u l-active youth scheme. Għalissa se nsemmihom b'isimhom biss għax f'dan l-istadju ma rridx ngħabbi l-Kamra b'iżjed dettalji milli huwa meħtieġ.   

Fuq l-inforzar tal-liġi li diġa` rriferejt għalih, irrid ngħid li l-ETC qed iżżomm kuntatt kontinwu mad-Dipartiment tas-Sigurta` Soċjali, mat-Tax Compliance Unit, mal-VAT department u mal-pulizija. Dan juri biċ-ċar l-impenn tal-gvern u ta’ l-aġenziji tiegħu kollha li naħdmu kemm nifilħu biex ma nħallux min jabbuża mill-bonta` tas-soċjeta` tagħna. Meta persuni jirreġistraw u jaħdmu illegalment, ikunu qed jiffrodaw is-servizzi soċjali u jkunu qed jevadu t-taxxa. Irrid ngħid li għandna sidien ta' azjendi li jkunu kompliċi f'dan il-ksur tal-liġi, jekk ma jkunx ukoll ksur sfaċċat, għaliex jimpjegaw nies li jkunu taħt l-eta` jew persuni barranin bla permess. 

F’dan il-perijodu tas-sena li għaddiet kien hemm kważi 3,000 intervista biex jiġu investigati persuni sew mill-uffiċjali ta’ l-ETC kif ukoll mill-uffiċjali tas-sigurta` soċjali. Inqatgħu mir-reġistru 2,142 persuna għaliex inqabdu jirreġistraw u jaħdmu jew inkella rrifjutaw servizzi li toffri l-ETC.  Irrid ngħid ukoll, Sur President, li saru 3,850 spezzjoni fuq il-post tax-xogħol u dan ifisser li kellna 38% aktar spezzjonijiet milli saru s-sena li għaddiet. Minn dawn l-ispezzjonijiet ġew identifikati fuq 2,000 każ ta’ ksur ta’ liġi. Kien hemm każijiet fejn persuni kienu qed jaħdmu mingħajr ma l-imgħallem tagħhom irreġistrahom, oħrajn li kienu qed jirreġistraw u jaħdmu fl-istess ħin u oħrajn taħt l-eta` jew inkella barranin. 

Irrid ngħid li minn dawn iċ-ċifri li semmejt, saru 319 appell quddiem l-awtorita` nazzjonali tax-xogħol, jiġifieri 15% biss ta’ dawk li nqatgħu mir-reġistru ddeċidew li jappellaw u għalhekk l-awtorita` laqgħet il-pożizzjoni ta’ l-ETC f’ 75% tal-każijiet. Naħseb li din hija indikazzjoni li turi li l-ETC m’hijiex kapriċċuża fid-deċiżjonijiet tagħha imma timxi skond il-policy u skond ir-regoli.  L-ETC issa saret ukoll responsabbli għall-ħruġ ta’ permessi tax-xogħol għal persuni barranin, xogħol li qabel kien jagħmel id-Department for Citizenship and Expatriate Affairs. L-ETC kellha 871 applikazzjoni qabel l-1 ta’ Lulju u bejn l-1 ta’ Awissu u l-aħħar ta’ Settembru, l-ETC irċieviet 1,685 applikazzjoni għal permessi ta’ xogħol għall-barranin li numru minnhom ġejjin mill-Unjoni Ewropea u oħrajn minn pajjiżi li m’humiex membri ta’ l-Unjoni Ewropea.  

Xogħol ieħor li tagħmel l-ETC għandu x’jaqsam ma’ l-iskemi ta’ l-apprentistat li jien diġa` semmejt, u li fid-diskors tal-budget il-prim ministru diġa` qiegħed jindika li matul is-sena d-dieħla aħna se nagħtu ħarsa kritika lejn dawn l-iskemi bl-iskop li nsaħħu l-iskemi ta’ l-apprentistat għaliex dawn huma skemi li huma importanti ħafna jekk irridu li niffaċilitaw l-esperjenza tax-xogħol u t-taħriġ li huwa ħafna iktar rilevanti.  Minbarra l-iskemi ta’ l-apprentistat, hemm skemi ta’ traineeships bħalma huma “Ibda n-negozju tiegħek” u korsijiet bħalma huma mainstream courses, basic employment passport scheme, u hemm ukoll l-għotjiet finanzjarji li jingħataw lil diversi kumpanniji li applikaw għall-finijiet ta’ taħriġ.  

Il-qasam tar-riċerka fl-ETC huwa qasam importanti ħafna li qiegħed jagħti servizz importanti lil din il-korporazzjoni u lill-pajjiż in ġenerali f’diversi analisi ta’ statistika, ġbir ta’ informazzjoni u studju ta’ dik l-informazzjoni għaliex huwa proprju fuq din ir-riċerka u żvilupp ta’ policies li l-ETC tista’ twettaq il-ħidma tagħha. Naturalment jibqa’ dejjem il-fatt li inti jkollok ċerti diffikultajiet minn mument għall-ieħor. Problema kbira li qed niffaċċjaw hija t-theddida ta’ l-għeluq ta’ waħda mill-impriżi li għandna f’Malta u hawn qed nirriferi għad-Denim Services Ltd. li tħaddem 850 ruħ.   

Dalgħodu l-prim ministru ppresieda laqgħa li fiha ħadet sehem il-General Workers Union.  Din il-laqgħa ħadt sehem fiha jien u l-Ministru Austin Gatt ukoll u flimkien iddiskutejna l-possibbilitajiet kollha li wieħed jista’ jimmaġina bl-iskop li nagħmlu ħilitna kollha ħalli ngħinu lil dawn il-ħaddiema f’dan il-mument hekk diffiċli li qegħdin jiffaċċjaw.  Din hija fabbrika li sa minn snin ilu kienet qed turi sinjali ċari li l-prodott li fih qiegħda taħdem huwa prodott f’settur tal-manifattura mill-iktar fraġli u hawn qed nirriferi għas-settur tat-tessuti. Il-gvern diġa` waqqaf task force bejn l-ETC u d-dipartiment tax-xogħol biex inkunu nistgħu nassiguraw li d-drittijiet ta’ dawn il-ħaddiema jiġu salvagwardati, u kemm jista’ jkun insalvaw l-impjiegi jekk dan hu possibbli, u jekk mhux possibbli,  kemm jista’ jkun naħdmu ħalli dawn il-ħaddiema jsibu   x-xogħol fis-setturi produttivi li għandna fil-pajjiż.  Dawn huma sitwazzjonijiet li għandna minnhom illum, Sur President, u se jibqa’ jkollna minnhom. Issemmiet ukoll il-Lloyds factory li tħaddem xi 100 persuna oħra. Huwa fenomenu li aħna għaddejna minnu matul is-snin bħalma għadda s-settur pubbliku u bħalma se jibqa’ għaddej minnu s-settur privat.  Għalhekk għandna nieqfu b’ħilitna kollha biex dawn il-ħaddiema ngħinuhom bl-aħjar mod possibbli u nagħtuhom l-aħjar servizz. L-ETC trid tkun minn ta’ quddiem u se tkun  minn ta’ quddiem biex tieqaf ma’ dawn il-ħaddiema. 

Illejla poġġejt fuq il-mejda tal-Kamra avviż legali importanti li jirrigwarda r-regolamenti l-ġodda dwar il-kunsill Malti għall-kwalifika. Dawn huma regolamenti li qed jissostitwixxu r-regolamenti li kellna qabel dwar il-kwalifiki professjonali u vokazzjonali li konna ħriġna fis-sena 2000. Issa qegħdin nirriformaw dak il-qafas u għamilna qafas li huwa ħafna aktar sempliċi u ħafna inqas burokratiku milli kien hemm qabel u l-fiduċja tiegħi hija li issa li nwaqqfu l-kunsill u jibda x-xogħol fuqu, inkunu nistgħu anke naraw riżultati aħjar.

Dawn huma xi ftit mir-rimarki li xtaqt nagħmel bħala introduzzjoni għal din id-diskussjoni ta’ jumejn li għandna f’din il-Kamra fejn aħna qegħdin napprovaw l-estimi ta’ l-ETC. Jidhirli li qed nitkellmu fuq settur importanti ferm u fuq korporazzjoni li hija importanti ħafna li qiegħda tagħti kontribut importanti biex il-politika ekonomika u soċjali tal-gvern fil-qasam tax-xogħol tkun tista’ titwettaq bl-aħjar riżultati possibbli.   Nirringrazzjak.

  MR SPEAKER:  Grazzi. Aktar rimarki?  L-Onor. Karl Chircop.

  ONOR. KARL CHIRCOP:  Sur President, smajt b’attenzjoni d-diskors tal-Ministru Galea u nista’ ngħid li hemm punti fejn naqbel ma’ dak li qal imma hemm punti oħrajn fejn ma naqbilx.  Jien irrid ngħid mill-ewwel li beħsiebni naqsam id-diskors tiegħi fuq żewġ binarji. L-ewwel se ngħaddi xi rimarki dwar is-sitwazzjoni u l-andament in ġenerali tal-pajjiż, speċjalment dak li għandu x’jaqsam ma’ l-aspett ekonomiku, kif ukoll dwar il-qasam tax-xogħol. Wara beħsiebni niffoka fuq l-operat proprju ta’ l-ETC.

Jien nista’ ngħid li għalkemm fir-rapport Dr Tufigno jibda biex jgħid li l-qgħad naqas b’madwar 13%, ikompli jagħtina ħjiel ta’ kif l-ekonomija Maltija ma ġġeneratx aktar xogħol, imma l-ETC min-naħa l-oħra qiegħda tuża ħafna skemi li ħafna minnhom huma ko-finanzjati mill-istess Unjoni Ewropea, biex inkunu nistgħu nbaxxu l-livelli tal-qgħad u nkunu nistgħu wkoll, b’xi mod jew ieħor, inġebbdu xi ftit ix-xogħol u nkunu nistgħu nqassmuh bejn numru akbar ta’ nies.

Fil-fatt wara li l-istess chairman fir-rapport tiegħu ħabbar li kien hemm tnaqqis fin-numru ta’ nies qiegħda, ikompli anke biex jgħid -  kif aċċenna l-Ministru qabli - li l-impjieg part-time f’sena waħda biss żdied bi 3,571 persuna.  U agħar minn hekk, kien hemm żieda ta’ ‘l fuq minn 2,300 persuna li llum għandhom xogħol part-time bħala l-uniku xogħol tagħhom.  Dawn iż-żidiet seħħew meta nafu li n-numru ta’ nies li kellhom xogħol part-time diġa` żdied b’mod drammatiku tul dawn l-aħħar snin ta’ tmexxija Nazzjonalista.

Issa nafu wkoll li dan m’huwiex fenomenu li huwa speċifiku għal Malta biss, iżda qed jiġri f’diversi swieq, b’mod speċjali swieq li huma kkonsidrati bħala avvanzati fid-dinja. Iżda huwa fatt sagrosant li dan il-fenomenu hawn Malta diġa` ilna nesperjenzawh għal numru ta’ snin.  Il-partit Laburista m’huwiex kontra l-flessibilita` fis-suq tax-xogħol, anzi nafu li aħna dejjem għidna li fejn ikunu jistgħu jiggwadanjaw kemm il-ħaddiema kif ukoll l-employers, se jsibuna favur dan l-iżvilupp modern. Imma meta naraw imbagħad li x-xogħol part-time huwa jew inkella jista’ jkun qed jiġi wżat bħala għodda ta’ sfruttament jew inkella fejn, per eżempju, in-nisa jkollhom aktar opportunitajiet ta’ xogħol part-time jew inkella l-irġiel ma jkollhomx għażla ħlief li jaċċettaw dik is-sitwazzjoni minħabba nuqqas ta’ opportunitajiet ta’ xogħol in ġenerali, allura wieħed bilfors jitħasseb.

Jien ma nistax nifhem kif dan l-iżvilupp jista’ qatt jissejjaħ pożittiv, kemm mill-ETC kif ukoll mill-prim ministru, aktar u aktar wara li l-bieraħ smajnieh jiftaħar b’dan il-fenomenu.  Irrid ngħid li llum nafu li kull settur ta’ l-ekonomija Maltija huwa jew staġnat jew inkella qiegħed jirreġistra tnaqqis kbir fil-produttivita` u fin-numru ta’ nies impjegati f’dan is-settur.  Sur President, l-ETC għandha rwol importanti ħafna f’dak li għandu x’jaqsam ma’ analisi tas-suq tax-xogħol u anke tfassil ta’ policies biex tkattar hija stess ix-xogħol. Biss jidher li l-ETC qiegħda wkoll, għal sena oħra, tħaddem policies u timbotta l-politika tal-gvern preżenti li l-għan ewlieni tiegħu hu li jaqsam b’xi mod jew ieħor, job u minflok jiġu maħluqa żewġ jobs part-time.  Din hija xi ħaġa li l-Prim Ministru qed jiftaħar biha!  

Fil-verita` dak li qed jiġri huwa li bl-iskuża ta’ flessibilita` fis-suq tax-xogħol, il-kondizzjonijiet tax-xogħol tal-ħaddiema, kif qal il-Ministru Galea, qegħdin jitnaqqru. Illum żewġ ħaddiema qegħdin jagħmlu xogħol ta’ wieħed biss. Li kieku l-flessibilita` u x-xogħol part-time kien qed iħalli impatt pożittiv fuq l-ekonomija Maltija, konna naraw l-ekonomija tikber u l-istess ħaddiema u l-employers tagħhom jistagħnew. Imma sfortunatament illum il-ġurnata kulmin għandu saqajh ma’ l-art, kulmin għandu widnejh miftuħin u kulmin imiss b’idejh il-problemi ta' dawn il-familji, kif nagħmel jien bħala tabib, isib li s-sitwazzjoni m'hijiex hekk, ma tmux fl-istess linja li qiegħed jipprova jpinġi l-gvern.  L-istampa li qiegħed ipinġi l-gvern hija stampa utopika li sfortunatament ma tittraduċix ruħha fil-verita` tal-ħajja ta’ kuljum tal-familji Maltin u Għawdxin, ta’ dawk kollha li m'għandhomx xogħol jew inkella li xogħolhom huwa mhedded b’xi mod jew ieħor, bħal fil-każ tal-fabbrika tad-Denim, kif semma l-ministru qabli.  Il-verita` hija 'l bogħod ħafna mix-xenarju li qed jipprova jpinġi l-gvern.  

Sur President, biex il-qgħad verament jonqos, u biex naraw tkattir ta’ opportunitajiet ġodda ta’ xogħol, hemm bżonn li l-ekonomija Maltija toħroġ minn dan l-istaġnar li nqabdet fih billi tingħata spinta 'l quddiem fid-domanda domestika l-ewwel u qabel kollox.  Fi ftit kliem hemm bżonn li dan il-gvern iqum ftit mir-raqda li jinsab fiha u jara kif sejjer jistimola s-suq lokali.  U minflok ma jieħu miżuri li jixxukkjaw lill-poplu għandu jara kif jagħmel biex iżid addirittura din id-domanda lokali. Min jisma’ lill-gvern u lill-oppożizzjoni jitkellmu dwar ir-rata tal-qgħad jaħseb li aħna qegħdin nitkellmu dwar żewġ pajjiżi differenti.  U jien illum sejjer nissostanzja dak li għadni kif għedt billi nħares ftit lejn l-andament ta’ l-ekonomija Maltija u nikkomparaha ma’ l-ekonomija ta’ pajjiżi oħrajn ta’ l-istess Unjoni Ewropea.

Sur President, skond l-istatistika internazzjonali nsibu li fis-sena 2000, ħames snin ilu l-prodott gross domestiku hawn Malta kien ta’ 76.6% tal-medja tal-25 pajjiż membru fl-Unjoni Ewropea.  Bejn l-2000 u l-2005 minflok tjiebet din ir-rata niżlet sena wara l-oħra sakemm illum insibuha għal 70% tal-medja tal-pajjiżi ta’ l-Unjoni Ewropea.  Agħar minn hekk, għas-sena d-dieħla qed jitbassar li l-prodott gross domestiku, kif ikkomparat ma’ l-EU average, se jkompli jonqos b'madwar 0.5% oħra.  Jirriżulta wkoll li mill-25 pajjiż ta’ l-Unjoni Ewropea Malta għandha l-inqas tkabbir fl-ekonomija tagħha.  Fil-fatt Malta rreġistrat rata negattiva ta’ tkabbir u għas-sena 2006 ir-rata ta’ tkabbir hija mbassra li tkun ta' 1.9%.  Pajjiżi Mediterranji bħal Ċipru kellhom rata ta’ tkabbir ekonomika pożittiva u huwa mbassar li fl-2006 ir-rata ta’ tkabbir f’Ċipru sejra tkun ta’ madwar 4.2%.  Nafu li Ċipru huwa pajjiż kompetitur dirett ta’ pajjiżna għax mhux biss jinsab fl-istess baħar fejn ngħixu aħna imma l-għajxien ewlieni tiegħu huwa l-istess bħalma huwa tagħna, cioe` it-turiżmu. 

Sur President, qed naraw li mhux talli l-ekonomija tagħna hija inqas produttiva u qed tirreġistra inqas tkabbir, imma iktar ma jgħaddi ż-żmien iktar qed taqa’ lura.  Din hija indikazzjoni ta’ nuqqas ta’ kompetittivita` ta’ l-ekonomija tagħna u ta’ kemm aħna ma rnexxilniex negħlbu l-mewġa dinjija tal-globalizzazzjoni imma saħansitra qegħdin anke ninġarru mal-kurrent u sfortunatament ikolli ngħid li qegħdin negħrqu. Jidher ċar li l-familji tagħna, il-ħaddiema u l-pensjonanti issa nqabdu f’morsa għax id-dħul tagħhom ma żdiedx matul is-sena 2004 u 2005 u l-inflazzjoni f’pajjiżna kienet b'rata ta’ 2.7%.  Dan ifisser li naqas il-purchasing power tagħhom u għalhekk hawn inqas flus fl-idejn.  Jekk inħarsu lejn Ċipru stess naraw li dawn naqqsu r-rata ta’ l-inflazzjoni minn 4.5% fl-2003 għal 1.9% fl-2004 filwaqt li r-rata tat-tkabbir ta’ l-ekonomija tagħhom sparat 'il fuq minn 1.9% sa 3.8% fl-istess perijodu li semmejt, jiġifieri 2003/2004. 
Jekk naraw id-deficit bħala persentaġġ tal-GDP insibu li dan kien ta’ 5.1% fl-2004 u dan huwa t-tieni l-ogħla mill-pajjiżi membri kollha ta’ l-Unjoni Ewropea.  Insibu wkoll li d-dejn pubbliku llum huwa ta’ 76% tal-prodott gross domestiku u dan huwa l-ogħla fost il-pajjiżi membri ta’ l-Unjoni Ewropea.  Din ir-rata żdiedet sew tul dawn l-aħħar ħames snin għax fl-2000 kienet ta’ 56.4%.  Jiddispjaċini li jkolli nsemmi dawn il-figuri negattivi, imma bilfors ikollna nagħmlu hekk meta aħna nkunu qegħdin inqisu s-suq tax-xogħol li huwa tant u tant importanti għall-għajxien tal-familji Maltin u Għawdxin.

Illum il-gvern ma jistax jaħbi dawn il-figuri għaliex permezz ta’ l-internet wieħed malajr jista’ jidħol f'siti bħalma huwa l-Eurostat biex ikun jista’ jara din l-istatistika li sfortunatament qiegħda tħammar wiċċ il-gvern tagħna anke fuq bażi internazzjonali.  Jekk wieħed iqalleb il-websites isib li Malta tinsab ħafna drabi fil-qiegħ tal-klassifika u l-pajjiżi tal-lvant safrattant għaddewna u ilhom li qabdu rankatura ta’ tkabbir ekonomiku waqt li aħna sfortunatament qajla qegħdin nagħmlu dan.  Issa wieħed irid japprezza li dawn il-pajjiżi bdew minn livelli ta’ attivita` ekonomika baxxa ħafna u allura meta wieħed iqabbilha ma’ dik tal-lum jirriżulta li dawn sejrin tajjeb ħafna.  Imma effettivament pajjiżna qiegħed dejjem jaqa’ lura.  

Wara l-ħafna wegħdi elettorali li konna smajna sentejn u nofs ilu qed naraw il-gvern idur fuq il-ħaddiem bħala s-salvawomu tiegħu.  Qed jgħassar lill-familji Maltin u Għawdxin, lill-ħaddiema u lill-pensjonanti biex jipprova jaffronta sitwazzjoni ekonomika li issa ilha li għelbitu.  Qiegħed ngħid dan kollu mhux bħala retorika politika, imma għaliex aħna ma nistgħux ninterpretaw il-figuri ta’ l-ETC u lanqas napprezzaw b’mod pożittiv ukoll l-isforzi li din il-korporazzjoni tant siewja għal pajjiżna qiegħda tagħmel biex tgħin lil min huwa fil-bżonn.  

Ta’ kull sena meta nkunu qegħdin niddiskutu dawn l-estimi dejjem insemmu l-figuri tal-qgħad.  Jien ilni nieħu sehem f’dan id-dibattitu mill-ewwel darba li ġejt elett f’din il-Kamra, mill-1996, jiġifieri din hija l-għaxar sena konsekuttiva.  U rrid ngħid li wara kollox dan huwa suġġett li jittratta l-impjiegi u ma jistax ikun studjat u interpretat sew jekk kemm-il darba aħna ma nagħmlux riferenza għal dawn l-imberkin figuri.  Ġeneralment jien niddejjaq nuża l-figuri fl-interventi tiegħi, iżda qatt daqs din is-sena ma ħassejt il-bżonn li jsir dan.   Dan għaliex jidher ċar li din is-sena sar attentat ieħor u attentat akkanit partiġġjan biex l-ETC toħroġ figuri li m’humiex veritieri.  L-ETC qiegħda tippubblika figuri ta’ qgħad li m'hu veru xejn li jirriflettu l-qagħda preżenti tax-xogħol f’pajjiżna.  M'hu veru xejn li l-gvern qabad din ir-rankatura hekk imsejħa pożittiva fil-qasam tax-xogħol u konsegwentement ukoll fl-ekonomija Maltija.  

Fl-istess daħla tar-rapport iċ-chairman jgħid li l-figura ta' nies qiegħda naqset skond il-figuri li għandha f'idejha l-ETC.  Iżda sfortunatament dan jikkuntrasta bil-kbir mal-figuri tal-qgħad ippubblikati mill-NSO.  Dan juri biċ-ċar li hawnhekk għandna dikotomija sħiħa.  Il-figuri ta' l-ETC jirriflettu pajjiż li għaddej steamrolling u l-ekonomija tiegħu sejra tajba ħafna, filwaqt li l-figuri ppubblikati mil-labour force survey juru bil-maqlub.  Wara dak li ġie mistqarr mill-istess chairman fir-rapport tas-sena l-oħra fejn wera x-xewqa tiegħu – din kienet xi ħaġa pożittiva – li l-ETC u l-NSO jaħdmu aktar id f'id biex wara kollox jiġu ppubblikati figuri iktar kredibbli, kont qed nistenna li din is-sena l-figuri ta' l-ETC u tal-labour force survey iktar joħorġu fuq pjan wieħed.  Imma fil-fatt ma jidhirx hekk.  

Skond il-labour force survey jidher li l-qgħad żdied u addirittura qabeż it-12,000 ruħ f'pajjiżna.  Min-naħa l-oħra l-fatt li naqset il-figura tan-nies jirreġistraw ma' l-ETC la jfisser li żdied ix-xogħol f'pajjiżna u lanqas li l-qgħad naqas.  Tant hu hekk li filwaqt li n-numru ta' dawk li jirreġistraw għax-xogħol, skond l-ETC, naqas bi 13%, il-figura ta' nies jaħdmu ma żdiditx b'daqshekk imma żdiedet b'inqas.  Li kieku l-figuri ta' l-ETC kienu veritieri l-ammont ta' ġenerazzjoni ta' impjiegi ġodda għandu jkun l-istess daqs l-ammont tat-tnaqqis fil-qgħad.  Imma sfortunatament dawn iż-żewġ figuri ma jirrelatawx eżattament.  

Apparti d-differenza bejn il-figuri tal-qgħad li ħarġu mill-ETC u mil-labour force survey - id-distakk huwa kważi 5,000, u din m’hijiex ċajta! – dan jista' jittieħed bħala prova ċara ta' eluf ta' nies li huma bla xogħol, li l-maġġoranza tagħhom huma żgħażagħ, li jistgħu jkunu tilfu wkoll il-fiduċja fl-ETC - il-korporazzjoni tant meħtieġa għal pajjiżna in ġenerali – biex issibilhom xogħol u għaldaqstant lanqas biss jindenjaw ruħhom jirreġistraw għax-xogħol.  Għalkemm huwa diffiċli għal kull wieħed u waħda minna, anke għall-istess uffiċjali ta' l-ETC, li nikkwantifikaw l-ammont eżatt ta' dawn iż-żgħażagħ, nista' nistqarr bla tlaqliq ta' xejn li dawn niltaqa' magħhom ta' spiss fil-ħidma tiegħi ta' kuljum, kemm bħala politiku kif ukoll bħala tabib tal-familja.  Nista' ngħidilkom li jista' jkun hemm min jaqta' qalbu għax jew iħoss li huwa nnifsu m'huwiex ikkwalifikat biżżejjed jew inkella għax ikollu xi forma ta' diżabilita`, żgħira kemm hi żgħira, imma li tista' tikkaġunalu inferiority complex.  Inkella, agħar minn hekk, ġieli tiltaqa' ma' żgħażagħ li lanqas biss ikunu jridu jisimgħu bl-ETC għax ikunu semgħu li sħabhom ma jkunux ġew ittrattati sew mill-istess korporazzjoni.  Jista' jkun li l-ETC, minħabba l-manuvrar u l-indħil politiku li għandha mill-gvern, qed tiġi mlibbsa x-xetru ta' dik l-organizzazzjoni li aktar moħħha biex tqaċċat lin-nies minn fuq il-kotba tar-reġistrazzjoni għax-xogħol milli biex tgħinhom u ssibilhom placements diċenti.  
Kif qal il-ministru huwa importanti li l-ETC tagħmel il-ġlieda tagħha kontra l-abbuż, imma trid toqgħod attenta li fl-operat tagħha l-ETC ma tagħtix l-impressjoni li hija iktar police dog milli korporazzjoni biex tgħin lil dawk kollha li jistgħu jiġu bżonnha.  Din l-isfiduċja tkompli tikber meta naraw kif l-aħħar figuri tan-nies jirreġistraw għax-xogħol juru li, sfortunatament ikolli ngħid, kważi 30% huma żgħażagħ ta' bejn l-20 sena u d-29 sena.  Dawn huma l-ġenerazzjonijiet tal-lum u ta' għada li sfortunatament jikkostitwixxu kważi terz tal-popolazzjoni qiegħda anke skond l-istess figuri ta' l-ETC.  

Apparti minn hekk, fir-rapport jingħad li l-figura ta' dawk li huma long-term unemployed naqset b'37%.  Jien ngħid:  Kellu bżonn li qed jiġri hekk għax allura wieħed ikun jista' jgħid li pajjiżna verament qabad ir-rankatura t-tajba.  Din il-figura m'hijiex reali assolutament.  Anke bħala bniedem li għandi saqajja ma' l-art, bħala bniedem li lanqas biss insegwi dan is-suġġett mill-qrib, ma nistax nifhem kif jista' jkun li l-figura tal-long-term unemployed titnaqqas b'37% fi żmien daqshekk qasir.  U ngħid għaliex.  Għaliex kulħadd jaf li jekk persuna għal raġunijiet varji tonqos milli tirreġistra – imqar darba waħda biss - din tinqata' minn fuq ir-reġistru u terġa' titpoġġa mill-ġdid fir-reġistru bħallikieku ż-żmien ta' qabel ma jgħoddx.  Mela jekk illum jien niġi kkonsidrat bħala bniedem qiegħed u naqa' fil-klassifika ta' long-term unemployed u għal xi raġuni jew oħra - għandi raġun jew m'għandix – nitneħħa minn fuq il-kotba ta' l-ETC u nerġa' niddaħħal fuq l-istess kotba x-xahar ta' wara, jien ma nerġax niġi klassifikat bħala long-term unemployed imma se jerġa' jibda jgħoddli ż-żmien mill-ġdid.  

Jien ngħid li din il-figura astronomika fit-tnaqqis ta' long-term unemployed ġejja minn din is-sistema abbużiva ta' kif wieħed jikkonsidra din l-istatisitka.  B'min irridu nidħku hawnhekk?  Bl-oppożizzjoni?  Ir-risposta żgur li hija le għax aħna qegħdin ngħarblu dan l-aġir, qegħdin insegwu pass pass x'qed isir u la l-ETC u lanqas il-gvern m'huma se jidħku bina.  Din hija xi ħaġa serja.  Jeħtieġ li korporazzjoni daqshekk serja ma tippreżentalniex dawn il-figuri li jiżvijjaw lil kulħadd għax jistgħu joħolqu anke distabilizzazzjoni fil-qasam tax-xogħol.  Il-gvern b'min mingħalih qed jipprova jidħak?  Bil-poplu in ġenerali?  Għal din il-mistoqsija nirrispondi jien u ngħid:  Forsi.  Imma jekk ma' l-ewwel daqqa ta' għajn jista' jkun hemm min jibla' din il-lista, kif wieħed jibda jiftakar fl-ammont ta' ħbieb, familjari jew nies li jkunu jafu li sfaw bla xogħol jew għandhom ix-xogħol tagħhom mhedded, bilfors li l-ETC tibda titlef mill-kredibilita` tagħha.  Kif jista' jkun li l-long-term unemployed naqsu b'37% meta nafu li għal kull żiffa n-nies qegħdin jinqatgħu minn fuq il-kotba ta' l-ETC mill-ewwel, imbagħad jerġgħu jiddaħħlu fl-istess kotba x-xahar ta' wara, qishom qatt ma kienu jirreġistraw qabel.
Sur President, ikolli ngħid, bħalma għedt fil-passat u nibqa' nsostni, li dan il-logħob bil-figuri jfakkarni f'meta xi snin ilu kont għamilt mistoqsija parlamentari lill-viċi prim ministru ta' dak iż-żmien fejn kont staqsejtu:  Tista' tgħidli f'dawn l-aħħar disa' xhur kemm inqatgħu nies minn fuq il-kotba ta' l-ETC?  Niftakar qisu l-bieraħ li kienet ħarġet il-figura astronomika ta' madwar 12,000 ruħ.  Naħseb li b'xi mod jew ieħor din kienet ħarbet minn taħt idejn il-viċi prim ministru – li llum huwa l-prim ministru - għax għadni niftakar li kont għamilt aġġornament u ħareġ jiġri mill-kamra tiegħu sabiex mingħalih jipprova jsewwi l-iżball li kien sar.  Imma f'din l-informazzjoni kien hemm spjegat ċar u tond kif topera l-ETC u kif joħorġu dawn il-figuri.  

Ikolli ngħid li din hija sistema kronoloġika qarrieqa.  Jiġifieri l-ETC tuża sistema fejn, peress li l-istatistika tinġabar fl-aħħar tax-xahar kull xahar issir attivita` qawwija fl-ewwel ġimgħa, fl-ewwel ħmistax u fl-ewwel tliet ġimgħat tax-xahar biex jitqaċċtu nies minn fuq il-kotba ta' l-ETC.  Imbagħad meta niġu biex nagħmlu l-headcount tas-soltu nsibu li l-qgħad naqas b'1,000 ruħ, b'2,000 ruħ eċċ.  Imma effettivament x'qed jiġri?  Din ilni ngħidha, m’hu jien se ngħid xejn ġdid hawnhekk, imma nixtieq nerġa' nirrepetiha forsi xi darba niftiehmu darba għal dejjem.  Aħna qed nispiċċaw bi grupp artifiċjali ta' nies li qegħdin jgħumu 'l barra mill-kotba ta' l-ETC, imma ma jfissirx li dawn huma impjegati.  Dawn jinqatgħu u jrid jgħaddi perijodu ta' ġimgħa, ħmistax, tliet ġimgħat oħra biex jerġgħu jfittxu r-redress tagħhom u jerġgħu jibdew jiġu kkonsidrati bħala nies qiegħda u jiġu rreġistrati fuq il-kotba ta' l-ETC.  

Konsistentement, apparti l-figura assoluta ta' qgħad li tista tkun 10,000, 12,000, jew 7,000 ruħ, qed ikun hemm eluf ta' nies li ma jirriżultawx fuq il-kotba uffiċjali ta' l-ETC.  Allura jekk verament irid jitwemmen il-gvern irid jadotta sistema ġdida fejn jagħmel din il-headcount iktar ta' spiss.  Il-figuri tal-labour force survey juru ċar u tond li l-gvern Nazzjonalista qed iqarraq bil-poplu.  U aħna nafu li l-mod kif isir il-labour force survey huwa l-iktar mod korrett, l-iktar mod xjentifiku u l-iktar mod li jaqblu fuqu gvernijiet, pajjiżi u prim ministri differenti, u dan jiġi wżat biex wieħed ikejjel is-suq tax-xogħol ta' pajjiż partikolari.  Skond il-figuri tal-labour force survey nafu li hemm 12,626 persuna li jinsabu bla xogħol.  Iktar sinifikanti minn hekk huwa l-fatt li din il-figura żdiedet b'iktar minn 1,000 ruħ fuq l-istess perijodu tas-sena l-oħra.  

Dan ifisser li filwaqt li l-figuri tal-labour force survey qed juru żieda fil-qgħad, il-figuri - insejħilhom jien - mirakolużi tal-prim ministru qed jagħmlu l-oppost u juru tnaqqis fil-qgħad. L-ETC issa qed ikollha l-għajnuna - u din m’hijiex xi ħaġa negattiva sa barra - mill-fondi ta’ l-Unjoni Ewropea biex anke jiġu varati skemi fejn fl-aħħar mill-aħħar, anke jekk jista’ jkun b’mod artifiċjali, qegħdin jitnaqqsu n-nies mir-reġistrar għaliex qegħdin jiġu mbottati f’dawn l-iskemi. Aħna nafu li dawn l-iskemi huma short-lived, fuq perijodu ta’ sentejn jew tlieta, u jekk verament l-ekonomija tagħna ma taqbadx rankatura pożittiva, dawn in-nies se jergġħu jispiċċaw fuq il-kotba ta’ l-ETC.

Fattur ieħor li juri li huwa diffiċli li temmen il-figuri ta’ l-ETC, huwa, per eżempju, kif l-istess statistika tal-gvern turi li fl-ewwel xhur ta’ din is-sena, l-esportazzjoni naqset b’madwar 15% u l-ordnijiet għal riesportazzjoni naqsu b’madwar 18%.  Dawn huma figuri li ma jmorrux id f’id.  Jiġifieri aktar ma wieħed juri l-istatistika, aktar wieħed jemmen – u din qed ngħidha mhux politikament imma qed ngħidha bħala osservatur ta’ dan il-qasam u bħala bniedem li ili nsegwi l-operat ta’ l-ETC għal dawn l-aħħar għaxar snin - il-labour force survey.  Jiddispjaċini ngħid hekk għaliex jekk il-labour force survey qiegħed jindika li hemm żieda fil-qgħad, u allura l-istess figuri ekonomiċi jindikaw dan it-tnaqqis fl-esportazzjoni, per eżempju, bilfors li dawn sejrin jitwemmnu aktar. 

Apparti minn hekk, Sur President, kif diġa` għedt, dawn il-figuri sa ċertu punt juru falliment totali u jmorru kontra dak li stqarr iċ-chairman ta’ l-ETC is-sena l-oħra meta kien qal li kien jinstab kommess li l-istess NSO u l-ETC jaħdmu aktar mill-qrib u jaħdmu aktar id f’id imma sfortunament jekk qed isir hekk, min-naħa l-oħra, mill-figuri li qegħdin jiġu ppubblikati ripetutament, ma jidhirx li huwa l-każ.  Irrid ngħid li l-partit Laburista jinsisti li l-fondi ta’ l-Unjoni Ewropea għandhom jiġu investiti u mhux sparpaljati jew inkella mhux utilizzati u sfruttati kif suppost u se nispjega aktar ‘il quddiem għalfejn qed ngħid hekk. Il-fondi għandhom jintużaw għar-ristrutturar u biex fl-aħħar mill-aħħar tiżdied verament il-produttivita`. Billi kif diġa` għedt isiru skemi li ma jilħqux dan il-għan, il-gvern sfortunatment ikun qed juża dawn il-figuri sempliċement biex jilgħab bihom u min-naħa l-oħra joħloq figuri ta’ qgħad li huma ferm iktar baxxi minn dawk reali. Irrid ngħid ukoll li jekk verament il-prim ministru li għandna jrid jitwemmen meta jkun qiegħed jitkellem u jikkwantifika n-nies qiegħda f’pajjiżna, dan għandu jagħmel bħall-prim ministri l-oħra fl-Unjoni Ewropea u madwar id-dinja kollha u jikkwota l-figuri li joħorġu mil-labour force survey u mhux mill-figuri ta’ l-ETC.  

Bħas-soltu, Sur President, naraw kif anke fl-istess labour force survey, l-akbar tnaqqis seħħ proprju fil-qasam tal-produzzjoni diretta u għalkemm seħħew xi żidiet żgħar f’oqsma oħra, dawn ma kenux tajbin biżżejjed biex jagħmlu tajjeb għat-telfien ta’ impjiegi li kellna f’dan il-qasam, qasam li dan il-gvern jidher li b’xi mod jew ieħor qiegħed jittraskura ripetutament u fejn ukoll assistejna għall-għeluq ta’ għexieren ta’ fabbriki. Il-Ministru Galea proprju semma l-isfortuna ta’ l-għeluq tad-Denim u tal-Lloyds.  Din hija xi ħaġa li qed tirrepeti ruħha speċjalment fil-qasam tat-tessuti meta għandna anke forzi internazzjonali li llum irridu nħabbtu wiċċna magħhom. Sur President, huwa importanti li dawn il-ħaddiema verament jinstabilhom xogħol alternattiv u mhux biss ngħinuhom bil-faċilitajiet ta’ reġistrar eċċ. 
Għall-ewwel darba f’ħafna snin rajna li kien hemm ukoll addirittura tnaqqis fil-konsum li wara kollox huwa xhieda ta’ kemm hawn inqas flus fl-idejn u ta’ kemm żdiedu n-nies bla xogħol.   Wieħed irid jistaqsi f’ekonomija fejn it-turiżmu baqa’ staġnat - proprju dan l-aħħar kien hawn ammissjoni li l-gvern ma laħaqx it-targets turistiċi tiegħu – u fejn il-manifattura qabdet it-triq tan-niżla bil-konsegwenza li issa anke l-konsum huwa nieżel, f’liema settur qed jaħdmu dawn in-nies li m’għadhomx jirreġistraw.  Ikun tajjeb li l-ETC tgħidilna f’liema setturi ġew impjegati dawn in-nies. Jidher ukoll, kif anke aċċenna l-ministru qabli, li skond l-istatistika ta’ l-Eurostat Malta għandha waħda mill-iktar rati baxxi ta’ persentaġġi ta’ nies fil-poplu tagħha li huwa attiv. Jiġifieri f’dik li tissejjaħ activity rate, aħna għandna t-tieni l-aktar rata baxxa wara l-Polonja u r-rata hija ta’ 54.1%.  Hemm bżonn li iva din ir-rata naħdmu bis-sħiħ biex verament insaħħuha.  Importanti li jekk kemm-il darba aħna nħarsu lejn aktar statistika u nħarsu lejn il-breakdown ta’ min huma dawk li ma jistgħux isibu impjieg, insibu li fil-fatt l-ikbar grupp huwa fl-eta` ta’ bejn il-15 u l-24 sena. Jekk nanalizzaw il-figuri u nipprovaw insibu għaliex persentaġġ daqshekk għoli ta’ żgħażagħ jinsabu bla xogħol, ikkomparat ma’ żgħażagħ minn pajjiżi oħra membri fl-Unjoni Ewropea, insibu li f’Malta għandna l-inqas rata ta’ żgħażagħ li għandhom dik li tissejjaħ upper secondary education.   Insibu wkoll li għandna numru ta’ tfal li qegħdin jitilqu kmieni mill-iskejjel tagħna. Dawn huma żewġ challenges kbar ħafna għal pajjiżna u jekk verament irridu li l-activity rate inżiduha, bilfors irridu niġġieldu dawn iż-żewġ fenomeni. 

Sfortunatament, l-aħbar ħażina ma tieqafx hawn għaliex jirriżulta wkoll li għandna l-inqas numru ta’ studenti fil-livell universitarju, speċjalment dawk li jistudjaw ix-xjenza u t-teknoloġija. Huwa żgur li ma nistgħux niksbu riżultati ta’ tnaqqis fir-rata tal-qgħad u żidiet fl-activity rates jekk ma nindirizzawx il-kawżi ta’ dawn il-fatturi bħal-livell ta’ l-edukazzjoni, distribuzzjoni mhux indaqs tal-ġid domestiku u nuqqas ta’ investiment fl-industrija u s-servizzi tagħna. Issa niġi biex ngħid xi ħaġa dwar il-parteċipazzjoni tal-mara fil-qasam tax-xogħol. Għalkemm nisimgħu ħafna retorika u jsir ħafna paroli dwar l-importanza tal-parteċipazzjoni tan-nisa fid-dinja tax-xogħol, ir-rata tan-nisa li jaħdmu fl-ekonomija tagħna qiegħda dejjem titbaxxa minflok tiżdied.  Hemm ħafna raġunijiet għalfejn din ir-rata qiegħda titbaxxa u eċċezzjoni kienet proprju din is-sena fejn rajna xi tkabbir, imma l-aktar waħda sinifikanti hija li l-ekonomija Maltija hija niexfa mill-opportunitajiet. X’jiswa li l-ETC u l-gvern iniedi policies li jiffavorixxu li l-mara toħroġ taħdem meta ma jkunx hemm opportunitajiet ta’ xogħol għan-nisa!

Jekk inħarsu lejn pajjiżi Mediterranji oħra, membri fl-Unjoni Ewropea, insibu li dawn il-pajjiżi żiedu r-rata ta’ parteċipazzjoni tan-nisa fis-soċjeta` tagħhom. Per eżempju, fl-Italja din ir-rata żdiedet minn 35.8% għal 45.8% u fil-Greċja żdiedet minn 36.6% għal 45.2%.  Jekk inħarsu lejn ir-rata ta’ parteċipazzjoni tan-nisa fid-dinja tax-xogħol fil-pajjiżi l-oħra, insibu wkoll li anke fil-pajjiżi Nordiċi, ir-rata ta’ parteċipazzjoni hija d-doppju tar-rata tagħna u kważi din ir-rata żdiedet sew kullimkien matul dawn l-aħħar għaxar snin.   Ir-rata baxxa ta’ nisa li jaħdmu f’Malta hija wkoll minħabba n-nuqqas ta’ għajnuna li l-Istat jagħti lin-nisa li jaħdmu.  Jien irrid ngħid li l-Ministru Galea qal li jesiġi li l-employers iridu jaraw kif jagħmlu biex jinkoraġġixxu lil dawn in-nisa joħorġu jaħdmu u biex jgħinuhom fuq il-postijiet tax-xogħol. Imma jien nemmen sinċerament li r-responsabbilta` primarja għandha taqa’ f’idejn min imexxi, f’idejn il-main player li huwa l-gvern. 

Irrid ngħid ukoll li għalkemm hemm il-vot ta’ Lm130,000 għaċ-childcare centres, dan m’huwiex biżżejjed.  Jekk verament nemmnu li n-nisa tagħna jridu jipparteċipaw aktar fil-qasam tax-xogħol, dan m’huwiex biżżejjed u għadna lanqas bdejna nigirfu l-wiċċ. Hemm bżonn li lil dawk in-nisa li jkunu telqu minn fuq il-post tax-xogħol u jridu, b’xi mod jew ieħor, jerġgħu jidħlu jaħdmu, nipprovdulhom aktar childcare centres li jkunu aktar affordable.  Il-gvern irid jara kif jagħmel biex jevalwa s-sitwazzjoni tat-twelid f’pajjiżna għax nafu li r-rata tal-fertilita` dejjem qiegħda tonqos u allura jien nassumi li qed jibqgħalna skejjel vojta fil-primarja u forsi jaf ikun hemm anke surplus ta’ teachers fis-sistema edukattiva. Dawn it-teachers jistgħu jiġu utilizzati fiċ-childcare centres mingħajr ma l-gvern jidħol fi spejjeż addizzjonali żejda. Fuq naħa nafu li għandna rata ta’ fertilita` li qiegħda tonqos u min-naħa l-oħra ngħidu li rridu ninkoraġġixxu lin-nisa tagħna jerġgħu jirritornaw fis-suq tax-xogħol u allura nafu li jekk kemm-il darba s-sens komun jgħid li qed jibqgħalna ċertu ammont ta’ klassijiet f’kull skola, f’kull raħal fejn hemm l-iskejjel tal-gvern, allura wieħed għandu jara kif jagħmel biex jutilizza dawn il-klassijiet biex verament nipprovdu childcare centres ħalli nkunu nistgħu nagħmluha iktar faċli lin-nisa tagħna jerġgħu jidħlu fil-qasam tax-xogħol.

Issa se ngħid xi ħaġa dwar l-employment services, Sur President. Filwaqt li rrid nirringrazzja bl-aktar mod sinċier lill-ETC għax-xogħol siewi li jsir minn din it-taqsima ta’ l-employment services, fl-istess ħin wieħed japprezza kemm għandhom xogħol diffiċli quddiemhom biex jinstab xogħol lill-klijenti tagħhom meta l-opportunitajiet ta’ xogħol ġewwa pajjiżna kulma jmur qegħdin jonqsu u mhux jiżdiedu. Fuq din il-parti tar-rapport għandi tħassib ieħor. Kemm fil-fatt huwa minnu - din qed nagħmilha bħala mistoqsija uffiċjali biex fil-winding up tiegħu l-ministru jkun jista’ jweġibni - li 4,568 persuna ġew placed f’xi xogħol mill-employment advisors ta’ l-ETC kif indikat f’tabella 5 li hemm f’paġna 9 tar-rapport.  Dan apparti li numru kbir ta’ nies jistqarru miegħi u ma’ sħabi li x-xogħol jistgħu jsibuh huma mingħajr għajnuna u barra minn hekk, ftit ta’ żmien ilu, anke l-Ministru Galea, fi tweġiba għal mistoqsija parlamentari li saret riċentement,  stqarr li placements mill-ETC kien hemm ftit iktar minn 2,000.  Allura ma nistax nifhem kif f’daqqa waħda issa din il-figura minn 2,000 telgħet għal 4,500, jiġifieri iktar mid-doppju f’temp ta’ ftit żmien.

Fuq il-karta jidher li l-miżuri li qed tieħu l-ETC huma sbieħ pero` fil-fatt kemm qegħdin ikun effettivi?   Il-miżuri li qed issir riferenza għalihom bħalma huma l-job search seminar, il-profiling, il-personal action plan, u oħrajn, qed ikunu immirati verament jinstab xogħol  diċenti? Jew inkella min-naħa l-oħra qegħdin jiġu utilizzati bħala arma biex l-ETC ikollha raġuni bażika u valida għalfejn dawn jitqaċċtu minn fuq ir-reġistru?  Jekk dejjem il-figuri li hemm fl-istess tabella huma veritieri, kif jista’ jiġi spjegat li filwaqt li l-gvern jiftaħar li qed inaqqas l-impjegati tiegħu, imbagħad insibu li minn 529 placements is-sena l-oħra, din is-sena tlajna għal 1,289 placements fis-settur pubbliku u ċioe` żieda ta’ 150% f’impjiegi mal-gvern? 

Issa jien napprezza li hawn se jkollok persentaġġ ta’ ħaddiema li huma impjegati tal-gvern li jitilqu jew inkella jitilfu l-impjieg tagħhom, kemm forsi minħabba raġunijiet ta’ irtirar jew inkella għax joħorġu bl-invalidita`.  Pero` jien inħoss li anke jekk stess dan huwa minnu, kif jista’ jkun li l-gvern filli s-sena l-oħra daħħal xi ħaġa fuq 500 persuna ġdida mal-gvern u din is-sena daħħal aktar mid-doppju u effettivament  fl-istess nifs qed igħidilna  li qiegħed jara kif jagħmel biex inaqqas il-perċentwal tal-public expenditure billi jnaqqas l-ammont ta’ impjegati miegħu? Imma kif jista’ jitwemmen il-gvern meta, nerġa’ ngħid, kellna din iż-żieda fl-ammont ta’ nies li ddaħħlu jaħdmu mal-gvern?  Nafu li b’mod assolut l-impjegati mal-gvern veru naqsu, għalkemm naqsu bi ftit, pero` min-naħa l-oħra naraw li ġew impjegati ‘l fuq minn 1,200 mal-gvern. Jien naħseb illi kieku l-gvern qagħad attent, seta’ naqqas iżjed dan l-ammont. 

Issa nixtieq nitkellem ftit fuq il-kwestjoni tal-law compliance.  Filwaqt li sa mill-bidu nett, jien iddikjarajt li aħna kontra kull abbuż, nistaqsu għalfejn il-mod li bih titmexxa din l-operazzjoni mill-ETC, huwa sa ċertu punt dilettantesk u anke fih xamma politika partiġġjana. Dan qed ngħidu bl-akbar responsabilita`.  Jien ngħid li tali operazzjoni m'għandhiex tibqa' ssir mill-ETC iżda kif diġa` ssuġġerejt diversi drabi minn sezzjoni mwaqqfa apposta b'mod konġunt bejn id-dipartimenti tal-VAT, tas-sigurta` soċjali u ta’ l-inland revenue. L-unika raġuni għalfejn din l-operazzjoni qed tiġi kondotta mill-ETC hija biss biex tkun tista' ssir manipulazzjoni politika.   Ħarsa ħafifa lejn minn min tikkonsisti s-section tal-law compliance, tikkonfermali  l-fehma tiegħi u ta' bosta nies serji li verament jixtiequ li dan l-abbuż jiġi ttrattat bis-serjeta`. Hawnhekk ngħid li Malta żgħira u n-nies magħrufa inkluż dawk tal-law compliance unit ta' l-ETC.  

Ngħaddi issa biex nitkellem fuq il-ħruġ ta' permessi lill-ħaddiema barranin.  Kif qal il-Ministru Galea qabli, qabel din ir-responsabilita` kienet taqa' taħt l-uffiċċju tal-prim ministru ġewwa Kastilja u l-prattika kienet ilha sseħħ għal snin twal, jidhirli mis-snin tmenin.  Fis-sajf li għadda, din ir-responsabilita` ġiet mgħoddija lill-ETC iżda ninsab xettiku dwar kemm dan kien pass għaqli u onestament narah daqsxejn konfliġġenti li l-ETC, filwaqt li qed tagħmel sforzi biex minn banda ssib xogħol u tgħin lil min hu bla xogħol, mill-banda l-oħra issa qed isservi bħal speċi ta’ facilitator għall-barranin biex jinħarġulhom permessi ta' xogħol, liema permessi qed jinħarġu bħall-pastizzi.   

Madwar xahar ilu, jien staqsejt lill-Ministru Galea dwar kemm kien l-ammont ta' permessi li nħarġu għall-ħaddiema barranin mill-ETC f’din l-aħħar sena.  Sfortunatament sal-lum, il-ministru għadu ma weġibnix u din hija statistika li suppost ħarġet b'mod sempliċi u malajr għax m'għandux ikun hemm dewmien biex tinħareġ. Kemm inħarġu permessi għall-ħaddiema barranin matul dawn l-aħħar ftit xhur, minn mindu din ir-responsabilita` waqgħet taħt l-ETC?  Milli qaluli, jidher li l-ETC ħarġet 'il fuq minn 1,000 permess.  Issa jekk iniex informat ħażin jew le ma nafx imma jien se noqgħod għall-korrezzjoni tal-ministru.  Pero` wieħed irid joqgħod attent li ma jkunx hemm lok ta' abbuż.  Irrid nistaqsi, per eżempju, dwar dawn il-ħaddiema barranin li qed jinħarġilhom il-permessi bl-addoċċ  - u din ngħidha bl-aktar mod responsabbli – jekk l-ETC għandhiex ir-riżorsi umani biżżejjed biex tkun tista' ssegwi b'serjeta` jekk il-permessi li qed jinħarġu fuq dawn il-ħaddiema humiex qed jiġu osservati?  Per eżempju, jekk ikollok persuna mill-Ukraina u tinħarġilha permess bħala waitress, nistgħu nivverifikaw jekk din il-persuna hijiex qed taħdem xogħol ta' xi ħaġa oħra?  Jekk wieħed joħroġ u jmur fil-postijiet ta’ divertiment li hemm ġewwa Paceville, m'għandux għalfejn ikun espert biex jinduna x'qed iseħħ f'dawn il-postijiet. Aħna rridu li l-ETC tkun responsabbli ta' dan kollu? Jekk l-ETC se żżomm din ir-responsabilita` taħt idejha, il-gvern għandu jgħaddi aktar riżorsi umani lill-ETC biex inkunu nistgħu nsegwu x'qed iseħħ minn dawn il-ħaddiema li qed jinħarġulhom il-permessi bil-mijiet.  

Hawnhekk intenni bl-akbar responsabilita` li dan m'għandux jibqa' jsir. Hemm bżonn li wieħed jikkonsidra s-sitwazzjoni in ġenerali tal-pajjiż u l-qagħda kif inhi bħalissa għax nafu kemm dan huwa diffiċli għal ħutna Maltin.  Ma rridx ninstema' razzist hawnhekk imma jekk għandna ħutna Maltin li qed isibuha diffiċli biex isibu xogħol, charity begins at home, u rridu noqogħdu attenti li ma jkunx hemm xi racket għaddejja, fejn ikun  hemm xi impjegati ta' l-ETC stess li jkunu mdaħħlin fiha wkoll din, biex joħorġu permessi bla diskrezzjoni lil min iħaddem ħalli lil dawn il-ħaddiema jħaddimhom kif jaqbillu.  

Issa nixtieq nitkellem fuq il-kwestjoni tat-training.  Mingħajr ma ninħass li qed nikkritika l-operat ta' l-ETC, inħoss li l-qafas sħiħ tat-taħriġ ta’ din il-korporazzjoni għandu jiġi aġġornat. Dan qed ngħidu għax kontinwament javviċinawni employers li jistqarru li t-taħriġ mogħti mill-ETC m'huwiex indirizzat lejn x'irid isir u x'irid is-suq tax-xogħol, jiġifieri għalkemm qed isir taħriġ, jista' jkun li dan it-taħriġ mhux qed isir b'mod effiċjenti għax forsi l-ETC m'hijiex informata biżżejjed dwar l-esiġenzi tas-suq tax-xogħol.  Għalhekk fl-opinjoni tiegħi wasal il-waqt li titwaqqaf struttura fi ħdan l-ETC komposta minn persuni li verament jafu x'tip ta' taħriġ għandu jsir. Hawnhekk nippretendi kontribut sħiħ mill-Federation of Industries u mill-Employers Association biex ikunu huma li jindikawlna x'tip ta’ taħriġ hemm bżonn.  Bit-tfassil ta’ policy ċara f'dan ir-rigward, konvint li l-ETC kapaċi tikkontrolla din il-problema u tkun kapaċi tnaqqas dan it-tip ta’ mismatching li qed ikollna.  Fl-aħħar mill-aħħar żgur li tkun tista' taħdem b’mod aktar effiċjenti u tikseb riżultati ferm u ferm aħjar għall-ġid ta' l-industriji Maltin u Għawdxin u anke għall-ħaddiema nfushom.  

Dwar l-apprentistat nemmen li dan ukoll għandu jingħata rethinking mil-ġdid.  Fil-passat Malta kienet il-mudell ta' kif jiġu kondotti l-apprenticeships u konna addirittura niftaħru li minnhom jiġu prodotti tradesmen ta' veru kemm mil-lat teoretiku iżda wkoll mil-lat prattiku.  Sfortunatment anke hanwhekk jidher li waqajna lura u r-riżultati li qed ikollna qed ikunu fjakki.  L-employers qed igorru li mhux qed jiġu offruti biżżejjed sponsorships sabiex jiġu żviluppati l-ħiliet prattiċi tas-snajja'.  Kemm jekk il-ħsieb hu li l-ESTS u t-TAS jiġu mgħoddija lill-MCAST kif ukoll jekk dawn jiġu amministrati mill-istess ETC, trid issir fact finding mission bla telf ta' żmien biex nerġgħu nsibu saqajna fuq din il-problema ta’ l-apprentistat, jekk verament irridu ngħinu lill-industrija Maltija biex din tavvanza 'l quddiem.  

Issa nixtieq insemmi ftit il-Business Promotion Act.  B'effett ta' l-avviż legali numru 128 ta' l-2003 kien ġie stabbilit li dawn il-grants fuq sponsorships finanzjarji lill-industrija Maltija jibdew jinħarġu mill-fondi ta' l-ETC minflok jinħarġu mill-budget tal-ministeru responsabbli mill-industrija.  S'hemmhekk kollox sew.  Jien mhux darba u tnejn għamilt riferenza għal dawn it-tip ta' fondi fl-interventi tiegħi fuq l-ETC.  F'paġna 12 tar-rapport li għandna quddiemna hemm miktub li l-ETC għandha 'l fuq minn Lm402,000 xi tħallas lill-industrija f'termini ta' dawn it-training grants.  Dan ir-rapport sar xahar ilu u s'issa l-ETC għadha ma ħallsitx lil dawn l-industriji.  Ma nistax nifhem għalfejn l-ETC tidher li waqgħet daqshekk lura f'dawn il-pagamenti.  F'mument daqshekk kritiku, f'mument fejn nisimgħu ministru wara ministru tal-gvern jiftaħar li l-gvern qiegħed jisħaq fuq ir-ristrutturar fl-industrija ma nistax nifhem kif imbagħad naqgħu lura fil-pagamenti li għandna nroddu lura lill-industrija tagħna meta nafu li l-industrijalisti m'humiex għaddejjin minn mumenti daqshekk feliċi.  

Meta fis-sentejn li għaddew kont ikkritikajt lill-gvern għax dawk il-fondi kienu se jiġu mnaqqsa mill-budget ta' l-ETC kemm il-Ministru Galea kif ukoll il-Viċi Prim Ministru qablu kienu qaluli li ma kellix għalfejn ninkwieta għax issa l-fondi ta' l-ETC in ġenerali żdiedu aktar.  Jekk stess aħna ma kellniex għalfejn ninkwetaw għax il-fondi ta' l-ETC żdiedu b'rata daqshekk fenomenali u sabiħa, allura għalfejn dan il-ħlas lura lill-industrija Maltija, permezz tal-Business Promotion Act, għadu ma ġiex onorat?   Ma ninsewx li qegħdin nitkellmu fuq Lm400,000.  Jekk aħna verament nemmnu li għandna nerġgħu nwaqqfu lill-industrija fuq saqajha, dan m'għandux iseħħ.

Sur President, issa se ngħid xi ħaġa dwar in-National Employment Authority.  Strettament din ma taqax taħt ir-responsabbiltajiet tal-Ministru Louis Galea, iżda l-operat ineffiċjenti ta' l-NEA qiegħed jeffettwa ħażin l-istess operat ta' l-ETC.  Aħna nafu li jekk xi ħadd li jkun qed jirreġistra għax-xogħol jiġi struck off minn fuq ir-reġistru u jsostni li l-ETC qaċċtitu b'mod inġust, l-uniku mod li għandu biex ifittex ir-raġun u jieħu lura dak il-jedd tiegħu huwa billi jikteb lin-National Employment Authority fejn jiġi pproċessat l-appell tiegħu.  Il-ministru qabli qal li kulma kien hemm kienu 15% ta' dawk li kienu ġew struck off li fittxew li ssir ġustizzja magħhom, imma jista' jkun li forsi dawn l-individwi qed ifittxu inqas u inqas lin-National Employment Authority biex tgħinhom għax jafu li għandhom miżerjament disgħa jew għaxar xhur jistennew biex issir ġustizzja magħhom jekk forsi tkun saret inġustizzja magħhom?   

Aħna lkoll nagħmluha man-nies u nafu li jistgħu jsiru żbalji u jsiru żbalji.  Uħud minn dawn il-ħaddiema jkunu każi ġenwini, ikunu missirijiet li jew ikollhom każ ta' mard fiżiku jew mentali u jkunu responsabbli mill-familja tagħhom għax ikunu qed irabbu t-tfal ukoll.  Għiduli kif jistgħu dawn in-nies jgħixu fuq relief miżera li mbagħad tinħarġilhom mis-sigurta` soċjali.  Imbagħad jekk jingħataw ir-raġun id-differenza ma tingħatalhomx lura wara dak iż-żmien kollu.  Dan mhux fair.  Jien nappella minn qalbi lill-ministru li jeżerċita l-poteri eżekuttivi tiegħu, minkejja li l-NEA ma taqax taħt ir-responsabbilta` tiegħu, biex jara x'jagħmel ħalli dan il-proċess li qed jieħu daqstant fit-tul u dan il-bottleneck nifqgħuh.  Ma jistax ikun!  Din hija inġustizzja!  Huwa inaċċettabbli li nħallu dan id-dewmien kollu biex issir ġustizzja ma' dawn in-nies.  Hemm bżonn li din l-inġustizzja tiġi indirizzata malajr kemm jista' jkun.  

Issa ħalli niġi għall-kwestjoni tal-gender equality.  Il-partit Laburista huwa bis-sħiħ favur inizjattivi u miżuri li permezz tagħhom jitkattar is-sens ta' ugwaljanza bejn is-sessi anke fil-qasam tax-xogħol.  U dan għax nemmnu fil-potenzjal taż-żewġ sessi ugwalment u li ekonomikament ma naffordjawx li b'xi mod jew ieħor jintilef ħaddiem wieħed biss mill-industrija Maltija minħabba raġunijiet ta' sess.  Skond dan ir-rapport saru ħafna studji, riċerki u awareness projects, iżda b'mod tanġibbli fiex isarraf dan?  Kemm żdiedu n-nisa jaħdmu?  Qrobna lejn il-livelli minimi Ewropej.  Mil-lat amministrattiv l-ETC kellha għalfejn tintriga hi biex isiru dawn l-istudji u riċerki?  Meta nafu li għandna kummissjoni tal-gender equality għalfejn m'għaddejniex lilha din ir-responsabbilta` li hija speċifika?  Kellna għalfejn ninkarigaw grupp ta' nies ieħor biex jieħdu f'idejhom din it-tip ta' responsabbilta`, jew għamilna hekk għax anke hawnhekk għandna immaniġġjar politiku, għax anke hawnhekk xtaqna naqdu lil xi persuna li hi tal-qalba?  Nerġa' ngħid li Malta żgħira u n-nies magħrufa, u anke f'din is-section huma magħrufin.

Irrid insemmi wkoll l-iskemi ta’ l-European social fund li għamel riferenza għalihom il-Ministru Galea qabli.  Minn dak li huwa magħruf jidher li dawk il-miljuni ta' euros li tant u tant ftaħarna li ġejjin Malta - u l-ministru stess illum reġa' semma madwar Lm2.3 miljun - permezz ta’ l-European social fund, attwalment se jkunu ferm inqas mill-ammont previst.   Dan ma jgħoddx biss għall-proġetti ta' l-ETC, imma l-pajjiż in ġenerali waqa' lura fihom.  Jidher b'mod ċar li amministrattivament ma ħejjejniex lilna nfusna tajjeb biżżejjed biex tali flus inkunu kapaċi nġibuhom lejn pajjiżna.  Ma għarafniex biex qabel ma nidħlu għal tali proġetti nħejju ruħna għall-burokrazija amministrattiva li dawn il-proġetti jirrikjedu.  Basta bgħatna patafjun ta' ħbieb fuq jolly trips fi Brussell biex iħejjulna tajjeb ħalli nkunu nistgħu litteralment naħilbu minn dawn il-proġetti!  Imma sfortunatament jidher li qajla saru affarijiet pożittivi.  Sfortunatament waqajna ħafna lura biex nattiraw dawn it-tip ta' fondi.  Meta aħna qegħdin min-naħa ngħabbu lill-industrija Maltija b'dawn il-piżijiet ta' ristrutturar ma jistax ikun li mbagħad ikun hawn it-tkaxkir tas-saqajn fejn nistgħu nottjenu għajnuna għal ħutna l-ħaddiema u għall-employers tagħhom, sempliċement għax aħna bgħatna nies barra minn Malta biex jippreparawlna li m'għamlux xogħolhom sewwa.

Huwa importanti li fejn huwa possibbli – sfortunatament diġa` waqajna lura ħafna fil-kwestjoni tal-European social funding – għandna ngħaġġlu kemm nifilħu biex inkunu nistgħu ngħinu lill-familji tal-ħaddiema fil-bżonn, lill-employers u lil dawk kollha li huma interessati fil-qasam tax-xogħol.  Ma jistax ikun li xi ħaġa tajba nagħtuha bis-sieq!  Mela l-ewwel ngħabbu lill-ħaddiema tagħna bil-piżijiet kollha ta' l-għoli tal-ħajja, proprju kif qed iseħħ bħalissa, imbagħad sfortunatament affarijiet li nistgħu nakkwistaw favur l-industrija Maltija, u allura favur il-familji tal-ħaddiema tagħna, naqgħu lura fihom, niġu nitmejlu minnhom litteralment u nitilfu ċ-ċans li nibbenefikaw minn dawn il-fondi.
Sur President, jidher biċ-ċar li għal sena oħra fil-qasam ta’ l-impjiegi, li tant u tant huwa importanti għall-għajxien tal-familji Maltin u Għawdxin, il-gvern waqa' lura, qiegħed ifalli, kif juri biċ-ċar il-labour force survey.  Ma jistax ikun li jibqa’ sejjer hekk.  Dak is-serħan tal-moħħ li aħna tant u tant smajna bih qabel u wara l-elezzjoni ma jidhirx li qed iseħħ.  Għandna numru kbir ta’ sensji u numru kbir ta’ ħaddiema oħrajn li xogħolhom huwa mdendel.

  MR SPEAKER:  Ikkonkludi, jekk jogħġbok, Onor. Chircop. 

  ONOR. KARL CHIRCOP:  Se nikkonkludi, Sur President.  Min-naħa l-oħra rrid sa ċertu punt infaħħar l-efforts kollha li jsiru min-naħa ta’ l-ETC.  Naf li għandhom xogħol diffiċli quddiemhom, naf li l-gvern qiegħed jagħmlilhom ħafna pressjoni, anke pressjoni politika fuqhom.  Irrid nawgura ħidma sfieqa liċ-chief executive officer il-ġdida ta’ l-ETC u nawguralha li tkun tista’ tilħaq iċ-challenges li għandha quddiemha kemm interni u kemm esterni.  Nispera li sena oħra, meta jerġa' jkollna dan id-debate hawnhekk, inkunu qegħdin verament f’qagħda tajba u vantaġġjuża għall-ħaddiema Maltin u Għawdxin.  Grazzi.
  MR SPEAKER:  Grazzi.  Sar il-ħin.  Il-Ministru, jekk jogħġbu, iressaq l-Aġġornament.

Fid-9.00 p.m. id-diskussjoni ġiet interrotta u baqgħet aġġornata.


AĠĠORNAMENT
  ONOR. LOUIS GALEA:  Sur President, nipproponi l-Aġġornament tal-Kamra għal nhar l-Erbgħa, 2 ta’ Novembru 2005, fis-6.00 p.m. b'din l-aġenda:

Ordnijiet tal-Ġurnata

Estimi tad-dħul u nfiq tal-Korporazzjoni għax-Xogħol u t-Taħriġ għas-sena finanzjarja 2005-2006 – Kontinwazzjoni.

Abbozz ta’ Liġi li jemenda l-Att dwar Taxxa tar-Reġistrazzjoni ta’ Vetturi bil-Mutur – Tielet Qari. 

Abbozz ta’ Liġi biex jimplimenta Miżuri ta’ l-Estimi - Tieni Qari.

-----------------------------------

Abbozz ta’ Liġi li jemenda l-Att dwar ir-Rifuġjati -  Kumitat Permanenti.

Abbozz ta’ Liġi dwar Azzjonijiet Ġudizzjarji (Miżuri Varji)  -  Kumitat Permanenti. 

Abbozz ta’ Liġi dwar il-Vjolenza Domestika - Kumitat Permanenti.  

Abbozz ta’ Liġi dwar ir-Reġistru Ċentrali – Kumitat Permanenti.

Abbozz ta’ Liġi li jemenda l-Att dwar il-Liċenzi tal-Kummerċ – Kumitat Permanenti.

Abbozz ta’ Liġi li jemenda l-Att dwar il-Privattivi Industrijali u d-Disinni – Kumitat Permanenti.

  MR SPEAKER:  Grazzi.  L-Onor. Justyne Caruana.

  ONOR. JUSTYNE CARUANA:  Sur President, nixtieq nibda l-aġġornament tiegħi fuq nota pożittiva, minkejja l-burraxka li kellna l-ġimgħa l-oħra u li komplejniha l-bieraħ.  Pero` qabel xejn nixtieq nirringrazzja minn qalbi lill-membri tas-soċjeta` filarmonika La Stella talli stiednu lili u lill-membri parlamentari Għawdxin kollha għall-opra La Boheme li tellgħu nhar il-Ħamis li għadda.  Għalija personali din  kienet esperjenza unika u nixtieq inroddilhom ħajr għaliex kien spettaklu ta’ livell għoli ħafna bil-parteċipazzjoni ta’ artisti ta’ kalibru internazzjonali.  Qed nirriferi b’mod partikolari għat-tenur Joseph Calleja li ormai huwa stabbilit fuq livell mondjali fil-kamp tal-lirika u aħna, bħala poplu, għandna nkunu kburin li għandna talent hekk kbir f’pajjiżna li qed jiġi rikonoxxut u apprezzat anke barra minn xtutna.  

Ilkoll nafu li sentejn ilu t-teatru Astra ġie maħkum minn nirien u s-sala sofriet danni estensivi u allura nhar il-Ħamis li għadda rajna s-sala mhux kif niftakruha, imma kif ġiet rinnovata b’mod li wieħed jitgħaxxaq iħares lejha u jkun fiha biex jieħu gost bl-ispettaklu li jkun għaddej.  Għalhekk minn qalbi nixtieq nifraħ lis-soċjeta` La Stella tal-ħidma sfieqa li għamlu biex aħna stajna ngawdu spettaklu bħal dak li ġie offrut lilna nhar il-Ħamis b’ripetizzjoni nhar is-Sibt li għadda.  Dawn iż-żewġ suċċessi għandhom jagħmlu unur lis-soċjeta` La Stella u bħala Għawdxin naħseb li lkoll kemm aħna għandna nkunu kburin li fir-Rabat Għawdex għandna żewġ soċjetajiet filarmoniċi li jaħdmu b’mod volontarju biex iżommu ħajjin it-tradizzjoni u l-kultura f’Għawdex.  Wara li l-membri tas-soċjeta` La Stella għaddew mill-burraxka kerha tan-nirien li ħakmu lit-teatru tagħhom, issa jidher li l-affarijiet mexjin sew, pero` sfortunatament dan ma jistax jingħad għall-ġirien tagħhom jiġifieri għas-soċjeta filarmonika Leone u miegħu il-kapitlu u l-kleru tal-katidral.

Sur President, qed ngħid dan għaliex bħalma taf inti u bħalma jaf il-poplu Għawdxi kollu, il-parroċċa tal-katidral -  fiha din qed ninkludi wkoll lis-soċjetajiet diversi fi ħdan l-istess parroċċa - għandhom ħolma li jixtiequ li ssir realta`. Din il-ħolma m’hijiex ta’ benefiċċju għalihom biss bħala parroċċa imma hija ta’ benefiċċju għall-poplu kollu in ġenerali inkluż dawk kollha li jiġu jżuru l-gżira ta’ Għawdex.  Il-proġett tal-katidral fil-fatt huwa li fl-areas ta’ madwar iċ-Ċittadella jinbena kumpless edukattiv, soċjali, kulturali u reliġjuż li l-iskop tiegħu hu dak li primarjament ikun ta’ servizz għall-komunita` tal-belt Victoria u fl-istess waqt jilħaq għanijiet u funzjonijiet importanti oħra, fosthom li tingħata iktar ħajja liċ-Ċittadella biex tattira iktar turisti.  L-iskop huwa li jkun hemm ukoll parkeġġ li huwa vitali għal din il-parti tal-belt Victoria.  

Dawn huma għanijiet tajbin ħafna li jixtieqhom kulħadd u proġett bħal dan kellu jkun idea tal-gvern pero` aħna f’Għawdex għandna l-esperjenza u nafu li l-gvern iwiegħed ħafna u ma jwettaq xejn, bħalma ġara fil-każ tal-proġett komunali li dwaru smajna ħafna pero` sal-lum il-ġurnata għadu ma sar xejn.  U ladarba kellna komunita` parrokkjali li ħasbet għal proġett ta’ din id-dimensjoni konna nistennew li se jkollna kull appoġġ possibbli mill-gvern għax permezz ta’ dan il-proġett huma kienu se jiffrankaw lill-istess gvern finanzi kbar u taħbil il-moħħ biex dan il-proġett ikun jista’ jsir.  Fil-fatt nixtieq ngħid li bi skopijiet ta’ propaganda l-partit Nazzjonalista, permezz ta’ sensiela ta’ korrespondenza ffirmata minn diversi uffiċjali tal-partit Nazzjonalista - fosthom mill-prim ministru meta kien għadu segretarju ġenerali u bil-permess tal-Kamra aktar ‘il quddiem nixtieq inpoġġi ittra fuq il-mejda tal-Kamra -  jidher li dak iż-żmien kienu jappoġġjaw dan il-proġett on paper, pero` meta ġejna għas-si u n-no x’ġara?   Ma ġara xejn għaliex għadu ma ħariġx permess għal dan il-proġett minkejja li l-kapitlu tal-katidral għamel dak kollu rikjest minnu u saħansitra –  din hija xi ħaġa importanti ħafna - partat ħafna raba’ biex jieħu feles ħalli jkun jista’ jagħmel dan il-proġett tant utli għall-gżira Għawdxija.  

Ġara wkoll li aħna bħala oppożizzjoni Laburista, għax nemmnu fil-potenzjal ta’ dan il-proġett, appoġġjajna bis-sħiħ dan l-istess proġett għax nemmnu li għandu utilita` kbira.  Saħansitra għamilna mozzjoni f’dan il-parlament u ffirmajniha jien u l-kollega tiegħi l-Onor. Anton Refalo sabiex inħeġġu lill-gvern ħalli mingħajr iktar dewmien u telf ta’ ħin jonora l-wegħdiet tiegħu stess u jieħu l-miżuri neċessarji biex il-proġett imsemmi jiġi approvat u jitwettaq fl-aħjar interess tal-poplu.  Fil-fatt hawnhekk jien għadni kemm ikkwotajt id-diċitura li hemm fl-istess mozzjoni fejn aħna qed inħeġġu lill-gvern biex jiddiskuti din il-mozzjoni a benefiċċju tal-poplu Għawdxi.  Ovvjament aħna min-naħa tagħna għadna qed nistennew li titressaq din il-mozzjoni.  Aħna konna qed nistennew li jiltaqa’ l-Kumitat Permanenti dwar ix-Xogħol tal-Kamra li jitmexxa minnek stess, Sur President, biex naraw meta din il-mozzjoni se tidher quddiem dan il-parlament sabiex tiġi diskussa.  

Fil-fatt il-kumitat iddiskuta din il-mozzjoni, jekk m’iniex sejra żball nhar il-Ġimgħa li għaddiet f’laqgħa li kienet ippreseduta minnek stess, Sur President.  Għal din il-laqgħa min-naħa ta’ l-oppożizzjoni kien hemm preżenti l-whip tagħna l-Onor. Joe Mizzi u min-naħa tal-gvern kien hemm preżenti l-Viċi Prim Ministru Tonio Borg u l-Onor. Mario Galea.  Nixtieq niġbed l-attenzjoni li l-Onor. Tonio Borg kien wieħed minn dawk li ffirmaw korrispondenza fejn wera d-dispożizzjoni tiegħu favur dan il-proġett, pero` kif għidt għalissa dan il-proġett għadu fuq l-ixkaffa.  Meta wieħed jara ftit it-transcript tal-Kumitat Permanenti dwar ix-Xogħol  tal-Kamra u jsegwi kif żvolġiet id-diskussjoni ċertament ma jawgurax tajjeb għal dan il-proġett li huwa tant mistenni u bżonjuż.  

Filwaqt li min-naħa ta’ l-oppożizzjoni, permezz tar-rappreżentant tagħna l-Onor. Joe Mizzi, saret kull pressjoni possibbli biex din il-mozzjoni tiġi diskussa, min-naħa tal-gvern kien hemm atteġġjament pjuttost differenti u deludenti.  Dawn l-ewwel ipprovaw jipposponu bl-iskuża li wasalna għall-budget u għall-konferenza taċ-CHOGM, imbagħad x’ħin l-Onor. Mizzi, għan-nom ta’ l-oppożizzjoni, beda jippressahom, bdew ħerġin b’diversi skużi oħrajn li fihom ħafna x’tomgħod.  Huwa importanti li l-poplu jkun jaf partikolarment il-komunita` tal-parroċċa tal-katidral u l-kleru tiegħu għax dawn għandhom kull dritt li jkunu jafu kif dan il-proġett qed jiġi trattat u kkonsidrat min-naħa tal-gvern.  Per eżempju, waqt din is-seduta l-Onor. Tonio Borg qal – u se nikkwota:  

“Jekk se nibdew nagħmlu private members bill - kulħadd għandu dritt jipproponiha, imma jekk niddiskutuhiex fl-aġenda hija kwestjoni oħra - li fih nibdew niddiskutu dawn il-proġetti, din tagħti lok biex kulmin fid-distrett tiegħu, kemm min-naħa kif ukoll minn oħra, jkun jixtieq jagħmel xi proġett,  jibda jressqilna private members bill.”.

Jien ikkwotajt x’qal il-viċi prim ministru fil-Kumitat Permanenti dwar ix-Xogħol tal-Kamra.  Imbagħad aktar ‘il quddiem il-viċi prim ministru ġie kkwotat li qal li jekk titressaq din il-mozzjoni jistenna li xi ħadd ‘il quddiem jiġi jgħidlu: Għax ma tressaqlix il-proġett tiegħi tal-pjazza tar-raħal?  Lili jiddisturbani l-mod kif tkellem il-viċi prim ministru għax qisu qed jirredikola dak kollu li aħna qegħdin nipprovaw nagħmlu.  

Jien lill-viċi prim ministru ngħidlu li l-ewwelnett bħala membri parlamentari  għandna kull dritt li nagħmlu private members bill.  Dan fil-fatt ġie rikonoxxut minnu stess.   Barra minn hekk, din hija xi ħaġa sagrosanta li ma jista’ jċaħħadhielna ħadd, li aħna lkoll kemm aħna hawnhekk qegħdin nirrappreżentaw lill-poplu li eleġġiena – u aħna bħala deputati Għawdxin eleġġiena l-poplu Għawdxi - u m’aħna nagħmlu xejn ħlief li naqdu dmirna bħala rappreżentanti tal-poplu.  Għalhekk, bir-rispett kollu, ma jista’ jiġi ħadd min-naħa tal-gvern li bħala rappreżentanta tal-poplu lili jċaħħadni jew jimpedini milli nagħmel dmiri, għaliex allura nistaqsi:  Inkella x’rappreżentanti nkunu? Ċertament m’aħniex qegħdin hawn biex insaħħnu s-siġġu, jew biex meta jkun hemm xi okkażjoni tal-katidral joqogħdu jistednuna għaliex inkella taparsi nkunu qed nagħmlu dmirna.  Jekk min-naħa tal-gvern issa qed jimbarazzaw ruħhom għaliex l-ewwel wiegħdu, imbagħad ma wettqux u biex jipprovaw jgħattu x-xemx bl-għarbiel, kif jagħmlu s-soltu, qed joħorġu bi skużi banali bħal dawn, allura  jiena bir-rispett kollu ngħid li la dan il-parlament, la l-membri parlamentari u lanqas il-poplu ma jixraqlu li jiġi trattat b’dan il-mod.  

Għalhekk jien bl-akbar responsabbilta` ngħid li jekk il-gvern qed jipprova jagħmel dawn l-affarijiet qed jipprova juża u jimmanipula l-affarijiet biex mingħalih jiffranka xi diskussjoni mbarazzanti, għaliex konna aħna l-membri ta’ l-oppożizzjoni li tajna kull appoġġ u rrikorrejna għal kull mezz possibbli li tagħtina l-proċedura biex nippromwovu dan il-proġett.  U nerġa’ ngħid li hija xi ħaġa tal-mistħija - u l-poplu għandu kull dritt li jkun jaf - li l-viċi prim ministru, flimkien mar-rappreżentanza tal-gvern li huwa kompriż ukoll mill-ministru għal Għawdex, qed jopponu li titressaq din il-mozzjoni.  Dan ifisser li l-mozzjoni tagħna m’hijiex se tiġi diskussa.  Bir-rispett kollu, fl-opinjoni tiegħi, il-mod kif qed jittrattana ma tantx jista’ jitqies bħala wieħed demokratiku li tant jgħajjat bih il-partit Nazzjonalista, għax dan qed  jipprova jċaħħadna milli nsemmgħu leħinna f’dan il-parlament dwar issue serja bħal din.  Huwa għalhekk li llum qed nitkellmu fuq din il-mozzjoni biex jekk il-gvern mingħalih li se nittolleraw atteġġjament bħal dan ikun qed jiżbalja bil-kbir.  Fil-fatt qed nitkellem f’dan l-aġġornament, u warajja se jitkellem il-kollega tiegħi l-Onor. Anton Refalo, biex dan il-punt jasal bl-iktar mod ċar u qawwi.  

Sur President, lill-poplu Għawdxi jien ngħidlu:  Qed tara kif qed jittrattakom dan il-gvern u b’liema arroganza qed jistmakom?  Wara kollox aħna qed nitkellmu fuq proġett li huwa bżonjuż ħafna għall-komunita’ u bir-rispett kollu jmissu ħaseb fih u ffinanzjah il-gvern jekk irid li l-poplu verament ikollu dak li jixraqlu.  Biex jagħmlu s-slogans huma tajbin ħafna, pero` kif qed naraw kontinwament, meta jiġu biex jattwawhom qed isibu diversi problemi.  Il-gvern min-naħa l-oħra minflok m’hu qed ikun grat lejn dak kollu li qed jipprova jagħmel il-kapitlu tal-katidral, lanqas biss irid jiddiskuti proġett bħal dan.  Dan ifisser li lilna r-rappreżentanti tal-poplu Għawdxi ma jridux jagħtuna ċans nitkellmu fil-parlament dwar dan is-suġġett tant sensittiv.  Għaliex?  Għax politikament huwa konvenjenti għan-naħa tal-gvern li ma nitkellmux fuq dan il-proġett peress li jista’ jkun hemm konsegwenzi mbarazzanti wara l-appoġġ on paper li taw lil dan il-proġett, imbagħad x’ħin ġejna għas-si u n-no m’appoġġjaw xejn.  Lill-poplu nerġa’ ngħidlu biex ma jinsiex dan il-mument ħalli meta tiġi l-elezzjoni u jiġi biex jagħmel l-għażla tiegħu jżomm f’moħħu l-mod kif qed jittrattah dan l-istess gvern li konvenjentement għall-propaganda u għall-utilita` partiġġjana politika qabel l-elezzjoni jwiegħed, pero’ wara l-elezzjoni ma jwettaqx.  

Il-partit Nazzjonalista f’Għawdex dejjem aġixxa skond kif jaqbillu u skond kif inhu konvenjenti għalih.  Dan m’huwiex ta’ utilita’ għall-ġid tal-poplu, imma sfortunatament qed ngħixuh kontinwament u l-poplu Għawdxi dan qed jirrealizzah.  Pero` li tasal li tkun daqshekk arroganti u insensittiv li tinjora issue bħal din li għandha l-appoġġ ta’ kulħadd, ta’ kull entita` u tal-kunsill lokali, hija xi ħaġa li għandha tħammar wiċċ il-gvern, b’mod partikolari dawk id-deputati u l-ministru għal Għawdex li huma parti mill-gvern.  Jien nistenna li dawn kellhom jingħaqdu magħna l-membri ta’ l-oppożizzjoni sabiex inkunu vuċi waħda għal Għawdex għaliex is-serjeta` titlob li meta għandna daqshekk problemi ta’ parkeġġ f’Għawdex, meta għandna soċjeta` li qed tipprova tagħmel dan kollu għal Għawdex, fuq proġett kbir bħal dan kellna ningħaqdu l-Għawdxin kollha flimkien biex inkunu vuċi waħda u nippromwovu dan il-proġett.  Imma sfortunatament hemm diversi issues f’Għawdex li dwarhom m’aħniex qed inkunu vuċi waħda u allura l-gżira ta’ Għawdex minflok m’hu qed tibbenefika minn dak il-ġid li nistgħu nagħmlu, aktar qed tkompli tiġi preġudikata.

Għalhekk jien dejjem ngħid li Għawdex m’huwiex miexi fid-direzzjoni t-tajba, għaliex min imexxi m’għandux għal qalbu lil Għawdex u m’għandux l-interessi ta’ Għawdex fl-aġenda tiegħu.  Ġieli smajna lill-prim ministru jgħidilna li Għawdex m’huwiex prijorita` u qalilna biex nieħdu ftit paċenzja.   Minkejja li l-bieraħ f’paġna 77 tad-diskors kien hemm xi paragrafu jew tnejn fuq Għawdex, dan ma jfissirx li l-Għawdxin se jinsew li l-prim ministru qalilhom li Għawdex m’huwiex prijorita`.  Jiddispjaċini ngħid li minħabba l-mod kif qed tiġi trattata l-mozzjoni li għamilna aħna u li l-kabinett qed jgħid li mhux se titressaq għalissa, bir-rispett kollu qed ikompli jikkonferma li aħna l-membri ta’ l-oppożizzjoni għandna raġun meta qegħdin ngħidu li Għawdex għall-gvern m’huwiex prijorita` u li m’huwiex ġust illi l-poplu Għawdxi jiġi trattat b’tali mod li Għawdex qed jitħalla dejjem lura minkejja li għandna min għandu r-rieda li lil Għawdex jippromwovih u jmexxih ‘il quddiem.  Sfortunatament qed jispiċċa jbati l-poplu Għawdxi li qed ikun dejjem iktar ‘l isfel fl-aġenda ta’ dan il-gvern.  

Qabel nagħlaq nixtieq nitlob il-permess biex inqiegħed dokument fuq il-mejda tal-Kamra.   

  MR SPEAKER:  Hawn permess?  (Onor. Membri:  Iva)

Il-permess ingħata.

  ONOR. JUSTYNE CARUANA:  Sur President, inqiegħed fuq il-mejda tal-Kamra:

Kopja ta’ ittra mibgħuta mis-Segretarju Ġenerali tal-Partit Nazzjonalista fl-1 ta’ Settembru 1998 lill-President tas-Soċjeta` Filarmonika Leone, Victoria, Għawdex.

  MR SPEAKER:  Grazzi.  Aktar rimarki?  L-Onor. Anton Refalo.
  ONOR. ANTON REFALO:  Sur President, jien ukoll nixtieq nirringrazzja lis-soċjeta` filarmonika ta’ l-Astra, La Stella, għall-opra sabiħa li tellgħet, li għamlet ġieħ lill-poplu Għawdxi u li wriet għal darb’oħra dan x’inhu kapaċi jagħmel.  Huwa fatt importanti li t-teatru Astra kif inhu llum jagħmel ġieħ lill-poplu Għawdxi u naħseb li hemm bżonn li l-ministeru għal Għawdex jagħti aktar għajnuna mhux biss liż-żewġ soċjetajiet tal-banda li hemm fir-Rabat, imma hemm bżonn ukoll li din il-kultura nifirxuha fi rħula oħra, speċjalment fix-Xewkija u fis-Sannat.  Il-kultura m’hi prerogativa ta’ ħadd imma permezz tagħha l-poplu Għawdxi, u  indirettament anke t-turiżmu, jiġu ‘l quddiem.  Għalhekk hemm bżonn li naraw x’nagħmlu biex il-kultura nagħtuha spinta fl-irħula li dejjem jilmentaw - u naħseb bir-raġun - li l-gvern tramite l-ministru għal Għawdex la jagħtihom għajnuna finanzjarja u lanqas jagħtihom backing biex jagħmlu xi ħaġa li tkun għall-ġid tar-raħal tagħhom kif ukoll tal-poplu Għawdxi.  

Jien se nittratta din il-mozzjoni minn aspett differenti.  L-ewwelnett irrid nindirizza lilek, Sur President, u  nistaqsik domanda sempliċi.  Nixtieqek li tilluminani dwar jekk hemmx xi ħaġa fir-regolamenti fejn aħna l-membri parlamentari ma nistgħux niddiskutu din il-mozzjoni.  Għaliex qed nistaqsi dan?  Għaliex naħseb li l-fatt li din il-mozzjoni ddaħħlet fil-motion book ifisser li ġiet aċċettata u għalhekk naħseb li kellha tiġi diskussa.  Jien meta kont żgħir kelli ktieb li kien jismu “The Three Musketeers” li fih kienu jgħidu “all for one and one for all”.  Jien kont naħseb li n-naħa tal-gvern, speċjalment il-membri parlamentari Għawdxin, meta kienu jsibu quddiemhom mozzjoni bħal din kienu se jingħaqdu man-naħa ta’ l-oppożizzjoni biex flimkien ngħidu all for one and one for all sabiex niġġieldu b’vuċi waħda għall-ġid tal-poplu Għawdxi u għall-gżira tagħna.  Naħseb li dan huwa proġett li jagħmlu min jagħmlu u ġej minn fejn ġej huwa ta’ ġid għall-gżira Għawdxija u għar-raħal tar-Rabat għax iġib miegħu investiment turistiku, aktar u aktar meta għal dan il-proġett il-gvern ma kienx se jħallas ċenteżmu wieħed.  

Din m’hijiex l-ewwel darba li n-naħa tal-gvern kissret xi ħaġa li hija tajba għall-poplu Għawdxi.  Per eżempju, meta aħna pprovajna nagħmlu l-kunsill reġjonali għal Għawdex, li għall-ewwel darba kien se jagħti vuċi lil Għawdex u sens ta’ tmexxija, fejn l-affarijiet li għandhom x’jaqsmu ma’ Għawdex kienu se jiġu diskussi u deċiżi fil-gżira Għawdxija mill-Għawdxin stess, x’ġara?   Ġara li l-partit Nazzjonalista, dak iż-żmien fl-oppożizzjoni, tramite x-shadow minister tiegħu l-Onor. Austin Gatt għamel pandemonju sħiħ biex dan il-kunsill reġjonali għal Għawdex ma jaħdimx.  Dan ra kif għamel u qal lill-membri tiegħu fuq in-naħa ta’ l-oppożizzjoni biex ma jidhrux f’dan il-kunsill, bir-riżultat, nerġa’ ngħid, li Għawdex tilef ċans kbir li jkollna xi ħaġa li hija verament tal-gżira Għawdxija.  Naħseb li dan il-proġett juri li aħna l-ħames deputati Għawdxin m’aħniex kapaċi ningħaqdu biex meta jidħol l-interess ta’ Għawdex inkunu vuċi waħda favur il-gżira Għawdxija.  Jien ma nistax nifhem, bir-rispett kollu, kif l-Onor. Tonio Borg -  ma ninsewx li l-prim ministru meta kien segretarju ġenerali tal-partit Nazzjonalista kien wiegħed li se jwettaq il-proġett - jiġi jgħid li jqabbel dan il-proġett ma’ tinda taż-żwiemel jew inkella ma’ riżoluzzjoni dwar il-majjali.  Allaħares naslu f’din l-estremita` meta din hija mozzjoni li qed tħeġġeġ lill-Kamra ħalli tara kif tagħmel biex proġett bħal dan li qed insemmu jkun jista’ jsir.     

Naħseb li min  jagħmel dan juri kemm m’għandux għal qalbu l-gżira Għawdxija għaliex onestament il-Ministru Tonio Borg ma kellux għalfejn ixebbaħ din il-mozzjoni ma’ riżoluzzjonijiet dwar il-baqar u l-majjali.  Ma naħsibx li dan huwa l-mod kif għandek tagħmel il-politika għaliex aħna bħala partit Laburista nemmnu li dwar dak li hu tajjeb għal Għawdex, nerġa’ ngħid jiġi minn fejn jiġi u jagħmlu min jagħmlu, aħna lesti li nagħtu l-għajnuna lil kulħadd.  Il-membri parlamentari Nazzjonalisti tilfu ċ-ċans tad-deheb li kellhom li jesprimu l-opinjoni tagħhom favur din il-mozzjoni, anzi fid-diskussjoni li għamlu ma’ xulxin fil-parliamentary group qablu li din il-mozzjoni ma titressaqx fil-parlament.  U jien nixtieq nistaqsi jekk hemmx xi regolament li jgħidlek għaliex din il-mozzjoni m’għandhiex tidher fil-parlament.  Skond il-Ministru Tonio Borg riżoluzzjonijiet dwar il-baqar u l-majjali diġa` ġabu fil-parlament.  Allura  mozzjoni bħal din li terġa’ tagħti l-ħajja liċ-Ċittadella fil-gżira Għawdxija - fi żmienna konna għamilna s-sentinella, proġett tajjeb li tant kien qajjem liċ-Ċittadella - għaliex m’għandhiex tiġi fil-parlament?  Qalilna li indirettament qegħdin nindaħlu lill-MEPA.  Ejja ma ngħidux affarijiet bħal dawn!  

Sur President, meta dan l-aħħar il-prim ministru ltaqa’ mad-diriġenti ta’ La Stella u l-Aurora ma tkellimx b’dak il-mod, imma llum biex ma jurix il-pożizzjoni tiegħu ma jaqbillux iressaq din il-mozzjoni fil-parlament.   Dan huwa ħażin.  Dan huwa logħob bil-kliem li huwa ta’ detriment għall-gżira Għawdxija u jien nerġa’ nappella lill-membri parlamentari Nazzjonalisti sabiex igħidulna jekk humiex favur din il-mozzjoni u jekk iriduhiex tgħaddi, jekk iridux li dan il-proġett isir u jekk iridux li f’Għawdex jerġa’ jkollna spinta’ ‘l quddiem fil-qasam tat-turiżmu.   Aħna bħala partit Laburista ma noqogħdux ngħidu li morna u ltqajna ma’ dak u ma’ l-ieħor għax irridu l-voti.  L-istorja tgħallem.   Meta konna fil-gvern u kienet waslet l-elezzjoni ma qgħadniex nagħtu kas il-voti. Aħna ridna nagħmlu kunsill reġjonali għal Għawdex biex nagħtuh is-saħħa allavolja konna nafu li l-maġġoranza tas-sindki huma Nazzjonalisti. Allura issa għalfejn se joqogħdu jitkellmu bħat-tfal u jgħidu li morna niltaqgħu mal-kapitlu tal-katidral biex nakkwistaw il-voti?  Naħseb li dan m’huwiex il-mod, m’hijiex il-mentalita` u m’huwiex il-ġieħ kif wieħed jitkellem dwar Għawdex.  U jien nerġa’ nistaqsi għal mitt elf darba lit-tliet deputati Għawdxin – wara kollox meta jkun hemm xi ħaġa fl-Aurora jkunu minn ta’ quddiem jippożaw u jippoppaw sidirhom -  biex jgħidulna jekk hux veru li meta kienu fil-grupp parlamentari  huma stess qalu li ma jridux iressqu din il-mozzjoni. Nitlobhom jgħidulna jekk illum jaqblux fuq dan il-proġett.  Ara aħna għidna li naqblu ma’ dan il-proġett, imma m’għidniex li għax naqblu ma’ dan il-proġett sejrin niġġieldu mas-soċjeta` La Stella.  

Aħna lill-membri tas-soċjeta` La Stella ngħidulhom li jekk iridu l-għajnuna tagħna għal proġett tajjeb bħal dan, aħna bħala gvern alternattiv lesti li ngħinuhom, għax għandna l-kuxjenza soċjali u għax nemmnu li dak li hu għall-ġid ta’ Għawdex għandna nagħmluh. Aħna lesti li niltaqgħu u niddiskutu magħhom biex flimkien nagħmlu dak li huwa ta’ ġid għall-poplu Għawdxi.  Pero` sal-lum għadna ma nafux jekk il-ministru għal Għawdex  u dawk li jaqgħu taħt id-dekasteru tagħha jaqblux jew le fuq dan il-proġett. U hija skuża li qed niġu hawn u noqogħdu ngħidu li se nindaħlu lill-MEPA.  Dawn huma affarijiet redikoli għaliex jekk dawn huma affarijiet tajbin għall-ġid tal-poplu Għawdxi – anke l-prim ministru stess kien qal li huma tajbin - għandna nagħmluhom.  

Sur President,  f’dan il-parlament ninsabu ħames membri parlamentari Għawdxin, imma kemm ilni hawn qatt ma ngħaqadna flimkien u tkellimna b’vuċi waħda, għax kulħadd jimxi għal rasu u jiġbed il-karru tal-partit politiku tiegħu. Illum qegħdin inbatu l-konsegwenza ta’ l-aġir tagħna u dan huwa ħażin ħafna għaliex mhux aħna qegħdin inbatu imma qiegħed ibati Għawdex, dak illi tant iġġelidna għalih u konna niftaħru f’dan il-parlament li Għawdex huwa l-vetrina ta’ Malta.  Illum, kif kont tgħid int stess, Sur President, Għawdex huwa s-Cinderella ta’ Malta għax l-Għawdxin saru ċittadini tat-tieni klassi.  Il-prim ministru biex jakkwista l-voti qabel l-elezzjoni kien bagħat ittra lill-membri tas-soċjeta` Leone fejn qalilhom li hu jemmen f’dan il-proġett u wegħidhom li meta jkun fil-gvern jagħmel dan il-proġett, imma llum ma tkellimx.  Imbagħad jiġi l-leader of the House u jqabbel din il-mozzjoni ma’ riżoluzzjonijiet dwar il-majjali u l-baqar u għax skond hu qed nindaħlu lill-MEPA din il-mozzjoni ma jridx  iressaqha fil-parlament.  Għalhekk jien ngħidlu:  B’min trid tidħak, Ministru Borg?  Nirringrazzjak.

  MR SPEAKER:  Grazzi.  Il-Kamra hija aġġornata għal għada l-Erbgħa, 2 ta’ Novembru 2005 fis-6.00p.m. bl-aġenda kif komunikata mill-ministru.

Fid-9.30 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORALI MWIEĠBA BIL-MIKTUB 
DONAZZJONIJIET  

13880. L-ONOR. JASON AZZOPARDI  staqsa lill-Viċi Prim Ministru u Ministru tal-Ġustizzja u Intern: Jista’ il-Viċi Prim Ministru jgħid liema huma l-istati barranin li taw donazzjoni f'apparat lid-dipartiment tal-protezzjoni ċivili f'dawn l-aħħar snin?
  ONOR. TONIO BORG:  Stati barranin li taw donazzjoni f'apparat lid-dipartiment tal-protezzjoni ċivili huma l-Italja u l-Istati Uniti ta’ l-Amerika. Hemm ukoll istituzzjonijiet li taw apparat u taħriġ, u cioe’ l-international atomic energy agency kif ukoll l-organisation for the prohibition of chemical weapons. 
KORP TAL-PULIZIJA  

13881. L-ONOR. JASON AZZOPARDI  staqsa lill-Viċi Prim Ministru u Ministru tal-Ġustizzja u Intern: Jista’ il-Viċi Prim Minsitru  jgħid kemm spetturi hemm fil-korp tal-pulizija?
  ONOR. TONIO BORG:  Fil-korp tal-pulizija hemm 89 spettur.
AWTORITA' TAD-DJAR 

14972. L-ONOR. STEFAN BUONTEMPO  staqsa lill-Ministru tal-Familja u Solidarjeta' Soċjali: Tista' il-Ministru tgħid x'funzjoni għandu l-uffiċċju ta' riċerka ta' l-awtorita' tad-djar?  Min hu involut f'dan l-uffiċċju?  Minn min jitmexxa?  Tista' tpoġġi fuq il-mejda tal-Kamra s-CV ta' kull wieħed u waħda mill-persuni li jaħdmu f'dan l-uffiċċju?  Tista’ tgħid meta daħlu ma' l-awtorita' tad-djar u jekk humiex full-timers jew part-timers?
  ONOR. DOLORES CRISTINA:  It-taqsima ta’ riċerka fi ħdan l-awtorita’ tad-djar hi responsabbli għal xogħol ta’ riċerka, għal  rakkmandazzjonijiet dwar l-introduzzjoni ta’ policies ġodda u għal komunikazzjoni/public relations.

Iż-żewġ uffiċjali responsabbli minn din it-taqsima huma Audrey Ellul u Karin Grech li bdew jaħdmu ma’ l-awtorita’ fl-2003 u l-2004 rispettivament.  It-tnejn huma mpjegati full-time,  għalkemm ta’ l-aħħar taħdem b’reduced hours.

Kopja tas-CVs ta’ dawn l-impjegati qed titpoġġa fuq il-mejda tal-Kamra.
PERSUNI ILLITTERATI

14977. L-ONOR. CARMELO ABELA  staqsa lill-Ministru ta' l-Edukazzjoni, Żgħażagħ u Impjiegi: Jista’ il-Ministru jgħid kemm hawn nies illitterati? Kemm minnhom huma ta’ l-eta` ta’ l-iskola u kemm hemm li għandhom bejn 17 u 25 sena?
  ONOR. LOUIS GALEA:  Risposta ċara tkun tista' tingħata wara li jsir iċ-ċensiment nazzjonali lejn l-aħħar ta' din is-sena.
FREEDOM OF INFORMATION ACT

14978. L-ONOR. CARMELO ABELA  staqsa lill-Prim Ministru u Ministru tal-Finanzi: Jista’ il-Prim Ministru jgħid meta beħsiebu l-gvern jintroduċi freedom of information act, kif hemm fil-maġġoranza l-kbira tal-pajjiżi membri ta’ l-Unjoni Ewropea?
 ONOR. LAWRENCE GONZI:  Il-gvern hu intenzjonat li sa l-aħħar ta’ Ottubru tas-sena d-dieħla jkun ippubblika bħala white paper abbozz ta’ liġi dwar l-aċċess liberu għall-informazzjoni.
CHILDREN ALLOWANCE 

14979. L-ONOR. CARMELO ABELA  staqsa lill-Ministru tal-Familja u Solidarjeta' Soċjali: Tista’ il-Ministru tgħid kemm hawn ommijiet xebbiet  jirċievu ċ-children allowance? Kemm minnhom huma fl-eta` ta’ l-iskola?
  ONOR. DOLORES CRISTINA:  Hawn 1,433 omm xebba li qed jirċievu ċ-children allowance,   b’għaxra minnhom fl-eta’ ta’ l-iskola.
TWELID TA' TRABI 

14980. L-ONOR. CARMELO ABELA  staqsa lill-Ministru tas-Saħħa, Anzjani u Kura fil-Komunita': Jista’ il-Ministru jgħid kemm trabi twieldu lil ommijiet xebbiet matul din is-sena? Jista’ jgħid kemm kellhom  żmien l-iżgħar u  l-akbar? Kemm kien hemm twelid simili mill-2000?
  ONOR. LOUIS DEGUARA:  Bejn l-ewwel ta' Jannar u l-aħħar ta' Awissu 2005 ġew reġistrati li twieldu 484 tarbija lil ommijiet xebbiet, bl-iżgħar omm ta’ 14-il sena u l-ikbar omm ta’ 43 sena. 

In-numru ta' twelid simili mill-2000 hu kif ġej:

	      Sena
	Trabi

	2000
	429

	2001
	487

	2002
	561

	2003
	675

	2004
	704


JUNIOR COLLEGE

14981. L-ONOR. CARMELO ABELA  staqsa lill-Ministru ta' l-Edukazzjoni, Żgħażagħ u Impjiegi: Jista’ il-Ministru jgħid kemm studenti hemm jattendu l-junior college u s-sixth form ta’ l-iskejjel indipendenti u tal-knisja?
  ONOR. LOUIS GALEA:  L-informazzjoni mitluba hi kif tidher hawn taħt:
	

	Subien
	Bniet

	Junior college
	1,329
	1,932

	Skejjel tal-knisja
	   331
	  324

	Skejjel indipendenti
	     46
	    29


SKOLA GIOVANNI CURMI TAN-NAXXAR

14982. L-ONOR. CARMELO ABELA  staqsa lill-Ministru ta' l-Edukazzjoni, Żgħażagħ u Impjiegi: Jista’ il-Ministru jgħid kemm studenti hemm jattendu l-iskola Giovanni Curmi tan-Naxxar? Kemm hemm minnhom li daħlu għall-ewwel darba?  Kemm hemm minnhom li ġejjin minn skejjel indipendenti jew tal-knisja? Dawn huma kollha intitolati għall-istipendju? X’jieħdu?
  ONOR. LOUIS GALEA:  In-numru ta' studenti li jattendu l-iskola sekondarja ogħla Giovanni Curmi huwa ta' 1,600 – bniet 900  u subien 700 - bin-numru ta' dawk li daħlu għall-ewwel darba fl-iskola ilaħħaq l-1,077.  Intitolati għall-istipendju stabilit bir-regolamenti hemm 1,300 student.

In-numru ta' studenti li rreġistraw f'din l-iskola f'Ottubru 2005 u li ġejjin minn skejjel indipendenti u tal-knisja huwa ta' 260.
TNEĦĦIJA TA’ ARBLU TAD-DAWL

14991. L-ONOR. STEFAN BUONTEMPO  staqsa lill-Ministru għall-Investiment, Industrija u Teknoloġija ta' l-Informazzjoni: B'riferenza għat-tweġiba ta' mistoqsija parlamentari 14808, jista' il-Ministru jgħid meta saret l-applikazzjoni biex jinħareġ il-permess meħtieġ għat-trinka meta s-sidien tal-garage ilhom aktar minn tliet snin jistennew biex jitneħħa  l-arblu?
  ONOR. AUSTIN GATT:  It-talba biex isir ix-xogħol imsemmi saret madwar sentejn ilu iżda l-proċess beda riċentement, skond il-priorita’ li ngħata.  Il-kuntrattur tat-trinek qiegħed jipproċessa l-permess u malli jinħareġ ikun jista' jagħti bidu għal dan ix-xogħol.
BUS SHELTER F’ĦAŻ-ŻABBAR 

15048. L-ONOR. STEFAN BUONTEMPO  staqsa lill-Ministru għall-Iżvilupp Urban u t-Toroq: B'riferenza għat-tweġiba ta' mistoqsija parlamentari 14852, jista' il-Ministru jispjega x'irid ifisser bil-kliem "fuq bażi umanitarja", meta ħafna residenti qed iħossuhom minsija minħabba li jridu jimxu mhux ħażin biex jagħmlu użu mit-trasport pubbliku?  Fejn qed jiġi propost li jsir il-bus shelter?  Kemm huwa possibbli li titpoġġa fuq il-mejda tal-Kamra l-pjanta proposta?
  ONOR. JESMOND MUGLIETT:  L-awtorita' dwar it-trasport qed tfassal pjanti ġodda sabiex il-bus shelter jitqiegħed b'mod li jkun hemm titjib fis-sigurta’ u l-immaniġjar tat-traffiku. Ir-residenti mhux talli mhumiex minsija talli l-pjani jieħdu in konsiderazzjoni l-aspetti kollha affettwati mix-xogħlijiet proposti.

Il-pjanti  jitpoġġew fuq il-mejda tal-Kamra hekk kif ikunu lesti. 
TOURISM ZONE CO-ORDINATOR GĦAL GĦAWDEX

15067. L-ONOR. EVARIST BARTOLO  staqsa lill-Ministru għat-Turiżmu u Kultura: Jista' il-Ministru jgħid x'inizjattivi ttieħdu s'issa mill-awtorita' tat-turiżmu biex Għawdex jiġi miżmum aħjar bħala zona turistika? Għaliex dan ix-xogħol qed tikkonsidrah persuna waħda biss għall-gżira kollha, minflok għal żoni speċifiċi bħal Marsalforn u x-Xlendi?
  ONOR. FRANCIS ZAMMIT DIMECH:  Inħatar tourism zone co-ordinator mgħejjun mill-uffiċċju ta' l-MTA f'Għawdex, peress li huwa l-ħsieb ta' l-awtorita' illi jkollna persuna b'mod permanenti biex tieħu ħsieb il-gżira Għawdxija. 

Tajjeb li wieħed isemmi li l-MTA torganizza b’mod regolari laqgħat f'Għawdex mal-ministeru għal Għawdex flimkien ma' rappreżentanti ta’ l-MHRA u l-GTA fuq programmi ta' azzjoni.
VJAĠĠI MAL-GOZO CHANNEL 

15068. L-ONOR. EVARIST BARTOLO  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm nies ivvjaġġaw mal-Gozo Channel bejn Jannar u Settembru fis-snin 2003, 2004 u 2005? 
  ONOR. AUSTIN GATT:  L-informazzjoni mitluba qed titpoġġa fuq il-mejda tal-Kamra. 
FONDI STRUTTURALI GĦAL GĦAWDEX

15069. L-ONOR. EVARIST BARTOLO  staqsa lill-Ministru għal Għawdex: Tista' il-Ministru tgħid x'hemm bħala proposti fi proġetti għal Għawdex mill-fondi ta' l-Unjoni Ewropea fil-budget 2007-2013? Liema għaqdiet u  korpi kostituti ġew ikkonsultati fit-tfassil ta' dawn il-proposti?
  ONOR. GIOVANNA DEBONO:  Il-proċess ta’ programmazzjoni tal-fondi strutturali u tal-fond ta’ koeżjoni għall-perijodu 2007-2013 wasal fl-istadju ta’ formulazzjoni tad-dokument ta' qafas ta' riferenza strategika nazzjonali. Dan il-qafas strateġiku huwa bbażat fuq erba’ prioritajiet ġenerali ewlenin li huma:  il-kompetittivita’  u l-intrapriża, l-ambjent, l-aċċessibilita’ u l-infrastruttura u l-qasam tax-xogħol u l-inklużjoni soċjali.  Fil-bidu ta’ l-2006 dan il-pjan strateġiku nazzjonali se jkun qed jipprovdi l-qafas ta’ sejħa uffiċjali għal proġetti,  sewwa fil-każ ta’ Malta kif ukoll ta' Għawdex, li jkunu jistgħu jiġu ko-finanzjati mill-Unjoni Ewropea għas-snin 2007-2013.

L-istess kif ġara f'Malta, f'Ghawdex diġa’ inbeda l-proċess ta’ konsultazzjoni mal-partijiet interessati biex dawn jagħtu l-kontribut tagħhom dwar prioritajiet u proġetti għal Għawdex, sewwa fl-ambitu tas-settur pubbliku  kif ukoll fis-settur privat u nista’ ngħid li fit-28 ta’ Settembru, 2005 fil-ministeru għal Għawdex saret laqgħa ta’ konsultazzjoni, fejn ġew mistiedna l-istakeholders Għawdxin.
PROĠETTI PUBBLIĊI F’GĦAWDEX  

15070. L-ONOR. EVARIST BARTOLO  staqsa lill-Ministru għal Għawdex: Tista' il-Ministru tgħid xi progress sar s'issa f'Għawdex f’dak li huwa twettiq ta' proġetti pubbliċi bil-fondi ta' l-Unjoni Ewropea?  Kemm intnefaq f'kull każ?  Se jilħqu jsiru fiż-żmien ippjanat?
  ONOR. GIOVANNA DEBONO:  Il-progress li sar f’Għawdex bit-twettiq ta’ proġetti pubbliċi bil-fondi ta’ l-Unjoni Ewropea  hu kif jidher hawn taħt:

*A training institute for the tourism industry in Gozo - l-ewwel offerta ngħatat u beda x-xogħol  filwaqt li l-offerti l-oħra qegħdin fil-fażi ta’ preparazzjoni;

*Extension of the centre for art and crafts and the setting-up of a crafts development centre - l-ewwel żewġ offerti ngħataw u sar ix-xogħol filwaqt li żewġ offerti oħra ġew ippubblikati;

*Gozo museum of archeology display project - wara li ntemm il-proċess kollu b’konnessjoni ma’ l-offerta, ingħatat l-ordni biex jinbeda x-xogħol;

*San Lawrenz Road, Victoria  - iż-żewġ offerti qegħdin quddiem id-dipartiment tal-kuntratti u jinsabu fil-fażi finali;

Niche tourism for the Island of Gozo - l-ewwel offerta ngħatat u beda x-xogħol filwaqt li l-offerti l-oħra qegħdin fil-fażi ta’ preparazzjoni;

*Restoration of Xlendi Road - l-ewwel offerta ġiet ippubblikata filwaqt li l-offerta l-oħra qiegħda quddiem id-dipartiment tal-kuntratti;

*ETC Gozo courses and schemes - ix-xogħol fuq dan il-proġett beda;

*Craft courses for sustainable careers in Gozo - l-offerta qiegħda quddiem id-dipartiment tal-kuntratti u tinsab fil-fażi finali;

*University of Malta,  Gozo centre courses - l-offerti ngħataw u l-applikazzjonijiet għall-korsijiet li ser jibdew f’Diċembru bdew jintlaqgħu;

*Reconstruction of road from Mġarr to heliport junction - l-offerta għax-xogħlijiet qiegħda fil-fażi finali;

*Works in connection with the restoration of Ġgantija Temples - ix-xogħol fuq dan il-proġett tlesta; u 

*Urban waste water treatment - l-offerta ngħatat u saret a full development application lill-MEPA. 

Il-pagamenti qed isiru skond l-iskeda tal-pagamenti indikata f’kull kuntratt rispettiv u l-proġetti se jsiru fiż-żmien ippjanat.
ĦADDIEMA GĦAWDXIN

15071. L-ONOR. EVARIST BARTOLO  staqsa lill-Ministru għal Għawdex: Tista' il-Ministru tgħid kemm kien hemm ħaddiema fil-qasam tal-manifattura u fil-qasam tat-turiżmu f’Għawdex bejn Jannar u Settembru fis-snin 2003, 2004 u 2005?
  ONOR. GIOVANNA DEBONO:  Nitlob lill-Onor. Interpellant jagħmel il-mistoqsija tiegħu lill-ministru konċernat.
YACHT MARINA F’GĦAWDEX

15072. L-ONOR. EVARIST BARTOLO  staqsa lill-Ministru għall-Kompetittivita' u Komunikazzjoni: Jista' il-Ministru jgħid l-awtorita' marittima  f’liema portijiet f'Għawdex identifikat li tista’ issir yacht marina  barra dik użata bħalissa?  Jekk ma sarx eżerċizzju simili, jista’ il-Ministru jara li jsir?
  ONOR. ĊENSU GALEA:  Skond il-yachting subject study li sar mill-MEPA flimkien ma' l-awtorita' marittima fl-1996, kien ġie identifikat li f'Għawdex tista' titkabbar il-marina eżistenti fuq in-naħa ta' barra tal-breakwater, lejn in-naħa magħrufa bħala Tal-Ħawlija.  

Minbarra dan  hemm talba għall-bini ta' yacht marina fil-limiti tal-Qala.
UNACCOUNTED FOR WATER

15129. L-ONOR. CHARLES BUHAGIAR  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'inhu l-persentaġġ ta' unaccounted for water għal din is-sena?  Kemm kien dan il-persentaġġ matul dawn l-aħħar ħames snin?  X’qed jikkontribwixxi għal dan it-telf ta' ilma?
  ONOR. AUSTIN GATT:  L-informazzjoni mitluba qed titpoġġa fuq il-mejda tal-Kamra.
TURBINI TAL-POWER STATIONS 

15130. L-ONOR. CHARLES BUHAGIAR  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'inhi l-effiċjenza ta' kull turbina li hemm fil-power stations tal-Marsa u ta' Delimara?
  ONOR. AUSTIN GATT: L-informazzjoni mitluba qed titpoġġa fuq il-mejda tal-Kamra. 
STREET LIGHTING 

15131. L-ONOR. CHARLES BUHAGIAR  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hu l-persentaġġ tal-konsum ta' l-elettriku mill-produzzjoni kollha ta' l-elettriku ġenerata fil-pajjiż sabiex jiddawlu t-toroq, kemm lokali kif ukoll arterjali?
  ONOR. AUSTIN GATT:  Ninsab informat li l-persentaġġ tal-konsum tad-dawl tat-toroq jammonta għal 1.31% mill-konsum totali.
IMPORTAZZJONI TA' FUEL 
15132. L-ONOR. CHARLES BUHAGIAR  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 14946 u jgħid jekk jitħallasx dazju, sisa jew VAT fuq l-importazzjoni ta’ fuel mill-Enemalta?  Għal kemm kienu jammontaw dawn ir-rati ta' taxxi għas-snin 2000, 2001, 2002, 2003, 2004 u 2005 sal-lum?

  ONOR. AUSTIN GATT:  Risposta tingħata f'xi seduta oħra.
VILLA RUNDLE 

15133. L-ONOR. CHARLES BUHAGIAR  staqsa lill-Ministru għal Għawdex: Tista' il-Ministru tikkonferma jekk inbiegħetx xi parti minn Villa Rundle, fir-Rabat Għawdex lill-iżviluppatur tal-proġett fuq is-sit tal-lukanda Duke of Edinburgh?
  ONOR. GIOVANNA DEBONO:  Ir-risposta hi fin-negattiv.
KONKATIDRAL TA' SAN GWANN

15135. L-ONOR. CHARLES BUHAGIAR  staqsa lill-Prim Ministru u Ministru tal-Finanzi: B'riferenza għax-xogħol li qiegħed isir mill-fondazzjoni għall-konkatidral ta' San Gwann, jista' il-Prim Ministru jikkonferma jekk tqabbadx xi konsulent barrani għad-disinn tad-dawl tal-katidral?  Fuq liema kriterji ġiet magħżula din il-persuna?  Saret sejħa għall-provvista ta' dan is-servizz?  Il-persuna magħżula għandha xi konnessjoni ma' xi ditta li tissupplixxi l-lighting  fittings?
  ONOR. LAWRENCE GONZI:  Jien informat li l-fondazzjoni tal-konkatidral ta’ San Ġwann fil-fatt talbet quotations għall-proġett tad-disinn ta’ l-illuminazzjoni għall-knisja konkatidrali u l-oratorju anness magħha lid-ditti ITC-Metalspot s.p.a., Stefano Dall’Osso lighting designer, FRAU 18-08 u  Elektra Ltd, iżda din ta’ l-aħħar iddeċidiet illi ma tissottomettix quotation għal dan ix-xogħol.

Id-deċiżjoni tal-kunsill tal-fondazzjoni biex tintgħażel il-quotation ta’ l-Ing. Stefano Dall’Osso ittieħdet abbażi ta’ l-esperjenza professjonali tiegħu fil-qasam tad-disinn ta’ l-illuminazzjoni f’uħud mill-aktar knejjes importanti fl-Italja u fl-Ewropa, kif jixhdu s-CV u l-katalgu tax-xogħlijiet tiegħu.  Dall’Osso huwa speċjalizzat fl-illuminazzjoni tal-knejjes waqt iċ-ċelebrazzjoni liturġika, skond l-istandards maħruġa mill-Kummissjoni Episkopali ta’ l-Italja u tal-Vatikan.

L-Ing. Dall’Osso jiddisinja huwa nnifsu l-lighting fittings għal diversi ditti importanti ġewwa l-Italja  peress li hu espert f’dan il-qasam.

IMPORTAZZJONI TA’ LAĦAM 

15154. L-ONOR. NOEL FARRUGIA  staqsa lill-Ministru għall-Affarijiet Rurali u Ambjent: Jista' il-Ministru jgħid kemm kienet l-importazzjoni ta’ laħam aħmar tal-baqra minn pajjiżi ta´ l-Unjoni Ewropea matul dawn l-aħħar ħames snin, inkluż l-ewwel disa’ xhur ta' din is-sena?
  ONOR. GEORGE PULLICINO:  Tweġiba tingħata f’xi seduta oħra.
IMPORTAZZJONI TA’ LAĦAM 

15155. L-ONOR. NOEL FARRUGIA  staqsa lill-Ministru għall-Affarijiet Rurali u Ambjent: Jista' il-Ministru jgħid kemm kienet l-importazzjoni tal-laħam ta' l-għoġol  mill-pajjiżi ta’ l-Unjoni Ewropea matul dawn l-aħħar ħames snin, inkluż l-ewwel disa’ xhur ta' din is-sena?

  ONOR. GEORGE PULLICINO:  Tweġiba tingħata f’xi seduta oħra.
IMPORTAZZJONI TA’ LAĦAM 

15156. L-ONOR. NOEL FARRUGIA  staqsa lill-Ministru għall-Affarijiet Rurali u Ambjent: Jista' il-Ministru jgħid kemm kienet l-importazzjoni tal-laħam tal-ħaruf mill-pajjiżi ta’ l-Unjoni Ewropea matul dawn l-aħħar ħames snin, inkluż l-ewwel disa’ xhur ta' din is-sena?

  ONOR. GEORGE PULLICINO:  Tweġiba tingħata f’xi seduta oħra.
ILMA TAX-XITA  

15167. L-ONOR. CHRIS AGIUS  staqsa lill-Ministru għar-Riżorsi u Infrastruttura: Jista' il-Ministru jara x'jista' isir sabiex numru ta' familji li joqogħdu x-xatt tal-Kalkara ma jibqgħux jegħrqu ma' kull ħalba xita li tagħmel?
  ONOR. NINU ZAMMIT:  Nirriferi lill-Onor. Interpellant għat-tweġiba ta’ mistoqsija parlamentari 14834.
SKOLA G.  DESPOTT F’BORMLA  

15168. L-ONOR. CHRIS AGIUS  staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'xogħlijiet ta' manutenzjoni saru fl-iskola G. Despott f'Bormla tul il-vaganzi tas-sajf?
  ONOR. LOUIS GALEA:  Informat li tul il-vaganzi tas-sajf saret manutenzjoni ordinarja fl-iskola G. Despott f'Bormla.
BAĊIR NRU. 1

15170. L-ONOR. CHRIS AGIUS  staqsa lill-Ministru għall-Iżvilupp Urban u t-Toroq: Jista' il-Ministru jgħid kemm hemm li wrew interess fix-xogħol tal-baċir Nru 1?  Min huma?
  ONOR. JESMOND MUGLIETT:  L-informazzjoni mitluba tingħata f'seduta oħra.
BUST TA’ COTONER

15171. L-ONOR. CHRIS AGIUS  staqsa lill-Ministru għat-Turiżmu u Kultura: Jista' il-Ministru jgħid x'sar minnu l-bust tal-bronze tal-Gran Mastru Cotoner li kien f'Notre Dame Gate? Jista' jgħid x'inhu l-ħsieb ta' x'ser isir minnu u fejn se jitpoġġa? 
  ONOR. FRANCIS ZAMMIT DIMECH:  Ninsab informat li l-bust tal-bronze tal-Gran Mastru Cotoner li jinsab fuq il-faċċata ta' Bieb is-Sultan, ilu għal dawn l-aħħar xhur jiġi restawrat fiċ-ċentru tar-restawr ġewwa Bighi. Huwa l-ħsieb tal-fondazzjoni wirt artna li taħt il-kustodja tagħha jinsab Bieb is-Sultan fil-Birgu, li darba x-xogħol fuqu jkun lest dan jerġa' jitqiegħed fejn kien.
DJAR TA' L-ANZJANI 

15172. L-ONOR. CHRIS AGIUS  staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid x'iridu jħallsu anzjani residenti f'homes taħt il-private public partnership?
 ONOR. LOUIS DEGUARA:  Ninforma lill-Onor. Interpellant li l-kontribuzzjoni dovuta mill-anzjani residenti f'homes  taħt il-private public partnership scheme tiġi komputata hekk: 60% minn kull pensjoni, benefiċċju, għajnuna soċjali, bonus jew allowance li jirċievi nett mit-taxxa fuq id-dħul; u 60% minn kull qligħ ieħor li jkun irċieva matul is-sena kalendarja minnufih qabel is-sena li fiha ssir l-istima ta' qligħ ieħor nett mit-taxxa fuq id-dħul.

Jitqies ukoll il-valur ta' kull proprjeta' (eskluża d-dar ta' residenza/residenza tas-sajf). Il-valur ta' din il-proprjeta' immobbli urbana jkun trattat bħala li jipprovdi qligħ fis-sena ekwivalenti għal 5.5% tal-valur kapitali.

Il-kontribuzzjoni li ssir mir-residenti m'għandhiex tkun waħda tali li tħalli lir-residenti b'inqas minn Lm600 fis-sena għad-dispożizzjoni tagħhom, meta qabel ma daħlet din il-miżura l-anzjani kien jibqgħalhom Lm550.  
BASTIMENTI  FIT-TARZNA  

15174. L-ONOR. CHRIS AGIUS  staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm vapuri daħlu  għat-tiswija fit-tarzna matul l-2005?  Kemm dam kull vapur?
  ONOR. AUSTIN GATT:  Jien informat li n-numru ta' vapuri li daħlu t-tarzna għat-tiswijiet kien ta' 107. It-tul ta' żmien li kull vapur dam għat-tiswijiet ivarja skond ix-xogħol, informazzjoni meqjusa bħala kummerċjalment konfidenzjali.
BDIEWA, RAĦĦALA U SAJJIEDA 

15182. L-ONOR. ANTON REFALO  staqsa lill-Ministru għal Għawdex: Tista' il-Ministru tgħid kemm kien in-numru ta' bdiewa, raħħala u sajjieda Għawdxin fl-aħħar ta' kull sena mill-1999 'il hawn?  Jista’ jagħti l-eta' tagħhom?  Kemm kien id-dħul tagħhom kull sena fl-istess perijodu?  

Tista’ il-Ministru tgħid kemm kien hemm raba' tinħadem fl-aħħar ta' kull sena,  bid-daqs u t-tip tagħha?  

X'kien il-volum ta' laħam frisk taċ-ċanga, majjal u broilers prodotti f'Għawdex li nqatlu fil-biċċeriji tal-gvern u tal-privat f'Malta u Għawdex mill-1999 sal-lum?  

X'kien il-volum ta' frott u ħaxix frisk prodott f'Għawdex u mibjugħ fi swieq organizzati f'Malta u Għawdex mill-1999 'il hawn?  

Kemm kien il-volum ta' ħalib frisk prodott f'Għawdex mill-1999 'il hawn?
ONOR. GIOVANNA DEBONO:  Jien informata li n-numru ta’ bdiewa, raħħala u sajjieda f’Għawdex kien hekk fis-snin imsemmija:

	Sena
	Bdiewa/Raħħala
	Sajjieda

	1999
	
	349

	2000
	
	347

	2001
	2841
	352

	2002
	3039
	382

	2003
	3537
	404

	2004
	3198
	401

	2005 
	3370
	395


*sal-31 ta’ Ottubru

Għas-snin 1999 u 2000 ma kenitx tinżamm statistika dwar bdiewa u raħħala.  Iċ-ċifra ta’ bdiewa u raħħala għas-sena 2001 hija skond l-uffiċċju nazzjonali ta’ l-istatistika,  maqsuma fi gruppi ta’ eta’ kif jidher hawn taħt.

	Iżgħar minn 19 sena
	  6
	  28

	Minn 20 sa 29 sena
	21
	105

	Minn 30 sa 39 sena
	53
	325

	Minn 40 sa 49 sena
	68
	597

	Minn 50 sa 59 sena
	54
	640

	Minn 60 sa 69 sena
	12
	484

	Aktar minn 69 sena
	  3
	445


Għas-snin l-oħra ma kenitx tinżamm statistika maqsuma bl-eta’ minħabba li l-uniku ċensiment li sar mill-uffiċċju nazzjonali ta’ l-istatistika fil-perijodu 1999-2005 kien għas-sena 2001.

Dwar sajjieda ma tinżammx statistika maqsuma skond l-eta’ u lanqas dwar id-dħul tal-bdiewa, raħħala u sajjieda.  

Dwar raba’ li jinħadem, irrid ngħid li skond l-aħħar ċensiment li sar mill-uffiċċju nazzjonali ta’ l-istatistika fis-sena 2001 l-art agrikola kienet tammonta għal 2,226 ettaru, maqsuma f’135 ettaru ta’ raba’ saqwi, 1,813-il ettaru ta’ raba’ bagħli u 278 ettaru ta’ raba’ mogħxa.   Fl-2003, skond il-farm structure survey maħruġ mill-istess uffiċċju, l-art agrikola kienet tammonta għal 2,309 ettaru.

Irrid ngħid ukoll li skond l-uffiċċju nazzjonali ta’ l-istatistika, il-volum f’tunnellati  ta’ ċanga,  majjal u tiġieġ tas-simna prodott u maqtul f’Għawdex huwa kif ġej:

	Sena
	    Ċanga
	Majjal
	Tiġieġ tas-simna

	1999*
	90
	452
	-

	2000*
	86
	450
	-

	2001
	54
	515
	1479

	2002
	75
	554
	1630

	2003
	89
	520
	1791

	2004
	37
	159
	1448


*Għas-snin 1999-2000 ma ġietx ippubblikata statistika dwar tiġieġ tas-simna.

Il-volum f’tunnellati ta’ frott u ħaxix frisk prodott f’Għawdex u mibjugħ fis-swieq organizzati f’Malta u Għawdex kien hekk:

	Sena
	Piż

	1999
	1,615

	2000
	6,932

	2001
	7,382

	2002
	7,901

	2003
	8,038

	2004
	6,970

	2005*
	5,253


*sal-31 ta' Ottubru.
*ma jinkludix il-bejgħ fil-pitkalija ta' Malta.

Il-volum ta’ ħalib frisk prodott f’Għawdex kien:

	Sena
	Glalen

	1999
	2474835

	2000
	2460024

	2001
	2506938

	2002
	2404712

	2003
	2370928

	2004
	2496599

	2005*
	1426445


*sat-30 ta’ Settembru

TRASFERIMENT TA' RESIDENZA MINN MALTA GĦAL GĦAWDEX

15183. L-ONOR. ANTON REFALO  staqsa lill-Ministru għal Għawdex: Tista' il-Ministru tgħid kemm mill-persuni li ttrasferew ir-reġistrazzjoni tar-residenza tagħhom minn Malta għal Għawdex mill-1999 sal-lum, qed jaħdmu f'Għawdex?
  ONOR. GIOVANNA DEBONO:  Nitlob lill-Onor. Interpellant jagħmel il-mistoqsija tiegħu lill-ministru konċernat .
DJAR GĦALL-ANZJANI F’GĦAWDEX  

15184. L-ONOR. ANTON REFALO  staqsa lill-Ministru għal Għawdex: Tista' il-Ministru tgħid x'għajnuna ta l-gvern mill-1999 'il hawn lid-djar għall-anzjani li joperaw fis-settur privat f'Għawdex?
  ONOR. GIOVANNA DEBONO:  L-informazzjoni mitluba qed titpoġġa fuq il-mejda tal-Kamra. 
ATTIVITA’ SPORTIVA F’GĦAWDEX 

15185. L-ONOR. ANTON REFALO  staqsa lill-Ministru għal Għawdex: Tista' il-Ministru tgħid liema huma l-attivitajiet sportivi u organizzazzjonijiet sportivi Għawdxin li ngħataw għajnuna finanzjarja mill-gvern mill-1990 sal-lum?  Kemm kienet l-għajnuna mogħtija għal kull attivita' u lil kull organizzazzjoni?
 ONOR. GIOVANNA DEBONO:  L-informazzjoni mitluba qed titpoġġa fuq il-mejda tal-Kamra.
POPOLAZZJONI TA' MALTA U GĦAWDEX

15186. L-ONOR. ANTON REFALO  staqsa lill-Prim Ministru u Ministru tal-Finanzi: B’riferenza għat-tweġiba ta' mistoqsija parlamentari 14727, jista’ il-Prim Ministru  jgħid kemm kienet f'termini assoluti l-popolazzjoni attiva ekonomikament f'Malta u Għawdex?  Kemm kienet il-popolazzjoni tax-xogħol f'Malta u Għawdex?  Jista' jagħti din l-informazzjoni maqsuma  f'irġiel u nisa?
  ONOR. LAWRENCE GONZI:  L-informazzjoni mitluba qed titpoġġa fuq il-mejda tal-Kamra. 

PROPRJETA' PRIVATA  

15187. L-ONOR. ANTON REFALO  staqsa lill-Prim Ministru u Ministru tal-Finanzi: B’riferenza għat-tweġiba ta' mistoqsija parlamentari 14874, jista'  il-Prim Ministru jgħid x'kien l-istock ta' djar taħt kull kategorija, lokalita' lokalita f'Għawdex u bħala figura totali nazzjonali?
  ONOR. LAWRENCE GONZI:  Ninforma lill-Onor Interpellant li t-tagħrif għal Għawdex jidher fit-tabella li qed titpoġġa fuq il-mejda tal-Kamra.  

Iċ-ċifra totali ta’ stock ta’ djar fil-gżejjer Maltin skond iċ-ċensiment ta’ l-1995 kienet ta’ 155,202, b’15,448 minnhom f’Għawdex u Kemmuna.
SERVIZZ VETERINARJU 

15204. L-ONOR. NOEL FARRUGIA  staqsa lill-Ministru għall-Affarijiet Rurali u Ambjent: Jista' il-Ministru jgħid kemm hu n-numru ta' proċessuri f'Malta u Għawdex li għadhom m’humiex konformi mar-regoli kif proposti mid-dipartiment tas-servizz veterinarju lokali?  Sakemm ingħataw żmien biex ikunu konformi?
  ONOR. GEORGE PULLICINO:  Fil-proċess ta’ upgrading biex jintlaħqu l-istandards rikjesti mid-direttivi ta’ l-Unjoni Ewropea, huwa normali li jkun hemm impjanti -  preżentement hemm ħamsa - li jkunu ppreżentaw programmi ta’ upgrading li fl-ewwel fażi jkunu approvati mid-direttorat ikel alimentari u dianjostika, imbagħad iridu jkunu implimentati fuq perijodu ta’ żmien taħt is-sorveljanza ta’ dan id-direttorat.  

Il-programm ikun miftiehem ma’ l-ente privata u l-approvazzjoni tingħata meta l-programm approvat ikun implimentat.
TURIŻMU AGRARJU

15205. L-ONOR. NOEL FARRUGIA  staqsa lill-Ministru għat-Turiżmu u Kultura: Jista' il-Ministru jpoġġi fuq il-mejda tal-Kamra kopja tal-linja gwida għall-iżvilupp ta' turiżmu agrarju f'Malta u Għawdex?  Jista' jara li f'dan il-proċess ta' żvilupp jinvolvi l-istitut ta' l-agrikoltura ta' l-universita'?
  ONOR. FRANCIS ZAMMIT DIMECH:  Kif tħabbar fid-diskors tal-budget ta' din is-sena, matul l-2006 se tinħadem strateġija għall-iżvilupp ta' turiżmu agrarju permezz ta' working group u bil-parteċipazzjoni tal-ministeru għat-turiżmu, il-Malta Enterprise, il-ministeru għal Għawdex, il-ministeru għall-affarijiet rurali u ambjent u l-MEPA.
GĦAR BARKA   

15206. L-ONOR. NOEL FARRUGIA  staqsa lill-Ministru tal-Familja u Solidarjeta' Soċjali: Tista' il-Ministru tara li jsiru l-kuntratti uffiċjali tal-plots tar-residenti ta' Għar Barka, Rabat li ilhom fuq bażi ta' konvenju għal aktar minn 20 sena?
  ONOR. DOLORES CRISTINA:  Ninsab informata li l-kuntratti tal-postijiet indikati mill-Onor. Interpellant ma jistgħux jiġu finalizzati qabel ma l-awtorita' tad-djar ikollha titlu legali ta' l-art li fuqha nbnew.
TRAINING & EMPLOYMENT EXPOSURE SCHEME
15241. L-ONOR. JUSTYNE CARUANA  staqsiet lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm Għawdxin applikaw għall-iskema TEES u  anke jindika l-eta' u s-sess ta’ l-applikanti u n-natura ta' l-impjieg li nstabilhom?
  ONOR. LOUIS GALEA:  Peress li t-tagħrif mitlub għadu ma wasalx fl-uffiċċju, tweġiba tingħata f'xi seduta oħra.
GRADUATE SCHEME
15243. L-ONOR. JUSTYNE CARUANA  staqsiet lill-Ministru għal Għawdex: B'riferenza għall-graduate scheme imnedija iktar kmieni din is-sena, tista' il-Ministru tgħid kemm ibbenefikaw u/jew użaw din l-iskema  u anke tindika s-settur, l-eta' u s-sess ta' l-applikanti u kemm minnhom għadhom fl-iskema?
 ONOR. GIOVANNA DEBONO:  Ninsab informata li seba’ gradwati bbenefikaw mill-graduate scheme kif tindika t-tabella t’hawn taħt u nista’ ngħid li kollha għadhom fl-iskema.

	Gradwat/a
	Ingaġġ
	Sess
	Eta’
	Settur

	1
	16.05.05
	Mara
	23
	Financial

	2
	16.05.05
	Raġel
	22
	Financial

	3
	16.05.05
	Raġel
	22
	Hospitality

	4
	16.05.05
	Raġel
	22
	Manufacturing

	5
	16.05.05
	Raġel
	25
	Legal

	6
	01.09.05
	Mara
	24
	Financial

	7
	31.10.05
	Raġel
	22
	Auto & Ins.


DIKJARAZZJONI TA' ASSI

15249. L-ONOR. ADRIAN VASSALLO  staqsa lill-Prim Ministru u Ministru tal-Finanzi: Minn meta Malta saret indipendenti, kemm-il darba saret offerta ta’ amnestija mill-gvern lil dawk iċ-ċittadini li ma kenux iddikjaraw l-assi tagħhom barra l-pajjiż u allura ma ħallsux taxxa fuq id-dħul?  X'inhuma t-termini ta' kull offerta li saret mill-gvern u f'liema sena?  Kemm hu l-ammont totali ta' assi li ġew dikjarati in konformita’ mal-liġi?  Kull meta saret offerta?
  ONOR. LAWRENCE GONZI:  Jidher li mill-indipendenza ‘l hawn ngħataw tliet opportunitajiet taħt skemi ta’ reġistrazzjoni dwar l-investiment sabiex il-pubbliku jirreġistra assi mhux dikjarati miżmuma barra l-pajjiż, u cioe’:
*Taħt l-ewwel skema li għalqet fl-2002 kienu ddikjarati Lm291.5 miljun;

*Taħt it-tieni skema li għalqet fl-2003 kienu ddikjarati Lm129.8 miljun; u 

*Taħt it-tielet skema li għalqet fl-2005 kienu ddikjarati Lm127.7 miljun.

Il-kondizzjonijiet ta’ kull skema jidhru f’Avviżi Legali 59 ta’ l-2002,  209 ta’ l-2003  u  226 ta’ l-2003, maħruġa taħt l-Att Dwar il-Kontroll tal-Kambju u Avviżi Legali 121 ta’  l-2005  u 242 ta’ l-2005,  maħruġa taħt l-Att Dwar Transazzjonijiet Esterni (Kap. 233).

VETTURI LI JDAĦĦNU

15250. L-ONOR. ADRIAN VASSALLO  staqsa lill-Ministru għall-Iżvilupp Urban u t-Toroq: Jista' il-Ministru jgħid kemm ġew irrapportati vetturi jdaħħnu minn mindu beda dan is-servizz?  X'passi ħa d-dipartiment?  X'kien l-eżitu?  Kemm kien hemm hoaxes?
  ONOR. JESMOND MUGLIETT:  Minn mindu beda dan is-servizz sas-26 ta’ Ottubru, 2005 ġew irrapportati 13,497 vettura permezz ta’ 29,186 SMS. Ġew ittestjati 742 u 30% minnhom fallew u konsegwentement ingħataw ċitazzjoni u se jibqgħu jiġu ttestjati sakemm jgħaddu mit-test. Fil-ġimgħat li ġejjin se jiġu ttestjati 525 vettura. 

Ma ġew irrapportati  l-ebda hoaxes.
TIPJIP MHUX PERMESS 

15251. L-ONOR. ADRIAN VASSALLO  staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid din is-sena kemm inqabdu nies ipejpu fejn mhux suppost u fejn inqabdu?
  ONOR. TONIO BORG:  Ninsab informat illi l-pulizija bejn Jannar u Settembru ta' din is-sena sabet 147 persuna jpejpu f'postijiet fejn mhux suppost.
MAĦFRA GĦAL MIN MA ĦALLASX TAXXA

15252. L-ONOR. ADRIAN VASSALLO  staqsa lill-Prim Ministru u Ministru tal-Finanzi: Jista’ il-Prim Ministru jgħid minn meta Malta saret indipendenti, kemm offerti saru ta' maħfra mill-gvern lil dawk li kienu baqgħu lura fil-ħlas tat-taxxa u li ġew mitluba jikkonformaw mal-liġi?  X’inhu l-ammont totali?  X'inhuma t-termini ta' kull offerta li saret mill-gvern  u f'liema sena?  X’inhu l-ammont totali ta' taxxa li tħallset lill-gvern kull meta saret offerta?
  ONOR. LAWRENCE GONZI:  L-informazzjoni qiegħda tinġabar u risposta tingħata f’xi seduta oħra.

UNACCOMPANIED CHILDREN
15253. L-ONOR. ADRIAN VASSALLO  staqsa lill-Viċi Prim Ministru u Ministru tal-Ġustizzja u Intern: Billi apparentement kwantita' kbira ta' nies huma favur curfew sabiex tfal ma jibqgħux barra unaccompanied,  jista' il-Viċi Prim Ministru jgħid hux se jieħu passi dwar dan?
  ONOR. TONIO BORG:  Nirriferi lill-Onor. Interpellant għat-tweġiba ta’ mistoqsija parlamentari 13099.
INCOME TAX RETURNS
15254. L-ONOR. ADRIAN VASSALLO  staqsa lill-Prim Ministru u Ministru tal-Finanzi: Jista' il-Prim Ministru jgħarraf lill-Kamra kemm huma t-taxpayers li fl-aħħar sentejn ma mlewx il-formola ta' l-income tax?  Kemm minnhom ma ddikjarawx dħul minn interessi bankarji u investimenti oħra?  Xi progress sar f'dan ir-rigward,  komparat maċ-ċifri mogħtija lill-media mill-ministru tal-finanzi fit-13 ta' Ġunju, 2000?
  ONOR. LAWRENCE GONZI:  Tweġiba tingħata f’xi seduta oħra.

OHSA

15284. L-ONOR. KARL CHIRCOP  staqsa lill-Ministru ta' l-Edukazzjoni, Żgħażagħ u Impjiegi: Tista' il-Ministru tgħid kemm kien hemm inspectors ma' l-awtorita' għas-saħħa u sigurta' fuq il-post tax-xogħol  12-il xahar ilu u kemm hemm fil-preżent?
  ONOR. LOUIS GALEA:  Informat li jaħdmu ma’ l-awtorita għas-saħħa u sigurta’ fuq il-post tax-xogħol 12-il xahar ilu kien hemm  16-il ispettur u llum hemm 13.

Tnejn mill-ispetturi li ħallew l-awtorita' għamlu hekk sabiex jirritornaw  mas-servizz pubbliku, filwaqt li ieħor irriżenja peress li fetaħ busines għal rasu.
SKOLA PRIMARJA F’PEMBROKE  

15286. L-ONOR. LEO BRINCAT  staqsa lill-Ministru ta' l-Edukazzjoni, Żgħażagħ u Impjiegi: B'riferenza għat-talba li saret lill-fondazzjoni għall-iskejjel ta' għada għall-canopy fl-iskola primarja Bice Mizzi Vassallo f'Pembroke, jista' il-Ministru jgħid fiex waslet din it-talba? Saret talba lill-MEPA sabiex isir dan ix-xogħol?
 ONOR. LOUIS GALEA:  It-tagħrif mitlub għadu ma wasalx fl-uffiċċju u tweġiba tingħata f'xi seduta oħra.

